LATVIJAS ASTOTAIS KĀRTĒJAIS ZIŅOJUMS PAR APVIENOTO NĀCIJU ORGANIZĀCIJAS 1979.GADA KONVENCIJAS PAR JEBKURAS SIEVIEŠU DISKRIMINĀCIJAS IZSKAUŠANU IEVIEŠANU LATVIJĀ 2020.-2025. GADĀ

[bookmark: _Toc87359268][bookmark: _Toc228956532]IEVADS

1. Latvijas ziņojums par 1979. gada Apvienoto Nāciju Organizācijas (ANO) Konvencijas par jebkuras sieviešu diskriminācijas izskaušanu (Konvencija) sniedz informāciju par Latvijas veiktajiem pasākumiem Konvencijā garantēto tiesību īstenošanai, kā arī ANO Sieviešu diskriminācijas izskaušanas komitejas (Komiteja) 2020. gada 10. marta noslēguma secinājumu[footnoteRef:1] ieviešanai 2020. -2025. gadā. Ziņojums izstrādāts atbilstoši ANO Ģenerālās asamblejas rezolūcijas Nr. 68/268 noteikumiem un Komitejas 2022. gada 13. septembra vadlīnijām nacionālo ziņojumu sagatavošanai. [1:  CEDAW/C/LVA/CO/4-7.] 


2. Ziņojuma projekts pirms tā iesniegšanas Ministru kabinetā (MK) publicēts Vienotajā tiesību aktu projektu izstrādes un saskaņošanas portālā[footnoteRef:2] un nosūtīts Nevalstisko organizāciju (NVO) un MK sadarbības memoranda īstenošanas padomei, aicinot NVO sniegt viedokļus. Ziņojums prezentēts arī Labklājības ministrijas (LM) Dzimumu līdztiesības komitejas sēdē.[footnoteRef:3] Informācija par Latvijas kārtējā ziņojuma iesniegšanu Komitejai publicēta Ārlietu ministrijas (ĀM) tīmekļa vietnē, aicinot NVO iesniegt savu vērtējumu par Latvijas paveikto Komitejai nepastarpināti. [2:  2024. gadā TAP portāls saņēma ANO Publisko pakalpojumu balvu kategorijā “Inovācija publiskās pārvaldes iestādēs”, ņemot vērā tā pozitīvo pienesumu valsts pārvaldes darbā, veicinot informācijas pieejamību iedzīvotājiem un to iesaisti sabiedrības līdzdalībā, pieejams: https://www.mk.gov.lv/lv/jaunums/tap-portals-iegust-ano-publisko-pakalpojumu-balvu-2024. ]  [3:  Informāciju par Dzimumu līdztiesības komiteju, tostarp tajā pārstāvētajām NVO, skatīt Latvijas iepriekšējā ziņojumā un šī ziņojuma 7. rindkopā un tur pieminētajā pielikumā.] 


[bookmark: _Toc87359269][bookmark: _Toc228956533]VISPĀRĪGA INFORMĀCIJA

Komitejas rekomendācijas Nrs. 7.-10., 15.-16., 36(f). un 45.-48.

Ilgtspējīgas attīstības mērķi, dzimumu līdztiesības stratēģija, Pekinas deklarācija 

3. Latvija virzās uz ANO ilgtspējīgas attīstības mērķu sasniegšanu. Dzimumu līdztiesības prizma saiknē ar šo mērķu sasniegšanu ir iekļauta vairākos politikas plānošanas dokumentos. Piemēram, Latvijas ilgtspējīgas attīstības stratēģijā līdz 2030. gadam kā viens no stratēģiskajiem principiem ir definēta tolerance, aptverot visu veidu sociālās atstumtības un diskriminācijas mazināšanu. Prioritātes “Iespēju vienlīdzība un vidusslāņa veidošanās” rīcības virziens “Darba tirgus pieejamība un diskriminācijas mazināšana” kā priekšnoteikumu pilnvērtīgai Latvijas cilvēkkapitāla izmantošanai norāda visu veidu diskriminācijas darba tirgū, tostarp, dzimuma, vecuma un personu ar funkcionāliem traucējumiem mazināšanu, lai palielinātu riskam pakļauto sociālo grupu darba un ienākumu drošību. Nacionālā attīstības plāna 2021.-2027. gadam viens no 4 stratēģiskajiem mērķiem “Vienlīdzīgas iespējas” uzsver vairākus dzimumu līdztiesības politikas kontekstā būtiskus aspektus krīzes situācijās, kompleksas ģimenes atbalsta sistēmas veidošanu, lai veicinātu darba un ģimenes dzīves līdzsvaru. ANO ilgtspējīgas attīstības mērķi iestrādāti arī vairākos citos politikas plānošanas dokumentos, piemēram, Izglītības attīstības pamatnostādnēs 2021.-2027. gadam un Sieviešu un vīriešu vienlīdzīgu tiesību un iespēju veicināšanas plānā 2024.-2027. gadam.

4. Nacionālais rīcības plāns ANO Drošības padomes rezolūcijas Nr. 1325 “Par sievietēm, mieru un drošību” mērķu īstenošanai Latvijā 2020.-2025. gadam ietvēra 3 galvenos rīcības virzienus: (1) sabiedrības izpratnes un zināšanu veicināšana; (2) apmācības aizsardzības un iekšlietu sektoram, tai skaitā dzimumu līdztiesības konsultanta pozīcijas izveide; un (3) Latvijas pieredzes un zināšanu nodošana tālāk. Plāns atsaucas uz Pekinas deklarāciju un rīcības platformu, iezīmējot tā 12 uzraudzības jomas. Noslēdzot pirmā plāna īstenošanu, iestādes ir secinājušas, ka sabiedrībā joprojām pastāv stereotipi attiecībā uz sievietes lomu drošības politikā. Tāpēc jaunajā Rīcības plānā nākamajiem 5 gadiem, kas šobrīd ir izstrādē, liels uzsvars būs uz kaitīgu stereotipu izskaušanu, gan izglītojot sabiedrību, gan strādājot pie drošības politikas jomas pilnveidošanas.

5. Latvija 2024. gadā iesniedza nacionālo ziņojumu par Pekinas deklarācijas un Rīcības platformas ieviešanu, izceļot vairākus sasniegumus dzimumu līdztiesības veicināšanai, kā arī izaicinājumus izvirzīto mērķu sasniegšanai.[footnoteRef:4] Lai regulāri novērtētu Rīcības platformas īstenošanas progresu, Eiropas Savienības (ES) līmenī dalībvalstis ir vienojušās par kvalitatīviem un kvantitatīviem rādītājiem gandrīz visās Rīcības platformas jomās. Latvija ievēro šos principus. Tāpat būtisks atbalsts Rīcības platformas īstenošanas uzraudzībā ir Eiropas Dzimumu līdztiesības institūts, kurš veic visu ES dalībvalstu novērtējumu un izvērtē nepieciešamību piedāvāt jaunus indikatorus. Eiropas Dzimumu līdztiesības institūts 2025. gadā Latvijai augstāko novērtējumu (77,6 no 100) piešķīris nodarbinātības; (76,5 no 100) finanšu; (78,1 no 100) veselības jomās. Kopumā Latvijā dzimumu līdztiesības indeksa rādītāji uzlabojas, taču samērā lēni (šobrīd 56,7 no 100 salīdzinājumā ar 56,3 no 100 2020. gadā), ierindojot Latviju 24. vietā ES. Vislielākos uzlabojumus Eiropas Dzimumu līdztiesības institūts atzīst par nepieciešamiem zināšanu jomā.[footnoteRef:5] Savukārt Pasaules Bankas 2024. gada ziņojumā Women, business and the Law Latvija saņēma 100 (no 100) punktiem, esot vienai no 14 pasaules valstīm, kas sasniedza šādu rezultātu.[footnoteRef:6] [4:  https://www.lm.gov.lv/lv/media/26931/download?attachment. ]  [5:  https://eige.europa.eu/gender-equality-index/2025/country/LV.]  [6:  https://wbl.worldbank.org/content/dam/documents/wbl/2024/snapshots/Latvia.pdf. ] 


Komitejas noslēguma secinājumu publicēšana, dzimumu līdztiesības mehānisms

6. Komitejas noslēguma secinājumu pēc to publicēšanas tulko latviešu valodā un publicē ĀM mājaslapā līdztekus informācijai par Latvijas ziņojumu un citiem Komitejā iesniegtajiem dokumentiem. Par ziņojuma izskatīšanu un Komitejas noslēguma secinājumiem sagatavoti arī kopsavilkumi, kas izplatīti vairākos medijos, informējot par tiem gan kompetentās iestādes, gan plašāku sabiedrību. Komitejas noslēguma secinājumus pārpublicējušas arī vairākas NVO. Ik gadu Latvijas pārstāvis starptautiskajās cilvēktiesību institūcijās sniedz ziņojumu par aktualitātēm Saeimas Cilvēktiesību un sabiedrisko lietu komisijai un MK. Ziņojumos iekļauta informācija arī par ANO komiteju sniegtajām rekomendācijām tekošajā gadā. 2020. gada ziņojumi saturēja informāciju par Komitejas noslēguma secinājumiem, tādējādi informējot par tiem parlamentu, ministrus un plašāku sabiedrību. Visi dokumenti un sanāksmes ir publiski pieejami. ĀM vietnē iekļauta izvērsta informācija par personām pieejamiem ANO cilvēktiesību aizsardzības mehānismiem, tostarp par Komiteju un tās darbu.

7. Komitejas noslēguma secinājumu ieviešana norit decentralizētā formātā, nodrošinot, ka tās tiek īstenotas tematiskajos politikas plānošanas, tiesību aktu un rīcības plānu projektos un ir daļa no ikvienas jomas. Komitejas noslēguma secinājumi pēc to pieņemšanas un vēlāk, vērtējot izpildi, padziļināti apskatīti arī LM paspārnē izveidotajā Dzimumu līdztiesības komitejā.[footnoteRef:7] Kā ziņots Latvijas iepriekšējā ziņojumā[footnoteRef:8], šī komiteja ir būtiska platforma, kuras mērķis ir veicināt tiešās valsts pārvaldes institūciju, NVO, sociālo partneru, pašvaldību un citu iesaistīto pārstāvju sadarbību un līdzdalību, lai sekmētu sieviešu un vīriešu vienlīdzīgu tiesību un iespēju politikas plānošanu, īstenošanu, pārraudzību un pilnveidošanu. Dzimumu līdztiesības komiteja sanāksmēs diskutē aktualitātes ES un starptautiskajās tiesībās, kas saistītas ar dzimumu diskriminācijas izskaušanu, tostarp pasākumus ES direktīvu pārņemšanas progresam, ES fondu līdzfinansētajiem projektiem dzimumu līdztiesības jomā, jautājumus par nodarbinātību, darba samaksu, pētījumus par iespējamu diskrimināciju reglamentētajās profesijās, Komitejas ieteikumu ieviešanas pārskatu, jautājumus par higiēnas preču pieejamību meitenēm izglītības iestādēs, pētījuma par vardarbības ģimenē un vardarbības pret bērnu secinājumus, pētījumus par Latvijas un novadu sieviešu organizācijām, priekšlikumus grozījumiem tiesību aktos un finansiālā atbalsta sniegšanu vecākiem ar mazu bērnu u.c. Plāns sieviešu un vīriešu vienlīdzīgu tiesību un iespēju veicināšanai 2024.-2027. gadam Dzimumu līdztiesības komitejas sēdēs tika diskutēts vairākkārt, apspriežot nepieciešamos pasākumus, rīcības virzienus, uzdevumus un iepriekšējo plānu izpildi. LM kā par dzimumu līdztiesības politikas koordināciju atbildīgajai institūcijai ir izveidojusies ļoti cieša sadarbība ar dzimumu līdztiesības un sieviešu tiesību aizstāvības jomā strādājošām NVO. Dzimumu līdztiesības komiteja sanāk 4 reizes gadā. Kopš 2022. gada LM ir iespēja nodrošināt valsts budžeta finansējumu vairākām NVO, kas īsteno pasākumus dzimumu līdztiesības veicināšanai. Latvijā izvēlētā integrētā pieeja dzimumu līdztiesības nodrošināšanai ir efektīva. [7:  Dzimumu līdztiesības komitejas sastāvu, tostarp NVO, skatīt ziņojuma 1. pielikumā.]  [8:  CEDAW/C/LVA/4-7, 17. rindkopa, arī Vispārējais pamatdokuments, 142. rindkopa.] 


8. Uz Komitejas Vispārējām rekomendācijām un noslēguma secinājumiem praksē un lēmumu pieņemšanas procesos atsaucas gan Latvijas tiesas, gan iestādes. Piemēram, Komitejas noslēguma secinājumi bija viens no apsvērumiem, Latvijai pievienojoties Eiropas Padomes (EP) Konvencijai par vardarbības pret sievietēm un vardarbības ģimenē izskaušanu (Stambulas konvencija). Tāpat Komitejas noslēguma secinājumi ņemti vērā, izstrādājot Plānu sieviešu un vīriešu vienlīdzīgu tiesību un iespēju veicināšanai 2024.-2027. gadam, kas uzskatāms par visaptverošu stratēģiju dzimumu līdztiesības veicināšanai un kura izstrādē un saskaņošanā iesaistītas bija arī NVO. Šajā plānā iekļauti intersekcionālās diskriminācijas aspekti, plānojot aktivitātes, piemēram, romu sieviešu kapacitātes stiprināšanai, kā arī veicinot iekļaujošu darba vidi. Tāpat Komitejas rekomendācijas ņemtas vērā, izstrādājot Cilvēku tirdzniecības novēršanas plānu 2021.-2023. gadam, Vardarbības pret sievieti un vardarbības ģimenē novēršanas un apkarošanas plānu 2024.-2029. gadam, Sociālās aizsardzības un darba tirgus politikas pamatnostādnēs 2021.-2027. gadam, kā arī citus plānošanas dokumentus. Satversmes tiesa lietā Nr. 2020-39-02 par Stambulas konvencijas normu atbilstību Satversmei atsaucās uz Konvenciju un Komitejas Vispārējo rekomendāciju Nr. 25, kā arī Komitejas noslēguma secinājumiem par Latviju. Saturiski aspekti, kas sakrīt ar Komitejas rekomendācijām, ņemti vērā arī Saliedētas un pilsoniski aktīvas sabiedrības attīstības pamatnostādnēs 2021.-2027. gadam, Izglītības attīstības pamatnostādnēs 2021.-2027. gadam, Plānā romu stratēģiskā ietvara pasākumu īstenošanai 2024.-2027. gadam, Resocializācijas politikas pamatnostādnēs 2022.-2027. gadam, Jaunatnes politikas pamatnostādnēs un vairākos citos politikas plānošanas un tiesību aktu projektos.

Konvencijas Fakultatīvais protokols un citi instrumenti

9. Latvija šobrīd nav Konvencijas Fakultatīvā protokola dalībvalsts. Latvija šobrīd izvērtē iespēju pieņemt Konvencijas 20. panta 1. punkta grozījumus, kā arī iespēju ratificēt Starptautiskās Darba organizācijas konvenciju Nr. 190 par vardarbības un uzmākšanās apkarošanu darba vidē. Latvija līdz šim nav pievienojusies Starptautiskajai konvencijai par visu viesstrādnieku un viņu ģimeņu tiesību aizsardzību un Starptautiskajai konvencijai par visu personu aizsardzību pret piespiedu pazušanu.

10. 2024. gadā Latvija pievienojās Stambulas konvencijai, pievienojot deklarāciju, kas noteic, ka Latvija piemēros to Satversmē ietverto vērtību, principu un normu ietvaros, īpaši attiecībā uz cilvēktiesību aizsardzību, sieviešu un vīriešu līdztiesību un laulības, ģimenes, vecāku un bērnu tiesību aizsardzību un atbalstu. Deklarācijas izpratnei svarīgs ir Satversmes tiesas spriedums lietā Nr. 2020-39-02.[footnoteRef:9] 2021. gadā Latvija pievienojās ANO Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem Fakultatīvajam protokolam. Nacionālā preventīvā mehānisma funkcijas uzticētas Tiesībsarga birojam.  [9:  Satversmes tiesas 2021. gada 4. jūnija spriedums lietā Nr. 2020-39-02.] 


KONVENCIJAS 1.-3. PANTS

[bookmark: _Toc228956534]Sieviešu diskriminācijas definīcija (Komitejas rekomendācijas Nrs. 11.-12)

11. Līdztekus Satversmes 91. pantam, kas expressis verbis aizliedz jebkādu diskrimināciju, Satversmes ievads noteic, ka vienlīdzība līdztekus brīvībai, solidaritātei, taisnīgumam un citām vērtībām ir saliedētas Latvijas sabiedrības pamats. Satversmes 89. pants noteic, ka Satversmē garantētās tiesības tulkojamas harmonijā ar Latvijas starptautiskajām saistībām cilvēktiesību jomā,[footnoteRef:10] tostarp Konvenciju. Līdz ar to diskriminācijas aizlieguma princips ir konstitucionāla ranga princips, un ikvienam tiesību piemērotājam Latvijā tas ir jāievēro un jānodrošina tā praktiska piemērošana ikvienā dzīves jomā. Kā ziņots iepriekšējā ziņojumā[footnoteRef:11] un Latvijas Vispārējā pamatdokumentā,[footnoteRef:12] Satversmē noteiktais diskriminācijas aizlieguma princips kā aizliegto kritēriju paredz arī personas dzimumu. Atbilstoši Satversmes tiesas judikatūrai, ja atšķirīgā attieksme balstīta uz kādu no kritērijiem, tās attaisnojums vai nu vispār nav pieļaujams vai arī ir pieļaujams izņēmuma gadījumā.[footnoteRef:13] Satversmes tiesas atziņas ir ar erga omnes spēku. [10:  Satversmes tiesas 2020. gada 9. jūlija sprieduma lietā Nr. 2019-27-03 20.3.2. punkts.]  [11:  CEDAW/C/LVA/4-7.]  [12:  HRI/CORE/LVA/2017.]  [13:  Satversmes tiesas 2015. gada 23. novembra sprieduma lietā Nr. 2015-10-01 15. punkts.] 


12. Papildus Satversmē nostiprinātajam diskriminācijas aizlieguma principam diskriminācijas aizliegums, tai skaitā izceļot dzimumu, ir iekļauts vairāku jomu likumos. Administratīvā procesa likums, Administratīvās atbildības likums (AAL), likums “Par sociālo drošību”, Darba likums, Bezdarbnieku un darba meklētāju atbalsta likums, Bērnu tiesību aizsardzības likums, Izglītības likums, Jaunatnes likums, Pacientu tiesību likums, Patērētāju tiesību aizsardzības likums, likums “Par tiesu varu”, likums “Par policiju”, Kriminālprocesa likums (KPL), Civilprocesa likums (CPL), “Militārā dienesta iekārtas reglaments”, kā arī citi tiesību akti tiešā veidā iekļauj vienlīdzības un diskriminācijas aizlieguma principus. Tādējādi Latvijas tiesību sistēmā ir izvēlēts efektīvs veids, lai nodrošinātu Konvencijā garantēto tiesību ievērošanu un novērstu diskrimināciju personas dzimuma dēļ. Krimināllikums (KL) paredz kriminālatbildību par diskriminācijas aizlieguma principa pārkāpšanu, ja ar to radīts būtisks kaitējums; ja pārkāpumu izdarījusi valsts amatpersona vai uzņēmuma/organizācijas atbildīgs darbinieks, personu grupa vai, izmantojot automatizētu datu apstrādes sistēmu, piemērojamais maksimālais sods noteikts augstāks. Savukārt, ja pārkāpums saistīts ar vardarbību, paredzēts vēl augstāks maksimālais piemērojamais sods.

[bookmark: _Toc228956536]Speciālistu profesionālā pilnveide (Komitejas 10. rekomendācija)

13. 2022. gada nogalē Tieslietu ministrija (TM) un Tiesu administrācija sadarbībā ar prokuratūru, Augstāko tiesu un Iekšlietu ministriju (IeM) uzsāka projektu “Tieslietu akadēmija” vienota mācību centra izveidei, bet 2025. gadā darbību uzsāka jauna iestāde – Tieslietu akadēmija (TA)[footnoteRef:14], kas ir vienots mācību centrs tiesnešiem, prokuroriem, tiesu darbiniekiem, prokuroru palīgiem un izmeklētājiem jautājumos, kas būtiski efektīvai tiesas spriešanai. TA nodrošina mācību pasākumus, un ir izstrādātas mācību programmas, iesaistot to izveidē tiesnešus un prokurorus, tiesnešu pašpārvaldes institūcijas: Tiesnešu kvalifikācijas kolēģiju, Tiesnešu ētikas komisiju un Tiesnešu disciplinārkolēģiju, kā arī Eiropas tiesību akadēmiju (ETA). Ik gadu vairākām NVO un tieslietu nozares ekspertiem tiek lūgts sniegt priekšlikumus turpmāk nepieciešamām mācībām. Piemēram, organizējot mācības par vardarbību pret sievietēm, TA uzrunā organizācijas, kas sniedz atbalstu vardarbībā cietušajiem un ikdienā saskaras ar cietušajiem: krīžu un konsultāciju centru “Skalbes”, nodibinājumu “Centrs Dardedze” un biedrību “Centrs Marta”. Mācību programmas paredz nodrošināt juridisko profesiju pārstāvjiem apmācības, kas nepieciešamas darbā ar vardarbības upuriem un vardarbības veicējiem, raugoties no vardarbības upuru perspektīvas.  [14:  Projekts Nr. 6.2.1.3.i.0/1/22/I/TM/001.] 


14. [bookmark: _Hlk230775830][bookmark: _Hlk230958662]Mācībās, kur atsevišķi bloki veltīti tieši dzimumu stereotipiem, to ietekmei uz lēmumu pieņemšanu un dzimumā balstītai vardarbībai 2024.-2025. gadā apmācīti 38 tiesneši, 17 prokurori, 8 izmeklētāji un 7 tiesneša palīgi. Papildus apgūts kurss “Vardarbības pret sievietēm un vardarbības ģimenē apkarošana”[footnoteRef:15]. Tiesnešiem un prokuroriem, kuri apguvuši abus kursus, bija iespēja padziļināti šīs tēmas apgūt mācībās “Sarežģītu procesuālu situāciju risināšana, izskatot pagaidu aizsardzības pret vardarbību pieteikumus”. Šo izdevību izmantoja 15 tiesneši un 1 prokurors. Visās mācībās vardarbība ģimenē skatīta kā dzimumspecifisks fenomens, kas visvairāk skar sievietes un meitenes; mācības pievēršas aizspriedumiem, kuri veicina vardarbību. Tāpat TA organizē arī mācības “Aktualitātes par vardarbību pret sievietēm un vardarbību ģimenē”, kurā dalībnieki pārrunā jaunākās izmaiņas nacionālā un starptautiskā regulējumā un apskata jaunus vardarbības veidus, īpaši saistībā ar informācijas un komunikācijas tehnoloģiju (IKT) attīstību. Lai nodrošinātu vienotu izpratni, šīs mācības paredz vardarbības jēdziena skaidrošanu, biežāk sastopamos mītus, kā arī to, kā atšķirt ģimenes strīdu no konflikta. Šajās mācībās piedalījās 17 tiesnešu palīgi, 20 tiesneši, 13 prokurori. Mācībās “Pagaidu aizsardzība pret vardarbību” piedalījās 11 prokurori un 25 tiesneši, kā arī 9 tiesneša palīgi. ETA seminārā “EU gender equality law” piedalījās 2 tiesneši, savukārt ETA seminārā “Protecting Women and other Victims of Violence” un “Applying EU Anti-Discrimination Law” 1 tiesnesis. Reizi gadā tiesnešu, prokuroru un izmeklētāju auditorijai norisinās arī mācības, kas veltītas cilvēku tirdzniecības tēmai. Paralēli aktualitātēm šajās mācībās dalībnieki pārrunā cilvēku tirdzniecības pazīmes un jēdzienu “ievainojamības situācijas izmantošana”. [15:  Skatīt arī šī ziņojuma 62.-64. rindkopu.] 


15. Ik gadu prokuroriem notiek apmācības par vardarbības pret sievietēm un vardarbības ģimenē apkarošanu, cilvēku tirdzniecības apkarošanu. Pārskata periodā mācības pabeiguši 144 prokurori un 25 prokuratūras darbinieki.[footnoteRef:16] Valsts policijas (VP) koledžas (VPK) izglītības programma “Cilvēktiesību ievērošana VP darbā” iekļauj tēmas par sieviešu diskriminācijas izskaušanu. Apmācīto VP amatpersonu skaits programmā: 2020. gadā 38; 2021. gadā 80; 2022. gadā 49; 2023. gadā 33. VPK Izmeklētāju mācību centrs 2023. gadā organizēja mācību semināru “Komunikācija ar personu (t. sk. cietušo), kura ziņo par vardarbību, praktiskie un psiholoģiskie aspekti”. Mācības notika 2 moduļos: “Vardarbība tuvās attiecībās. Cietušo perspektīva”; skaidrojums par cietušajiem, cietušo emocionālo fonu, domāšanas veidu, vardarbības upura profila veidošanu. Seminārā piedalījās 19 VP amatpersonas, 1 VPK mācībspēks un 2 prokuratūras amatpersonas. Savukārt 2025. gadā organizētajā izglītības pasākumā “Cietsirdības un vardarbības pret bērnu un tuvinieku izmeklēšanas kvalifikācija un problemātika” piedalījās 110 amatpersonas no Iekšējās drošības biroja, Ieslodzījuma vietu pārvaldes, prokuratūras un VP. [16:  Skatīt 4. pielikumu.] 


16. 2025. gadā uzsākta 9 moduļu mācību programmas īstenošana augstākā līmeņa vadītājiem valsts pārvaldē, aptverot tēmas par dzimumu līdztiesības jautājumiem un nediskriminācijas principa integrēšanu vadītāju darbā, piemēram, par iekšējām, ārējām un organizācijas dimensijas diskriminācijas un dažādības pazīmēm, iekļauta arī varas/privilēģiju apļa sadaļa un aisberga modelis, kas raksturo redzamās un neredzamās dažādības dimensijas. Vadītāji mācībās izvērtē iekļaušanas aspektus savā organizācijā. Mācības paredz izglītošanos par Hofštedes kultūras dimensijām, seksuālo uzmākšanos darba vietā un pasākumiem tās novēršanai. 2025. gadā mācībās piedalījās 39 augstākā līmeņa vadītāji. 2016.-2022. gadā īstenots Eiropas Sociālā fonda projekts “Augstākā līmeņa vadītāju attīstības programma”[footnoteRef:17], aptverot jautājumus par vienlīdzīgu iespēju aspektiem. Dzimumu līdztiesības jautājumi integrēti arī ES Atveseļošanas fonda projekta “Publiskās pārvaldes profesionalizācija un administratīvās kapacitātes stiprināšana”[footnoteRef:18] apmācībās. 2025.-2026. gadā šajā projektā 67 personāla vadītāji apmeklēja profesionālās izaugsmes programmu. Viena no programmas tēmām bija iekļaujošas vides veidošana, ietverot dzimumu līdztiesības jautājumus. Lai sniegtu metodisko atbalstu valsts pārvaldes iestādēm, 2024. gadā izstrādāts praktisks materiālu pašvaldību vadības speciālistiem un visu līmeņu vadītājiem “Vadlīnijas pašvaldībām cilvēkresursu pārvaldības jautājumos”, iekļaujot atsevišķu sadaļu ar ieteikumiem iekļaujošas darba vides veidošanai.  [17:  Projekts Nr. 3.4.2.0/15/I/003.]  [18:  Projekts Nr. 6.3.1.2.i.0/1/22/I/VK/001.] 


17. Plāns sieviešu un vīriešu vienlīdzīgu tiesību un iespēju veicināšanai 2024.-2027. gadam paredz apmācības valsts un pašvaldību amatpersonām par dzimumu līdztiesības un nediskriminācijas jautājumiem politiku plānošanā un ieviešanā, normatīvo aktu izstrādē, budžeta plānošanā, ietekmes novērtējumos un publiskās pārvaldības procesos. 2026. gada februārī uzsāktas politikas veidotāju e-mācības par dažādu sabiedrības grupu un to pārstāvju vajadzībām, piedāvājot pakalpojumus dažādās nozarēs. Mācību saturs aptver gan teorētisku ievadu, gan detalizētu informāciju par diskriminācijas aizlieguma pamatiem. 2021. gadā domnīca Providus un Vides aizsardzības un reģionālās attīstības ministrija sagatavoja pašvaldībām Atvērtības standartus: ieteikumus pašvaldībām lielākas atvērtības nodrošināšanai.

[bookmark: _Toc228956538]Tiesībsarga birojs un tā aktivitātes (Komitejas rekomendācijas Nrs 10.-11., 15(c) un 17.-18.)

18. Pamata informācija par Tiesībsarga biroju un tā funkcijām iekļauta Vispārējā pamatdokumentā[footnoteRef:19] un Latvijas iepriekšējā ziņojumā.[footnoteRef:20] Tiesībsarga birojam konsekventi, visnesenāk 2025. gadā, piešķirts “A” akreditācijas statuss GANHRI. Tiesībsarga birojs sadarbojas ar dažādām NVO, kurās apvienojušies attiecīgās jomas eksperti, tādējādi iegūstot informāciju, lai valstiskā līmenī sniegtu rekomendācijas dažādu jautājumu risināšanai un pilnveidei.[footnoteRef:21] Tāpat Tiesībsarga birojs ir vairāku pasaules un reģionālo organizāciju, tostarp GANHRI, IOI, ENHRI, FRA u.c. biedrs. Tiesībsarga biroja finanšu resursi ir pietiekami, lai veiktu noteiktās funkcijas, pēdējo gadu budžeta prioritāro pasākumu pieteikumi atbalstīti pilnā apjomā. Kopumā ir novērojama pozitīva budžeta dinamika.[footnoteRef:22] 2021.-2023. gadā Tiesībsarga birojā strādāja 51 darbinieks, bet 2024. gadā 55 darbinieki. [19:  HRI/CORE/LVA/2017, 56.-59. rindkopa.]  [20:  CEDAW/C/LVA/4-7, 18. rindkopa.]  [21:  Saraksts ar NVO, ar kurām sadarbojas Tiesībsarga birojs, pieejams 1. pielikumā.]  [22:  Skatīt detalizēti 1.pielikumā.] 


19. Tiesībsarga likums paredz, ka tiesībsargs strādā pie jebkāda veida diskriminācijas novēršanas, aptverot arī darbu pie dzimuma līdztiesības. Pamatojoties uz Tiesībsarga likumu, tiesībsargs konsultē iedzīvotājus, izskata iesniegumus, ierosina pārbaudes lietas, pieprasot informāciju gan no publiskā, gan privātā sektora. Konstatējot pārkāpumu, tiesībsargs sniedz rekomendācijas un novērtē rekomendāciju izpildi. Ja rekomendācijas netiek ievērotas, tiesībsargs var izskatīt iespēju vērsties tiesā. Papildus tiesībsargs sniedz rekomendācijas par nepieciešamajiem uzlabojumiem tiesību aktos, veic neatkarīgus pētījumus, informē sabiedrību, sadarbojas ar ekspertiem un apmeklē slēgta tipa iestādes. Visas šīs darbības tiesībsargs veic arī dzimumu līdztiesības kontekstā. Tāpat tiesībsargs saņem un izskata sūdzības par vardarbību ģimenē un pagaidu aizsardzības pret vardarbību noteikšanu. Kopš 2024. gada Tiesībsarga birojā izveidota atsevišķa Diskriminācijas novēršanas nodaļa. 2026. gadā to pārveido par Diskriminācijas novēršanas un digitālo tiesību nodaļu (5 darbinieki). Nodaļas uzdevums ir Tiesībsarga likumā noteikto uzdevumu izpilde ar mērķi novērst diskrimināciju un veicināt sabiedrības izpratni par pamattiesību ievērošanu mākslīgā intelekta jomā. 

20. 2024. gadā Tiesībsarga birojs saņēma 174, bet 2025. gadā 194 iedzīvotāju iesniegumus par iespējamu diskrimināciju, no tiem 2025. gadā 25 par iespējamu diskrimināciju dzimuma dēļ. Pieprasījums pēc tiesībsarga iesaistes ar diskriminācijas aizliegumu saistītu jautājumu risināšanā ir strauji pieaudzis. Tiesībsarga biroja ieskatā, viens no pieauguma iemesliem ir sabiedrības pastiprinātā interese un informētība par savām tiesībām un tiesību aizsardzības mehānismiem. Diskriminācijas aizlieguma pārkāpumi visbiežāk bija saistīti ar nodarbinātības jomu. 2024. gadā Tiesībsarga birojs saņēma un izskatīja 2 iesniegumus par seksuālu uzmākšanos. 2025. gadā kopējais informācijas aprites apjoms par 27% pārsniedza apriti 2024. gadā. 2023. un 2024. gadā Tiesībsarga birojs saņēma 5 iesniegumus par tiesu un valsts amatpersonu iespējamu neefektīvu rīcību sieviešu aizsardzībai no vardarbības. 2025. gadā saņemti 13 iesniegumi no pieaugušām personām, kuras cietušas no vardarbības. Sniedzot atbildes, tiesībsargs informē personas par pieejamajiem tiesību aizsardzības mehānismiem, NVO un iespējām saņemt juridisko, psiholoģisko un cita veida palīdzību. Nepieciešamības gadījumā tiesībsargs informē kompetentās iestādes par saņemtajiem iesniegumiem un lūdz sniegt informāciju par pasākumiem konkrēto sieviešu tiesību nodrošināšanai.

21. Tiesībsargs informē uz izglīto sabiedrību: lekcijas, semināri, aptaujas, pētījumi. 2024. gadā dažādus ar dzimuma diskrimināciju saistītus jautājumus apskatīja sarunu ciklā Piešķil savu empātiju.[footnoteRef:23] Tāpat birojs sagatavoja rakstus Kas ir un kā atpazīt sistēmisko diskrimināciju nodarbinātībā,[footnoteRef:24] izstrādāja socioloģiskos un juridiskos pētījumus, pievēršot uzmanību dzimumu līdztiesībai: Mazu bērnu vecāku tiesību ievērošana reglamentētajās profesijās; Aptauja par diskrimināciju dzimuma un etniskās piederības dēļ pieejā precēm un pakalpojumiem; Sabiedrības viedoklis, izpratne par aprūpētāja atvaļinājumu; Diskriminācijas aizlieguma principa ievērošana darba tiesiskajās attiecībās pret mazu bērnu vecākiem; Mākslīgā intelekta sistēmas un diskriminācijas aspekti. 2024. gadā birojs pabeidza izpēti par pagaidu aizsardzības pret vardarbību mehānisma efektivitāti tiesā,[footnoteRef:25] apstrādājot datus par 1630 pagaidu aizsardzības lietām 2021.-2022. gadā un iepazīstoties ar 75+% no visām šajos gados izskatītajām lietām par pagaidu aizsardzību pret vardarbību. Rezultāti liecina, ka pagaidu aizsardzības pret vardarbību mehānismu katru gadu izmanto arvien biežāk, liecinot par sabiedrības informētību. Tiesībsarga ieskatā, mehānisms darbojas, taču ir nepieciešami uzlabojumi praksei un normatīvā regulējuma pilnveide. Būtiska ir valsts institūciju savstarpējā sadarbība, laicīga lēmumu pieņemšana, motivācija un sabiedrības papildu informēšana par mehānisma mērķi, būtību un pieņemto lēmumu tiesiskajām sekām. Birojs īstenoja arī sabiedrības informēšanas kampaņu Vardarbība nav ģimene,[footnoteRef:26] publicējot vizuālos materiālus par pagaidu aizsardzības līdzekļiem: videomateriāli par to, kā atpazīt mājās notiekošu vardarbību un rīkoties,[footnoteRef:27] kā praktiski izmantot savas tiesības, lai pasargātu sevi un bērnus;[footnoteRef:28] infografika Upura ceļvedis,[footnoteRef:29] lai soli pa solim skaidrotu, kas jādara, lai tiktu piemēroti pagaidu aizsardzības līdzekļi, un šādu līdzekļu piemērošanas un atcelšanas kārtību un tiesiskās sekas.  [23:  Informatīvais materiāls “Piešķil savu empātiju!” – diskriminācijas izskaušanai veltīts raidījumu cikls pieejams: https://www.tiesibsargs.lv/resource/pieskil-savu-empatiju-diskriminacijas-izskausanai-veltits-raidijumu-cikls/. ]  [24:  A. Ilves Kas ir un kā atpazīt sistēmisko diskrimināciju nodarbinātībā, pieejams: https://juristavards.lv/zurnals/285269-kas-ir-un-ka-atpazit-sistemisko-diskriminaciju-nodarbinatiba/. ]  [25:  Pagaidu aizsardzība pret vardarbību tiesā, pieejams: https://www.tiesibsargs.lv/wp-content/uploads/2025/02/pagaidu_aizsardziba_pret_vardarbibu_tiesa.pdf]  [26:  Kampaņa “Vardarbība nav ģimene”, pieejams: https://www.tiesibsargs.lv/resource/vardarbiba-nav-gimene/. ]  [27:  Video materiāls, pieejams: https://www.youtube.com/watch?v=PYxGT5U2ZB8. ]  [28:  Video materiāls, pieejams: https://www.youtube.com/watch?v=QSLFQoEw9CI. ]  [29:  Infografika “Upura ceļvedis”: https://www.tiesibsargs.lv/wp-content/uploads/2025/11/upura_tiesibu_celvedis_final.pdf. ] 


22. 2020. gadā birojs publicēja pētījumu Diskriminācijas izplatība nodarbinātības vidē Latvijā, bet 2025. gadā par seksuālās uzmākšanās problemātiku Latvijas augstskolās.[footnoteRef:30] Birojs uzsvēra nepieciešamību stiprināt sistemātisku izglītošanu, informēšanu, institucionālās kapacitātes celšanu un drošas, iekļaujošas vides veidošanu, vienlaikus uzsverot arī sabiedrības līdzatbildību vardarbības nepieļaušanā un “malā stāvētāja efekta” mazināšanu. Pēc pētījuma sagatavota un publicēta video lekcija Nē=Nē!, kuru ir noskatījušies vairāk nekā 3000 iedzīvotāju. 2024.-2026. gadā birojs sniedza klātienes un tiešsaistes lekcijas valsts un pašvaldību iestāžu darbiniekiem, NVO, izglītības iestāžu darbiniekiem, mācībspēkiem, personālam un studējošajiem par seksuālās uzmākšanās jautājumiem un atpazīšanu. 2024. gadā tiesībsargs vērsās Saeimā, aicinot par seksuālu uzmākšanos noteikt gan administratīvo, gan kriminālatbildību.[footnoteRef:31] 2021. gadā birojs organizēja diskusiju par stereotipiem reklāmās; 2022. gadā kampaņu Mobingam un bosingam darbā NAV vietas! Neļauj tam slēpties ēnā, izgaismo to, aizstāvi sevi! un kampaņu Vai šī ir diskriminācija?.  [30:  Izpēte seksuālās uzmākšanās tematikā, pieejams: https://www.tiesibsargs.lv/resource/izpete-seksualas-uzmaksanas-tematika/. ]  [31:  Skatīt ziņojuma 53. rindkopu.] 


[bookmark: _Toc228956542]KONVENCIJAS 4.-5. un 7.-8. PANTS

Komitejas rekomendācijas Nrs.15.-16., 19.-24., 29.-30., 34.(b-c) un 41.-42.

23. Kā ziņots iepriekš[footnoteRef:32] un šī ziņojuma 6.-7. rindkopā, Latvijā dzimumu līdztiesības politikas pamatā ir dzimumu līdztiesības integrētā pieeja. Proti, visās darbības jomās un visos līmeņos tiek izvērtēta likumu, politiku un pasākumu ietekme uz abu dzimumu situāciju, un dzimumu līdztiesības politikas īstenošanā ir jāiesaistās visu nozaru atbildīgajām institūcijām. Kopš 2005. gada spēkā ir NVO un MK sadarbības memorands, kuru parakstījušas 578 organizācijas: gan nacionāla, gan reģionāla līmeņa. Šo memorandu parakstījušas arī vairākas sieviešu tiesību organizācijas. Tās mērķis ir sekmēt labvēlīgu tiesisko, finanšu un darbības vidi pilsoniskās sabiedrības, biedrību un nodibinājumu aktivitātēm, izaugsmei un ilgtspējai, sekmēt efektīvus, iekļaujošus un jēgpilnus sabiedrības līdzdalības un lēmumu pieņemšanas procesus un nodrošināt pilsonisko dialogu, sanākot vairāk nekā 10 reizes gadā. Sēžu ieraksti ir publiski pieejami. 2023. gadā notikušajās Memoranda padomes vēlēšanās kā NVO pārstāvjus ievēlēja 5 sievietes un 3 vīriešus, bet 2024. gada vēlēšanās no 16 padomes locekļiem 6 ir sievietes.  [32:  CEDAW/C/LVA/4-7, 25. rindkopa.] 


24. Kopš 2018. gada valsts budžeta izpildes analīze ietver iespēju norādīt rezultatīvos rādītājus dzimuma griezumā (mērvienība: personu skaits), tādējādi izmantojot dzimuma līdztiesības aspektu kā daļu no nozares sasniedzamo mērķu definēšanas un politikas plānošanas dokumentu izstrādes.[footnoteRef:33] Plāns sieviešu un vīriešu vienlīdzīgu tiesību un iespēju veicināšanai 2024.-2027. gadam paredz popularizēt vadlīnijas dzimumu līdztiesības aspekta integrēšanai budžeta procesos. Kopš 2021. gada atbilstoši MK noteikumiem “Tiesību akta projekta sākotnējās ietekmes izvērtēšanas kārtība”, tiesību akta projekta autoram sākotnējās ietekmes izvērtēšanā ir jāsniedz vērtējums par projekta ietekmi uz dzimumu līdztiesību un cilvēktiesībām kopumā. 2022. gadā izstrādātas vadlīnijas sabiedrības līdzdalības nodrošināšanai valsts pārvaldē, norādot, ka iekļaujošs process un attieksme ir viena no sabiedrības līdzdalības pamatvērtībām, un uzsverot nepieciešamību identificēt un piesaistīt tās sabiedrības grupas, kuras attiecīgais lēmums skar visvairāk, nodrošinot pieejamu un taisnīgu līdzdalības procesu ikvienam. 2025. gadā ir izstrādātas vadlīnijas inovatīvu sabiedrības līdzdalības metožu īstenošanai,[footnoteRef:34] kuru mērķis ir dažādot sabiedrības iesaistes veidus, veicinot pēc iespējas plašāku sabiedrības pārstāvību un dzimumneitrālu piekļuvi līdzdalības mehānismiem. Kopš 2024 .gada MK noteikumos “Sabiedrības līdzdalības kārtība attīstības plānošanas procesā” ir nostiprināta prasība politikas plānošanā un īstenošanā nodrošināt sabiedrības iesaisti un atklātu dialogu.[footnoteRef:35] Tāpat ir izstrādātas vadlīnijas Horizontālais princips “Vienlīdzība, iekļaušana, nediskriminācija un pamattiesību ievērošana (2021-2027)”, kas veicina dzimumu līdztiesību un paredz, ka, izmantojot ESF+, ES dalībvalstis uzlabo sieviešu dalību nodarbinātībā, veicina darba un personīgās dzīves līdzsvaru, cīnoties pret nabadzības feminizāciju un dzimumu diskrimināciju darba tirgū un izglītībā.[footnoteRef:36] Tās satur ieteikumus diskrimināciju un stereotipus mazinošai komunikācijai ar sabiedrību un ceļvedi diskriminācijas situāciju izprašanai.[footnoteRef:37] Ik mēnesi LM sagatavo arī informāciju par aktualitātēm sieviešu un vīriešu vienlīdzīgu iespēju un tiesību veicināšanā, kas pieejama ikvienam interesentam.[footnoteRef:38] [33:  Šī aspekta praktiskai piemērošanai tiek nodrošinātas apmācības (skatīt ziņojuma rindkopas iepriekš).]  [34:  Inovatīvas sabiedrības līdzdalības metodes. Pieejams:
 https://www.mk.gov.lv/lv/media/25385/download?attachment.]  [35:  Skatīt arī ziņojuma 29. un turpmākās rindkopas.]  [36:  https://www.lm.gov.lv/lv/media/18191/download?attachment. ]  [37:  Vadlīnijas, rekomendācijas, informatīvie materiāli | Labklājības ministrija. ]  [38:  https://www.lm.gov.lv/lv/aktualitates. ] 


Sievietes lēmumu pieņēmēju pozīcijās, tiesu varā, izglītības sektorā, uzņēmējdarbībā[footnoteRef:39] [39:  Statistikas datus skatīt ziņojuma 2. pielikumā.] 


25. Latvijā novērojams ievērojams sieviešu īpatsvars lēmumu pieņemšanas pozīcijās, izglītības un uzņēmējdarbības sektorā, tiesu varā. 2022. gadā no Saeimas vēlēšanās pieteiktajiem kandidātiem 36,4% bija sievietes (2018. gadā 31,8%). No 100 14. Saeimā (nākamās vēlēšanas 2026. gada oktobrī) ievēlētajiem deputātiem 30 bija sievietes (30%). 2024. gada Eiropas Parlamenta vēlēšanās no Latvijas 39,9% kandidātu bija sievietes (2019. gadā 30,5%), 2025. gada pašvaldību vēlēšanās 38,7% no kandidātiem bija sievietes. 2023.-2025. gadā Latvijas Ministru prezidente bija sieviete (līdz 2026. gada maijam), Saeimas priekšsēdētāja ir sieviete, 2025. gada decembrī no 14 ministriem 5 bija sievietes (33%). Sieviešu skaitam lēmumu pieņemšanas līmeņos gan vēlētajās, gan arī ieceltajās valdības institūcijās kopumā ir tendence pieaugt. Līdzšinējais sabiedrības izglītošanas darbs ir bijis sekmīgs, un tiks turpināts.

26. [bookmark: _Hlk230869554][bookmark: _GoBack]2022. gadā Latvijā pirmo divu instanču tiesās bija 406 tiesneses-sievietes un 92 tiesneši-vīrieši.[footnoteRef:40] 2024. gadā pirmo divu instanču tiesās 79,7% tiesnešu bija sievietes, 83,6% notāru bija sievietes un 60,3% prokuroru bija sievietes. 2024.-2025. gadā pirmās un otrās instances tiesās 81% tiesnešu bija sievietes. No 7 tiesnešiem Satversmes tiesā 4 ir sievietes; gan Satversmes tiesas priekšsēdētāja, gan priekšsēdētājas vietniece ir sievietes. Augstākajā tiesā Civillietu departamentā ir 7 tiesneses-sievietes un 7 tiesneši-vīrieši; Krimināllietu departamentā ir 6 tiesneses-sievietes un 3 tiesneši-vīrieši; Administratīvo lietu departamentā ir 9 tiesneses-sievietes un 2 tiesneši-vīrieši.[footnoteRef:41] 2024. gadā puse no advokātiem bija sievietes.[footnoteRef:42] Skatoties uz valsts pārvaldi kopumā, 2025. gada decembrī augstākā, vidējā un zemākā līmeņa vadītāju vidū 74% bija sieviešu. Arī ekspertu līmenī sieviešu īpatsvars ir ievērojams (80%). 2024.-2025. gadā palielinājies sieviešu īpatsvars IeM struktūrās (73,3% 2024. gadā, 75,4% 2025. gadā). Ārlietu dienestā 2025. gadā 62% strādājošo bija sievietes (kopumā 684 darbinieku, no kuriem 420 diplomāti: 261 sieviete un 159 vīrieši). Pēdējo gadu statistika par diplomātu rotācijām liecina par konsekventu sieviešu pārstāvības pieaugumu dienestā (43% no sievietēm ir vēstnieces, pastāvīgās pārstāves vai misiju vadītājas; 61% sieviešu ir vadītājas ministrijas centrālajā aparātā: 56% augstākā līmeņa; 47% vidējā līmeņa un 64% zemākā līmeņa vadītājas). Latvijas lielākās un politiski nozīmīgākās diplomātiskās pārstāvniecības šobrīd vada sievietes. [40: https://www.at.gov.lv/files/uploads/files/9_Tieslietu_padome/Dokumenti/TA_Zinojums_2022_compressed.pdf.]  [41:  https://www.at.gov.lv/lv/par-augstako-tiesu/senatori/departamentu-sastavs. ]  [42: https://stat.gov.lv/lv/statistikas-temas/labklajibas-un-vienlidzibas-raditaji/dzimumlidztiesiba/6298-dzimumu-lidztiesiba?themeCode=GE. ] 


27. 2022. gadā zinātnes sektorā strādāja 4064 sieviešu (55%); uzņēmējdarbības sektorā novērojams 34% sieviešu īpatsvars.[footnoteRef:43] Jaunākie dati liecina, ka 50,9% zinātnieku un inženieru vidū Latvijā ir sievietes, kas ir par 10 procentpunktiem augstāks rādītājs nekā vidēji Eiropā.[footnoteRef:44] 2024. gadā 41% sieviešu un 25,8% vīriešu bija augstākā izglītība; arodizglītība vai profesionālā izglītība 30% vīriešu un 25,5% sieviešu. Vīriešu ar augstāko izglītību īpatsvars Latvijā ir par 2,3 procentpunktiem zemāks nekā vidēji ES, savukārt sievietēm par 8,8 procentpunktiem augstāks nekā ES. 2024. gadā Latvijas augstākās izglītības iestādēs grādu vai kvalifikāciju ieguva 13481 persona, no kurām 66% bija sievietes. Sievietes visbiežāk izvēlas iegūt profesionālo izglītību veselības aprūpes, sociālās labklājības jomās, humanitārajās zinātnēs, mākslā, sociālajā zinātnēs, komerczinībās, tiesībās un pakalpojumu jomā. Līdzīgi rādītāji novērojami arī augstskolu līmenī. 2024. gadā Latvijā zinātņu doktoru sieviešu un vīriešu skaits bija līdzīgs: 4167 sieviešu un 3745 vīriešu. Gan skolotāju, gan akadēmiskā personāla vidū novērojams lielāks sieviešu īpatsvars: 86,9% skolotāju sieviešu un 55,1% sieviešu akadēmiskajā personālā.[footnoteRef:45] 2026. gada sākumā Latvijā no augstākās izglītības iestāžu rektoriem 5 ir sievietes (11 ir vīrieši); savukārt, iekļaujot koledžas (1. līmeņa augstākā izglītība) un augstskolu filiāļu vadītājus, augstskolu institūcijas vada 35 sievietes un 19 vīrieši. Profesoru amatos vīriešu skaits pārsniedz sieviešu skaitu – no kopumā 624 profesoriem 326 ir vīrieši un 298 sievietes. Savukārt asociēto profesoru līmenī no 600 amatiem 325 ieņem sievietes, bet 275 vīrieši.[footnoteRef:46] [43: https://stat.gov.lv/lv/statistikas-temas/izglitiba-kultura-zinatne/zinatne-petnieciba/publikacijas-un-infografikas/22280?themeCode=ZP. ]  [44: https://labsoflatvia.com/en/news/latvia-has-the-highest-share-of-women-scientists-and-engineers-in-the-eu. ]  [45: https://stat.gov.lv/lv/statistikas-temas/labklajibas-un-vienlidzibas-raditaji/dzimumlidztiesiba/6301-dzimumu-lidztiesiba. ]  [46:  Skatīt arī ziņojuma 2. pielikumu.] 


28. Latvijā ir viens no augstākajiem sieviešu īpatsvariem vadītāju lomās Eiropā. Eurostat dati liecina, ka 2024. gadā Latvijā 43,4% vadītāju pozīcijas ieņēma sievietes. Atbilstoši Eiropas Investīciju bankas datiem par 2025. gadu Latvijas uzņēmumos novērojams lielāks sieviešu īpatsvars vadītāju pozīcijās nekā citos ES dalībvalstīs dibinātos uzņēmumos (47% salīdzinājumā ar 25% ES) un lielāks sieviešu uzņēmuma īpašnieču skaits (22% salīdzinājumā ar 13% ES). Latvijas infrastruktūras sektorā 6 no 10 (60%) uzņēmumiem vismaz 40% vadītāju lomu ieņem sievietes, bet 24% uzņēmumu ziņo, ka 50+% to īpašnieču ir sievietes.[footnoteRef:47]  [47:  https://www.eib.org/files/publications/20250218-091225-econ-eibis-2025-latvia-en.pdf. ] 


Atsevišķi citi pasākumi

29. Plāns sieviešu un vīriešu vienlīdzīgu tiesību un iespēju veicināšanai 2024.-2027. gadam turpina integrētu un savstarpēji ietekmējošu faktoru ņemšanu vērā, izstrādājot rīcības virzienus dzimumu līdztiesības nodrošināšanai dažādās jomās. Plāna 1. rīcības virziens: sieviešu un vīriešu vienlīdzīgas iespējas darba tirgū un izglītībā atzīmē, ka, nodrošinot vienlīdzīgu iespēju darba tirgū un izglītībā, nepieciešams domāt par savstarpēji ietekmējošu faktoru pieeju, piedāvājot risinājumus īpaši neaizsargātām personām, kas var saskarties ar vairākiem diskriminācijas riskiem: dzimumu, rasi, etnisko piederību, vecumu, sociālo statusu vai invaliditāti. Plāna 3. rīcības virziens ir paredzēts dzimumu līdztiesības integrēšanai dažādās politikās, tostarp pieprasot ņemt vērā vecuma, invaliditātes, etniskās piederības, izglītības statistikas datus un dzimumu līdztiesības aspektu ietekmi šajās jomās. Papildus ziņojuma 24. rindkopā sniegtajai informācijai kopš 2021. gada tiesību akta un politikas plānošanas dokumenta izstrādātājam papildus ietekmei uz cilvēktiesībām un dzimumu līdztiesību, dokumenta anotācijā jānorāda arī ietekme uz personu ar invaliditāti vienlīdzīgām iespējām un tiesībām, kā arī iedzīvotāju sociālo situāciju.

30. Latvijas normatīvais regulējums neparedz atšķirīgu attieksmi ne dzimuma, ne sociālās piederības dēļ; sievietēm ar invaliditāti ir tādas pašas tiesības kā vīriešiem ar invaliditāti un sievietēm bez invaliditātes. Ar invaliditātes politiku saistītus jautājumus pārrunā Invaliditātes lietu nacionālā padomē (ILNP). ILNP apspriež ANO Konvencijas par personu ar invaliditāti tiesībām ieviešanas progresu, apmainās ar viedokļiem starp ieinteresētajām pusēm, kā arī citus jautājumus. ILNP sastāvā ir nozaru ministrijas un NVO pārstāvji. Sēdes ir atvērtas, un tajās var piedalīties ikviens interesents. Tādējādi invaliditātes jautājumi tiek apspriesti plašā starpnozaru līmenī, akcentējot un aktualizējot būtiskus jautājumus un politikas iniciatīvas, kas vērstas uz personu ar invaliditāti vienlīdzīgu iespēju stiprināšanu. Visi normatīvo aktu un politikas plānošanas dokumentu projekti tiek nodoti sabiedriskajai apspriešanai, nodrošinot savlaicīgu iespēju iepazīties ar projektu redakcijām un to ietekmi uz personu ar invaliditāti ikdienu, sniedzot priekšlikumus, komentārus vai iebildumus par tālāku projekta virzību un saturu.

31. 2021. gadā no visām personām ar invaliditāti 45% vidēji bija vīriešu, 51% sieviešu, 4% bērnu. 2022.-2023. gadā no visām personām ar invaliditāti 44% vidēji bija vīrieši, 52% sieviešu un 4% bērnu. Starp pilngadīgām personām vīriešu ar invaliditāti skaits saglabājas nedaudz zemāks, jo vīriešiem ir īsāks vidējās dzīves ilgums. Starp bērniem ar invaliditāti zēnu skaits ir nedaudz lielāks nekā meiteņu. Sociālās integrācijas valsts aģentūras (SIVA) Jūrmalas profesionālā vidusskola sniedz iespēju iegūt profesionālo kvalifikāciju vai apgūt profesionālās pilnveides programmas personām ar invaliditāti, kā arī SIVA koledžā var iegūt profesionālo izglītību atbilstoši personas funkcionēšanas traucējumu veidam, smaguma pakāpei un iepriekš iegūtās izglītības un kvalifikācijas līmenim. Izglītības procesā personām ar invaliditāti tiek nodrošināts atbalsta pakalpojums mobilitātes un pašaprūpes nodrošināšanai, dzīvesvieta un ēdināšana, papildu rehabilitācijas pakalpojumi, speciālistu konsultācijas un atbalsts, lai uzturētu savu veselību. Izglītības iestādē izglītību iegūst gan personas ar invaliditāti, gan bez tās, veicinot integrētu vidi.

32. Kopš 2023. gada ir ieviests jauns sociālais pakalpojums – atbalsta personas lēmumu pieņemšanā, veicinot personu ar garīga rakstura traucējumiem tiesības uz neatkarīgu dzīvi sabiedrībā un savas rīcībspējas pilnvērtīgu izmantošanu. Pakalpojums ir profesionāls un veicina ANO Konvencijas par personu ar invaliditāti tiesībām 12. panta īstenošanu. Pakalpojumu nodrošina biedrība “Resursu centrs cilvēkiem ar garīgiem traucējumiem ZELDA”. Pakalpojuma sniedzējs nerīkojas personas vietā, bet sniedz personai nepieciešamo atbalstu pašai savu lēmumu pieņemšanā. Atbalsta persona ir tiesīga sniegt atbalstu tiesību un interešu aizstāvības, finanšu, ikdienas dzīves prasmju un attīstības, veselības un sociālās aprūpes jomā, atbalsta loka veidošanā. Pakalpojums dod pozitīvu ieguldījumu sieviešu ar garīga rakstura traucējumiem tiesību aizsardzībā un veicina sieviešu neatkarību, iekļaušanos sabiedrības dzīvē un darba tirgū. Līdz 2023. gadam pakalpojumu saņēma 41 persona. 2024. gadā 175 personas, 2025. gadā – 210 personas. Arvien tiek paplašināts to novadu skaits, kuros pakalpojums ir pieejams.

33. Pievēršoties romu kopienai, Latvija informē par Plānu romu stratēģiskā ietvara pasākumu īstenošanai 2024.-2027. gadam, kuru kompetentās iestādes sagatavoja sadarbībā ar NVO. Plāns sagatavots, lai veicinātu romu līdzdalību sabiedrībā – izglītības, nodarbinātības, veselības, mājokļu, pilsoniskās sabiedrības, kultūras u.c. jomās. Izceļams Romu sieviešu biedrības “Sāre khetene” ieguldījums romu sieviešu interešu pārstāvībā, līdzdalības veicināšanā un intersekcionālās diskriminācijas mazināšanā. Īpaši nozīmīgs ir biedrības darbs ar romu sieviešu un ģimeņu izglītošanu, nodrošinot lasīt un rakstīt prasmes, digitālās prasmes, romu bērniem un vecākiem latviešu valodas un lietišķās etiķetes zināšanas utt. Pasākumi Atbalsts romu sieviešu informēšanai, izglītībai, dalībai mācībās Latvijā un ES aptver aktivitātes, kas veicina romu sieviešu un meiteņu pilsonisko līdzdalību, jaunu prasmju apguvi, finanšu un digitālo pratību, piekļuvi informācijai par sociālajiem pakalpojumiem, veselību, izglītību, stipendijām, karjeras iespējām un tiesību aizsardzību. Citi nozīmīgi projekti ir Ringla: iespēkojot romu meitenes Latvijā, Romu ģimenes – mācamies un augam kopā, kā arī Atbalsts sievietēm diskriminācijas mazināšanai.

34. [bookmark: _Hlk233389895]Projekti Latvijas romu platforma V, VI, VII un VIII paredz romu mediatoru atbalstu romu kopienai jautājumos par veselības aprūpes pieejamību, nodarbinātību, sociālo atbalstu, mājokļu pieejamību, izglītību, veicinot romu kopienas iekļaušanos sabiedrībā. Projektā Latvijas romu platforma īstenots Romu sieviešu spēcināšanas pasākumu kopums (semināri, apmācības un praktiskās darbnīcas), veicinot romu mediatoru darbību Latvijas pašvaldībās, stiprinot romu kopienas iekļaušanu, sekmējot sadarbību ar institūcijām un uzlabojot romu ģimeņu piekļuvi pakalpojumiem un atbalsta iespējām. Projektā nodrošināts romu mediatoru pakalpojums 8 Latvijas pašvaldībās. Romu mediatori darbojas kā starpnieki starp romu ģimenēm un pašvaldību iestādēm – skolām, sociālajiem dienestiem, ārstniecības iestādēm un citām institūcijām, kā arī valsts iestādēm, veicinot savstarpēju uzticēšanos, komunikāciju un efektīvāku sadarbību.

35. 2024.-2025. gadā šajā Projektā izstrādāti audiovizuāli materiāli par romu kultūru, vēsturi un iekļaušanos sabiedrībā, ar mērķi tos pārraidīt televīzijā un publicēt sociālo mediju platformās. Tie veicinās sabiedrības izpratni par romu kopienas kultūras daudzveidību, vēsturisko pieredzi un līdzdalību sabiedriskajos procesos, mazinās stereotipus, aizspriedumus un diskriminējošu attieksmi pret romu tautības cilvēkiem. Tāpat pieejami 10 audiovizuāli materiāli, kuros atspoguļoti dažādi romu kopienas dzīves un identitātes aspekti, aptverot tradicionālās, laikmetīgās romu kultūras izpausmes un izglītības, nodarbinātības, pilsoniskās līdzdalības, sporta u.c. tēmas. Tie īpaši izceļ romu tautības cilvēku pieredzes stāstus, sasniegumus un ieguldījumus Latvijas sabiedrībā. Sagatavotie materiāli kalpoja kā instruments pozitīvas un uz faktiem balstītas informācijas izplatīšanai, sekmējot starpkultūru dialogu, sabiedrības saliedētību un labās prakses piemēru popularizēšanu.

36. 2021. gadā Latvijas valdība apstiprināja Saliedētas un pilsoniski aktīvas sabiedrības attīstības pamatnostādnes 2021.-2027.gadam, kuru virsmērķis ir nacionāla, solidāra, atvērta un pilsoniski aktīva sabiedrība, kuras pastāvēšanas pamats ir Satversmē noteiktās demokrātiskās vērtības un cilvēktiesības, latviešu valoda un latviskā kultūrtelpa. Pamatnostādņu virsmērķa sasniegšanas vispārīgais princips: iekļaujoša līdzdalība, kas ikvienam nodrošina iespējas iesaistīties valsts pārvaldībā un nodrošina plašu sabiedrības pārstāvniecību visā tās daudzveidībā, ir pamats zināšanu un prasmju apguvei, lai stiprinātu nacionālo identitāti, latviešu valodu, sociālo uzticēšanos, iedzīvotāju solidaritāti un sadarbību. Satversmes tiesa ir uzsvērusi, ka mazākumtautībām ir cieša saikne ar Latviju, tās bagātina Latvijas sabiedrību un veido neatņemamu tās daļu. Satversmes 114. pantā (mazākumtautību tiesības) garantētās mazākumtautību tiesības ir vērstas uz līdzsvara uzturēšanu sabiedrībā, radot labvēlīgu vidi mazākumtautību valodu, etniskās un kultūras savdabības saglabāšanai un vienlaikus nodrošinot pienācīgu cieņu pret konstitucionālajām vērtībām, tostarp latviešu valodu, un sabiedrības saliedētību. Līdz ar to valstij atbilstoši Satversmes 114. pantam jānodrošina pie mazākumtautībām piederošo personu pienācīga iespēja saglabāt savu identitāti.[footnoteRef:48]  [48:  Satversmes tiesas 2019. gada 23. aprīļa spriedums lietā Nr. 2018-12-01, 23. punkts; Satversmes tiesas 2019. gada 13. novembra spriedums lietā Nr. 2018-22-01, 15.2. punkts.] 


37. Kultūras ministrijā (KM) darbojas Mazākumtautību NVO pārstāvju konsultatīvā padome un Konsultatīvā padome romu līdzdalības veicināšanai. Uz abu konsultatīvo padomju locekļu vietām tika izsludināti atklāti konkursi. Abās konsultatīvajās padomēs darbojas abu dzimumu pārstāvji.

[bookmark: _Toc228956544]Stereotipu izskaušana

38. Viens no galvenajiem rīcības virzieniem Plānā sieviešu un vīriešu vienlīdzīgu tiesību un iespēju veicināšanai 2021.-2023. gadam un Plānā 2024.-2027. gadam ir sieviešu un vīriešu vienlīdzīgas iespējas un tiesības dažādās jomās ar īpašu uzsvaru uz negatīvu ar dzimumu saistītu stereotipu mazināšanu. Plānā 2021.-2023. gadam bija iekļauti izglītojoši pasākumi skolēniem par zēnu un meiteņu karjeras izvēli, stereotipiem, kas to var ietekmēt, pasākumi meitenēm programmēšanas un līderības prasmju attīstīšanai. Plāns 2024.-2027. gadam turpina šos pasākumus. Lai veicinātu dzimumu līdztiesības jautājumu redzamību politikas kontekstā Plāns 2021.-2023. gadam iekļāva aktivitātes sadarbībā ar NVO: dzimumu līdztiesības politikas ieviešanas sasniegumu novērtējums, pasniedzot 5 dzimumu līdztiesības veicināšanas balvas pašvaldību politiķiem, kā arī 3 dzimumu līdztiesības veicināšanas balvas nacionāla līmeņa politiķiem reģionos. Plāns 2024.-2027.gadam paredz pasākumus stereotipu par sieviešu līderību mazināšanai un pasākumus, lai veicinātu sieviešu aktīvāku iesaisti lēmumu pieņemšanas procesos un politikā.

39. Sabiedrības integrācijas fonds (SIF) kampaņā Atvērtība ir vērtība organizēja vairākas aktivitātes, lai izskaustu ar dzimumu saistītus stereotipus. 2020. gadā kampaņa Spēj viņš – spēj viņa veltīta dzimumu līdztiesības jautājumiem Latvijā. Kampaņa veicināja izpratni un identificēja aktuālos diskriminācijas riskus un rīcības scenārijus to mazināšanai darba tirgū, izglītībā, profesiju izvēlē un ģimenes dzīvē. Tāpat SIF, lai veicinātu toleranci un saliedētību starp dažādām sabiedrības grupām un veicinātu iedzīvotāju izpratni par diskriminācijas aizlieguma principu, organizēja kampaņu Izstāstīt saliedētību.

40. 2020.-2022. gadā, lai veicinātu darba un privātās dzīves saskaņošanu un vīriešu aktīvāku iesaisti bērnu aprūpē, tika organizēts projekts Līdzsvars visiem (B4A)[footnoteRef:49]. Tas ietvēra pasākumus darba devējiem, ņēmējiem un plašākai sabiedrībai, lai atbalstītu Eiropas Parlamenta un Padomes direktīvas (ES) 2019/1158 par darba un privātās dzīves līdzsvaru vecākiem un aprūpētājiem pārņemšanu Latvijā. 2025. gadā sadarbībā ar Latvijas Sieviešu NVO sadarbības tīklu godinātas 25 sievietes no visiem Latvijas reģioniem, diasporas un Ukrainas kopienas, kuras ar savu profesionālo, sabiedrisko un pilsonisko darbību ir devušas būtisku ieguldījumu sabiedrības labā, iedvesmojot, stiprinot līdzdalību, uzņemoties atbildību un veidojot iekļaujošāku un cilvēcīgāku Latviju un Eiropu. 2026. gada februārī notiks kampaņa Nolaid slieksni, vairojot sabiedrības izpratni par diskriminācijas izpausmēm. Īpašu uzmanību kampaņa pievērsīs intersekcionālajai diskriminācijai (piemēram, vecums un dzimums, dzimums un invaliditāte). Kampaņas vadmotīvs ir slieksnis un durvju aile, kas apzīmē gan redzamos, gan neredzamos aizspriedumus. Slieksnis simbolizē šķērsli, kuru bieži veido ne tikai fiziski ierobežojumi, bet arī stereotipi. Savukārt durvju aile iezīmē robežu starp iekļaušanos noteiktā vidē un palikšanu ārpus tās. 2 gadu laikā kampaņā paredzēti iesaistoši un izglītojoši pasākumi gan tiešsaistē, gan klātienē visā Latvijā. [49:  Projekts Nr. 881676-B4A.] 


41. Lai uzlabotu plašsaziņas līdzekļu informētību par nepieciešamību apkarot dzimumu stereotipus, 2018. gadā dibinātā biedrība “Latvijas Mediju ētikas padome” apvieno 49 medijus un organizācijas. Tās darbības pamatā ir visaptverošs mediju ētikas kodekss, kas aizsargā mediju vērtības un veicina ētiskas prakses principu ievērošanu plašsaziņas līdzekļu darbībā, tai skaitā diskriminācijas aizliegumu. 2022. gadā darbu uzsāka sabiedrisko elektronisko plašsaziņas līdzekļu ombuds, kas pārrauga sabiedrisko elektronisko plašsaziņas līdzekļu sniegto pakalpojumu atbilstību Sabiedrisko elektronisko plašsaziņas līdzekļu un to pārvaldības likuma mērķim un darbības pamatprincipiem, sabiedrisko elektronisko plašsaziņas līdzekļu ētikas kodeksiem un redakcionālajām vadlīnijām, sniedz atzinumus un pilda citas funkcijas, veicinot sabiedrības medijpratību.

42. Lai mazinātu vardarbības ģimenē un ar dzimumu saistītas vardarbības izplatību, būtiska nozīme ir ar dzimumu saistītu stereotipu izskaušanai, tādēļ kopš 2022. gada notiek radošo sarunu darbnīcu cikls par cieņpilnu attiecību veidošanu jauniešiem vecumā no 15 līdz 19 gadiem Kā mācēt attiecības?. Dažādās Latvijas pilsētās 2022.-2023. gadā norisinājās 11 sarunu darbnīcas. Pasākumos ar neformālo izglītības metožu palīdzību veicināta izpratne par dzimumu līdztiesību un pilnveidotas jauniešu prasmes par cieņpilnu un līdztiesībā balstītu attiecību veidošanu un vardarbības mazināšanu sabiedrībā. 

43. Pievēršoties izglītības sistēmai, Latvija informē, ka Latvijā tiek īstenota jauna kompetenču izglītības pieeja, programma Skola 2030, atbilstoši kurai sociālo zinību stundās skolēni mācās par dzimumu līdztiesību un stereotipiem. Papildus ikdienas darbam izglītības iestādes aicina aktīvāk popularizēt STEM (science, technology, engineering, mathematics) jomas meitenēm, piemēram, 2024. gada Valdības rīcības plānā iekļauts pasākums, kas paredz noteikt prasības STEM jomu īstenošanā interešu izglītības programmās, sekmējot meiteņu ieinteresētību STEM jomā. Nodarbinātības valsts aģentūra (NVA) 2025. gadā uzsāka un plāno turpināt organizēt interaktīvas nodarbības jauniešiem Nākotne bez rāmjiem – tavam talantam nav robežu dažādās Latvijas pilsētās. Nodarbības veicina jauniešu izpratni par dzimumu līdztiesību profesiju izvēlē un mazina stereotipus, kas ietekmē karjeras izvēli un darba meklēšanu. 2025.gadā interešu izglītības iestādes visos Latvijas reģionos organizēja nometnes, konkursus, sacensības, darbnīcas u.c., aktīvāk iesaistot meitenes. No 2025. gada rudens Valsts izglītības attīstības aģentūra (VIAA) īsteno projektu STEM un pilsoniskās līdzdalības norises plašākai izglītības pieredzei un karjeras izvēlei[footnoteRef:50], lai vispārējās un profesionālās izglītības iestāžu audzēkņi ārpus tiešā mācību satura izzinātu STEM jomas. Īstenota meiteņu līderības programma Future Heroes, kurā piedalījās 62 meitenes, programmā bija arī dzimumu līdztiesības tēmas. Biedrība Rigatech girls īsteno daudzpusīgas programmas un pasākumus, lai meitenes un sievietes iesaistītu STEM jomu profesijās, īpaši IT un digitālā vidē. Biedrība Sievietes medicīnā attīstīta mentoringu sieviešu karjeru veicināšanai. 2024. gadā norisinājās mācību cikls Sievietes medicīnā: izaugsmes rīki, iesaistot ārstes, pētnieces, veselības aprūpes sistēmas darbinieces un medicīnas uzņēmējdarbībā iesaistītās sievietes. Biedrība Sievietes transportā strādā, lai mazinātu dzimumu stereotipus par transportu kā vīriešu dominētu nozari, veicina sieviešu karjeras izvēli un profesionālo izaugsmi transporta sektorā. [50:  Projekts Nr.4.2.2.1/1/25/I/001.] 


[bookmark: _Toc228956545]Vardarbības pret sievietēm un ģimenē izskaušana[footnoteRef:51]  [51:  Statistikas datus par cietušo, noziedzīgo nodarījumu, kriminālprocesu, pieteikumu par pagaidu aizsardzību un citus statistikas datus iespējams apskatīt ziņojuma 3. pielikumā.] 


44. 2024. gadā Latvijā stājās spēkā Stambulas konvencija. Pievienojoties Stambulas konvencijai, Latvija uzņēmās atbildību regulāri ziņot par tās īstenošanas progresu, iesniedzot progresa ziņojumu GREVIO. Latvijas pirmais ziņojums iesniegts 2024. gadā.[footnoteRef:52]  [52:  Latvijas pirmais ziņojums par tiesiskā regulējuma atbilstību un citiem pasākumiem ar ko īsteno Eiropas Padomes Konvenciju. Pieejams: https://rm.coe.int/state-report-of-latvia-addressed-to-grevio-received-on-25-march-2025/1680b4fa6f.] 


45. Lai pārskata periodā par prioritāru izvirzītu cīņu ar vardarbību pret sievietēm dzimuma dēļ, pieņemts Plāns sieviešu un vīriešu vienlīdzīgu tiesību un iespēju veicināšanai 2021.-2023.gadam. Plāna mērķis bija nodrošināt integrētu, mērķtiecīgu un efektīvu politiku, sekmējot sieviešu un vīriešu vienlīdzīgas tiesības un iespējas. Šī mērķa sasniegšanai Plāns izvirzīja 3 rīcības virzienus: vienlīdzīgas tiesības un iespējas darba tirgū un izglītībā; ar dzimumu saistītas vardarbības un vardarbības ģimenē novēršana; dzimumu līdztiesības integrētās pieejas stiprināšana nozaru politikās. Plānā 2024.-2027.gadam iekļauti 3 rīcības virzieni: vienlīdzīgas tiesības un iespējas darba tirgū un izglītībā, ar dzimumu saistīto negatīvo stereotipu mazināšana sabiedrībā, kā arī dzimumu līdztiesības principa integrēšana politikas plānošanas procesos. Tāpat 2024. gadā apstiprināts Vardarbības pret sievietēm un vardarbības ģimenē novēršanas un apkarošanas plāns 2024.-2029.gadam, kurā iekļauti 4 rīcības virzieni: preventīvie pasākumi vardarbības pret sievieti un vardarbības ģimenē novēršanai; vardarbībā cietušo personu aizsardzības un atbalsta pasākumu nodrošināšana un pilnveide; vardarbības veicēja atbildības stiprināšana, atbalsta un rehabilitācijas pakalpojumu nodrošināšana; vienotas un koordinētas politikas izveide vardarbības pret sievietēm un vardarbības ģimenē izskaušanai. Paredzēts katru gadu īstenot pasākumus sabiedrības izpratnes veicināšanai par vardarbību pret sievieti un vardarbību ģimenē. Plāna pārraudzībai ir izveidota speciāla darba grupa. 2025. gada oktobrī Saeima pieņēma deklarāciju par vardarbības pret sievietēm un vardarbības ģimenē novēršanu un izskaušanu, uzsverot dzimumu līdztiesību kā vienu no Latvijas valsts un sabiedrības attīstības pamatprincipiem, nosodot jebkādu vardarbību pret sievietēm, bērniem un vardarbību ģimenē, kā arī atgādinot, ka Latvijas kā sociāli atbildīgas valsts pienākums ir aizsargāt sievietes no jebkādas vardarbības un novērst vardarbību pret sievietēm, sodīt par to un izskaust to, nodrošināt atbalstu, veicināt dzimumu līdztiesību un veikt citus pasākumus vardarbības ģimenē izskaušanai, taisnīguma nodrošināšanai un upuru aizsardzībai.

46. Tāpat Latvija veica vardarbības novēršanas sistēmas ex-ante izvērtējumu, kas sniedz padziļinātu analīzi par aizsardzības, atbalsta sistēmas un instrumentu pieejamību no vardarbības ģimenē cietušām un vardarbību veikušām personām. Pētījums identificēja arī izaicinājumus, kas ierobežo vardarbības mazināšanas pasākumu ietekmi: speciālistu trūkums un pārslodze, pieejamo pakalpojumu nevienlīdzība starp pašvaldībām, nepietiekama uzmanība atbalsta sniegšanai ilgtermiņā, kā arī konkrētām mērķa grupām piemērota atbalsta trūkums. Piemēram, sociālās rehabilitācijas iespējas bērniem ar agresīvu uzvedību un atkarības lietošanas problēmām. 2023. gada novembrī Tieslietu padomes izveidotā darba grupa tiesu darba organizācijas izvērtēšanai lietās, kas saistītas ar vardarbību ģimenē un draudiem personas dzīvībai vai veselībai, publicēja savu noslēguma ziņojumu, izvirzot vairākus priekšlikumus vardarbības atpazīšanai ģimenes konfliktos, cietušā tiesību aizsardzībai, tiesas nolēmumu izpildei, pagaidu aizsardzības pret vardarbību sistēmas efektīvākai piemērošanai, sodu politikai un krīzes komunikācijai. 

47. Pievēršoties normatīvajam regulējumam, 2021. gadā tika grozīts CPL, papildinot to ar jaunu pagaidu aizsardzības pret vardarbību līdzekli – pienākumu vardarbīgajai personai apgūt sociālās rehabilitācijas kursu vardarbīgas uzvedības mazināšanai. Šo līdzekli piemēro no 2021. gada jūlija. Tas ir pirmais pagaidu aizsardzības pret vardarbību līdzeklis, kura ietekme uz vardarbīgās personas uzvedību ir preventīva. Tas nav aizstājams ar citu līdzekli, novēršot turpmāku vardarbības risku un izskaužot vardarbību ilgtermiņā. Tāpat paredzēta tiesas rīcības brīvība šī līdzekļa noteikšanā, jo, izskatot prasību, tiesa to var piemērot arī pēc savas iniciatīvas. Vardarbīgajai personai ir pienākums 6 mēnešu (līdz 2025. gada martam – gada) laikā no tiesas lēmuma saņemšanas dienas apgūt kursu vardarbīgas uzvedības mazināšanai. Par šī pienākuma nepildīšanu paredzēta personas kriminālatbildība. Vienlaikus vardarbīgajai personai ir pienākums ar līdzmaksājumu daļēji segt sociālās rehabilitācijas kursa vardarbīgas uzvedības mazināšanai izmaksas. Līdzmaksājuma apjoms atkarīgs no tā, cik ilgā laikā pēc tiesas lēmuma saņemšanas vardarbīgā persona uzsāk kursa apgūšanu: ja kursa apguvi uzsāk 3 mēnešu laikā (līdz 2025. gada martam – 6 mēnešu laikā), tad līdzmaksājums ir 10%; ja vardarbīgajai personai konkrētajā brīdī nav finanšu resursu, tas nevar būt par šķērsli uzsākt kursa apgūšanu. Apgūstot sociālās rehabilitācijas kursu pēc 3 mēnešiem (līdz 2025. gada martam – 6 mēnešiem) no tiesas lēmuma saņemšanas, vardarbību veikušai personai ir jāsedz izmaksas 100% apmērā. Tāpat no 2025. gada aprīļa noteikts pienākums segt izmaksas pilnā apmērā, ja pakalpojuma saņemšanas laikā vardarbīga persona bez attaisnojoša iemesla (kuru par tādu atzinis vardarbīgas uzvedības mazināšanas pakalpojuma sniedzējs) kavē vairāk nekā 2 individuālās konsultācijas vai grupu nodarbības, tādējādi veicinot disciplīnas ievērošanu pakalpojuma apguves procesā.

48. 2022. gadā tika grozīts KPL, nosakot, ka tad, ja kriminālprocesā nav nodrošināta tiesību un interešu aizsardzība vai cietušais vai viņa pārstāvis izsaka lūgumu procesa virzītājam, procesa virzītājs pieņem lēmumu, ka kriminālprocesā piedalās advokāts kā juridiskās palīdzības sniedzējs: 1) maznodrošinātai vai trūcīgai pilngadīgai personai vai personai, kura pēkšņi nonākusi tādā situācijā, kas tai liedz nodrošināt savu tiesību aizsardzību; 2) īpaši aizsargājamam cietušajam. Ikvienam, īpaši aizsargājamiem cietušajiem, ir pieejama valsts apmaksātā juridiskā palīdzība, tai skaitā sieviešu grupām, kas atrodas visnelabvēlīgākajā situācijā, tostarp lauku apvidos dzīvojošām sievietēm. Tāpat ar grozījumiem paredzēts, ka procesa virzītājs ar lēmumu par īpaši aizsargājamu atzīst arī cietušo, kas noziedzīga nodarījuma rezultātā radītā kaitējuma dēļ ir īpaši ievainojams un nav pasargāts no atkārtota apdraudējuma, iebiedēšanas vai atriebības. 2024. gadā KPL papildināts ar iespēju kopš 2025. gada jūlija piemērot drošības līdzekļa izpildes elektronisko uzraudzību. Elektroniskās uzraudzības sistēmas mērķis ir elektroniski uzraudzīt personas atrašanās vietu, veicot personas pārvietošanās kontroli, lai nodrošinātu, ka aizdomās turētās vai apsūdzētās personas tuvums vardarbības riskam pakļautajai personai vai vietai atbilst noteiktajiem ierobežojumiem. Elektroniskās uzraudzības sistēmas ieviešanai VP izstrādāja MK noteikumus “Kārtība, kādā Valsts policija veic drošības līdzekļa izpildes elektronisko uzraudzību, datu apstrādi un glabāšanu“. 2025. gadā elektroniskā uzraudzība ar izmeklēšanas tiesneša lēmumu tika piemērota 5 aizdomās turētām personām. 

49. 2023. gadā grozīts KL, nodrošinot efektīvāku aizsardzību personām, kuras ir cietušas no vardarbības vai vardarbības piedraudējuma. KL 132., 132.1 un 168.1 panta sankcijas tika papildinātas ar brīvības atņemšanas sodu līdz 1 gadam, tādējādi pastiprinot kriminālatbildību par noziedzīgiem nodarījumiem, kas saistīti ar draudiem izdarīt slepkavību vai nodarīt smagu miesas bojājumu, vajāšanu un nolēmuma par aizsardzību pret vardarbību nepildīšanu. KL 132. pants (draudi izdarīt slepkavību un nodarīt smagu miesas bojājumu) un 132.1 pants (vajāšana) papildināts ar jaunu daļu, paredzot kriminālatbildību par draudu izteikšanu izdarīt slepkavību vai nodarīt smagu miesas bojājumu, vajāšanu, ja tā izdarīta pret personu, ar kuru noziedzīgā nodarījuma izdarītājs ir pirmajā vai otrajā radniecības pakāpē, vai pret laulāto vai bijušo laulāto, vai pret personu, ar kuru noziedzīgā nodarījuma izdarītājs ir vai ir bijis pastāvīgās intīmās attiecībās, vai pret personu, ar kuru noziedzīgā nodarījuma izdarītājam ir kopīga saimniecība, sodot to ar brīvības atņemšanu līdz 3 gadiem vai ar īslaicīgu brīvības atņemšanu, vai ar probācijas uzraudzību, vai ar sabiedrisko darbu, vai ar naudas sodu. Šādas kvalificējošās pazīmes ietveršana ir pamatota ar to, ka personas tuvās personiskās attiecībās ir ar augstāku ievainojamības pakāpi, kas padara šo noziedzīgo nodarījumu kaitīgāku, tādējādi nodrošinot, ka šie ir atsevišķi noziedzīgi nodarījumi, nevis vardarbība pret tuvinieku tiek ņemta vērā tikai kā atbildību pastiprinošs apstākli (KL 48. pants). Tāpat KL pārejas noteikumi paredz, ka pamatsodu – probācijas uzraudzība – ar 2023. gada jūliju sāk piemērot arī pilngadīgām personām, kuras izdarījušas šā likuma 132., 132.1 un 168.1 pantā paredzēto noziedzīgo nodarījumu. Saistībā ar vajāšanu un vardarbību ģimenē saistītiem noziedzīgiem nodarījumiem nepieciešams darbs ar pārkāpēju uzvedības un domāšanas maiņu. 2023. gada grozījumi KL 168.1 panta sankcijā nodrošināja, ka nolēmuma par aizsardzību pret vardarbību nepildīšana tiek pārkvalificēta no kriminālpārkāpumiem par mazāk smagiem noziegumiem, tādējādi uz tiem attiecinot plašāku KPL regulējumu, kas saistīts ar speciālajām izmeklēšanas darbībām, procesuālajiem termiņiem, drošības līdzekļiem un starptautisko krimināltiesisko sadarbību. 

50. 2024. gadā stājās spēkā KL 174.1 pants, kas paredz kriminālatbildību par cietsirdīgu vai vardarbīgu apiešanos ar personu, ar kuru noziedzīgā nodarījuma izdarītājs ir pirmajā vai otrajā radniecības pakāpē, vai pret laulāto vai bijušo laulāto, vai pret personu, ar kuru noziedzīgā nodarījuma izdarītājs ir vai ir bijis pastāvīgās intīmās attiecībās, vai pret personu, ar kuru noziedzīgā nodarījuma izdarītājam ir kopīga saimniecība, ja personai nodarītas fiziskas vai psihiskas ciešanas un ja šīm darbībām nav bijušas KL 125., 126. vai 130. pantā paredzētās sekas. Tas pieskaitāms pie noziedzīgiem nodarījumiem, kas saistīti ar vardarbību ģimenē. 2024. gadā par KL 174.1 pantā paredzētā noziedzīgā nodarījuma izdarīšanu uzsākti 219 kriminālprocesi, bet 2025. gadā 330 kriminālprocesi, norādot uz noziedzīgā nodarījuma kvalifikācijas aktīvāku piemērošanu un regulējuma nozīmīgu lomu vardarbības ģimenē gadījumu izvērtēšanā. 2024. gadā papildināts arī KL 48. pants, nosakot jaunu atbildību pastiprinošu apstākli (noziedzīgs nodarījums pret tikumību un dzimumneaizskaramību, apdraudot nepilngadīgā dzīvību), un no KL 119. panta (jaundzimuša bērna slepkavība) un 120. panta (slepkavība, kas izdarīta stipra psihiska uzbudinājuma stāvoklī) sankcijām izslēgts sabiedriskais darbs. No KL 130. panta (tīšs viegls miesas bojājums), 130.1 panta (spīdzināšana), 132. panta (draudi izdarīt slepkavību un nodarīt smagu miesas bojājumu), 132.1 panta (vajāšana), 174. panta (cietsirdība un vardarbība pret nepilngadīgo), 143. panta otrās daļas (personas mājokļa neaizskaramības pārkāpšana) izslēgtas sankcijas “sabiedriskais darbs” un “naudas sods”. KL 160. panta pirmajā daļā (seksuāla vardarbība) palielināts maksimālais brīvības atņemšanas sods (no 7 līdz 9 gadiem).

51. 2025. gada izskaņā ierosināti grozījumi KL, kas pagarina noilguma termiņu no 20 uz 35 gadiem par noziedzīgiem nodarījumiem, kas vērsti pret nepilngadīgas personas tikumību un dzimumneaizskaramību vai ar ko nodarīti smagi miesas bojājumi, kas saistīti ar dzimumorgānu kropļošanu vai reproduktīvo spēju zaudējumu, vai cilvēku tirdzniecību, vai piespiešanu veikt abortu. Vienlaikus attiecībā uz noziedzīgiem nodarījumiem, par kuriem var piespriest mūža ieslodzījumu, piemēram, par nepilngadīgā izvarošanu vai seksuālu vardarbību, noilguma termiņš pagarināts no 30 uz 40 gadiem. Tāpat paliek spēkā kārtība, ka jautājumu par noilguma piemērošanu, ja ir sasniegts maksimālais termiņš 40 gadi, izlemj tiesa. Turklāt izstrādē bija arī KL grozījumi jauna 145.1 panta iekļaušanai, paredzot atbildību par intīma vai seksuāla rakstura attēlu, video vai citu materiālu publiskošanu bez attēlotās personas piekrišanas. Kriminālatbildība paredzēta arī par mākslīgā intelekta radītu un apstrādes programmās rediģētu materiālu izplatīšanu un draudiem šādus materiālus izplatīt.

52. Likuma Par policiju 12. pants paredz tiesības policijas darbiniekiem pieņemt nekavējoties izpildāmu lēmumu par personas nošķiršanu, kad pastāv tūlītēji draudi, ka persona, kas atrodas mājoklī vai tā tuvumā, var nodarīt kaitējumu citai mājoklī dzīvojošai personai. Lēmums par personas nošķiršanu uzliek par pienākumu pilngadīgai personai, kura rada draudus, atstāt mājokli, kur pastāvīgi dzīvo aizsargājamā persona, neatgriezties un neuzturēties šajā mājoklī un tā tuvumā uz laiku līdz 8 dienām no lēmuma pieņemšanas brīža. Policijas lēmumā var noteikt arī aizliegumu personai, kas rada draudus, kontaktēties ar aizsargājamo personu. Tādējādi tiek nodrošināts, ka valsts uz konkrēto pārkāpumu var reaģēt operatīvi un 24 stundas diennaktī. Policija par konstatētajiem pārkāpumiem var uzsākt administratīvo lietvedību atbilstoši Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 12. pantam (maznozīmīgs miesas bojājums). Gadījumā, ja nav pietiekama pamata, lai policijas darbinieks pieņemtu lēmumu par nošķiršanu, policijas darbinieks ir tiesīgs aizturēt personu līdz atskurbšanai vai apstākļu noskaidrošanai, bet ne ilgāk kā līdz 12 stundām, ja šī persona atrodas alkohola reibuma vai narkotisko, psihotropo vai toksisko vielu ietekmes stāvoklī un var nodarīt kaitējumu sev vai apkārtējiem, kā arī tad, ja apkārtējie cilvēki baidās palikt vienatnē ar šo personu. Kopš 2022. gada likums Par policiju paredz policijai tiesības pieņemt lēmumu par personas, kura rada draudus, nošķiršanu no aizsargājamās personas, arī bez aizsargājamās personas rakstveida pieteikuma, bet kopš 2020. gada policijas darbiniekam, ierodoties iespējamās aizsargājamās personas mājoklī, jāsagatavo ziņojums par notikumu. Balstoties uz ziņojumā ietverto informāciju, policijas darbinieks izvērtē vardarbības draudu risku un, pastāvot tūlītējiem draudiem, pieņem lēmumu par nošķiršanu. Ziņojumu par notikumu policija nosūta pašvaldības sociālajam dienestam sociālo pakalpojumu un sociālās palīdzības sniegšanas izvērtēšanai.

53. Kopš 2024. gada Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 11.2 pants paredz administratīvo atbildību par seksuālu uzmākšanos, tas ir, par personai nevēlamu seksuāla rakstura fizisku, mutvārdu vai rakstveida darbību, kas vērsta uz personas cieņas aizskaršanu un kas nostādījusi to iebiedējošos, naidīgos, pazemojošos, degradējošos vai aizskarošos apstākļos. 

54. Attiecībā uz prokuratūras paveikto 2025. gadā un darbības prioritātēm 2026. gadā[footnoteRef:53] jāuzsver, ka prokuratūra koncentrējas uz kriminālvajāšanas efektivitātes uzlabošanu, īpaši kriminālprocesos par noziedzīgiem nodarījumiem, kas saistīti ar vardarbību ģimenē. Ar Ģenerālprokuratūras virsprokurora rīkojumu par īpaši aktuālām noteiktas krimināllietas, kas saistītas ar vardarbību vai tās draudiem ģimenes attiecībās, tādējādi nodrošinot prokuroru iesaisti pirmstiesas kriminālprocesā no tā uzsākšanas un veicinot šo kriminālprocesu savlaicīgu, mērķtiecīgu un efektīvu virzību. Prokuroru specializācija veicina padziļinātu izpratni par konkrētās jomas raksturu, izmeklēšanas īpatnībām un cietušo personu aizsardzību. Prokurori aktīvi iesaistās izmeklēšanas uzraudzībā, dodot norādījumus izmeklētājiem par izmeklēšanas virzību, veicamajām izmeklēšanas un procesuālajām darbībām, kas rezultējas prokuratūrā pabeigto kriminālprocesu pieaugumā. Specializētie prokurori pilda arī koordinējošo funkciju, sniedzot metodisko atbalstu un konsultācijas kolēģiem, īpaši gadījumos, kad izmeklēšana ir sarežģīta vai nepieciešama padziļināta izvērtēšana. Tas veicina vienotu izmeklēšanas un kriminālvajāšanas praksi, stiprina prokuratūras kapacitāti un nodrošina kvalitatīvu un konsekventu kriminālprocesu virzību. Prokuroru aktīvā iesaiste kriminālprocesā veiktās izmeklēšanas uzraudzībā atspoguļojas arī statistikas datos. 2024. gadā prokurori devuši 1273 norādījumu kriminālprocesos, kuros tiek izmeklēti noziedzīgi nodarījumi, kas saistīti ar vardarbību ģimenē, bet 2025. gadā 1315 norādījumus. Šī tendence apliecina prokuratūras mērķtiecīgu un konsekventu iesaisti kriminālprocesu efektīvas norises nodrošināšanā un specializācijas modeļa pozitīvo ietekmi uz izmeklēšanas kvalitāti un krimināltiesiskās reaģēšanas efektivitāti, vienlaikus veicinot savlaicīgu vardarbības gadījumu identificēšanu un efektīvu cietušo personu aizsardzību. Tāpat prokuratūra izdod iekšējos normatīvos aktus, piemēram, rīkojumu Par rīcību un informācijas sniegšanu kriminālprocesos, ar kuru noteikts, kā prokuroriem realizēt kvalitatīvu izmeklēšanas uzraudzību un prokuroru savstarpējo sadarbību kriminālprocesa īstenošanā, lai panāktu ātru, ekonomisku un efektīvu krimināltiesisko attiecību taisnīgu noregulējumu, kriminālsodu politiku un prokuroru darba kontroli, tostarp, kriminālprocesos, kas saistīti ar vardarbību vai vardarbības piedraudējumu, ja tas izdarīts pret personu, ar kuru noziedzīgā nodarījuma izdarītājs ir radniecībā, laulātais, bijušais laulātais u.c. [53:  Pieejams: https://www.prokuratura.lv/lv/par-mums/publiskie-parskati/gada-zinojumi. ] 


55. Pievēršoties praksei, Latvija atzīmē, ka attiecībā uz KL 168.¹ pantu (nolēmuma par aizsardzību pret vardarbību nepildīšana) 2025.gadā, salīdzinot ar iepriekšējiem 2 gadiem, nedaudz samazinājies uzsākto, tiesai nodoto un ar prokurora priekšrakstu par sodu pabeigto kriminālprocesu skaits (datus skatīt 3.pielikumā)[footnoteRef:54]. Vienlaikus rādītāji apliecina kriminālprocesu virzības nepārtrauktību un konsekventu krimināltiesiskās reaģēšanas nodrošināšanu gadījumos, kad netiek ievēroti nolēmumi par aizsardzību pret vardarbību. [54:  5.tabula.] 


56. 2014.-2017. gadā VP pieņēma 1042 lēmumus par nošķiršanu, pašvaldības policija – 36, bet tiesas pieņēma 2339 lēmumus par pagaidu aizsardzību pret vardarbību, nosakot pienākumu vardarbīgajai personai atstāt mājokli, kurā pastāvīgi dzīvo aizsargājamā persona un aizliegumu atgriezties un uzturēties tur.[footnoteRef:55] 2025. gadā ir samazinājies gan reģistrēto ģimenes konfliktu skaits, gan proporcionāli VP pieņemto lēmumu par nošķiršanu skaits. 2025. gadā VP elektronisko notikumu žurnāla sadaļā Ģimenes konflikts tika reģistrēti 7838 (-23 % salīdzinājumā ar 2024. gadu) notikumi. Tiesvedību un tiesu pieņemto nolēmumu, kā arī kompensāciju statistiku aicinām skatīt 3. pielikumā. [55:  Dati pieejami 3. pielikuma 6.-7. tabulā.] 


57. Latvija turpina strādāt pie pakalpojumu pilnveides vardarbībā cietušām personām. Rehabilitācijas pakalpojums vardarbību veikušām personām, kurš Latvijā ieviests jau 2015. gadā, tiek turpināts. Kopš 2023. gada kā atsevišķs valsts apmaksāts pakalpojums ieviests krīzes dzīvokļa pakalpojums visā Latvijas teritorijā. Līdz tam šādu pakalpojumu nodrošināja tikai atsevišķas pašvaldības. Krīzes dzīvokļa pakalpojums noteikts līdz 30 dienām, nepieciešamības gadījumā pagarinot līdz 180 dienām. Tas pieejams augstas vardarbības riska gadījumos, kad personas dzīvība un veselība ir apdraudēta un to apliecina sociālā dienesta vai sociālās rehabilitācijas pakalpojuma sniedzēja speciālista veikts novērtējums, vardarbībā cietušai pilngadīgai personai ar nepilngadīgiem bērniem un citām personām, ar kurām tā pirms pakalpojuma saņemšanas ir dzīvojusi kopīgā mājsaimniecībā. Ja nepieciešams, krīzes dzīvokļa pakalpojuma saņemšanas laikā pieejamas 120 individuālās speciālistu konsultācijas vai uzticības personas atbalsts ar ikdienas dzīves jautājumiem saistītu jautājumu risināšanai.

58. No vardarbības ģimenē cietušajam ir tiesības saņemt valsts apmaksātu juridisko palīdzību, vēršoties Tiesu administrācijā. Tās ietvaros var tikt, piemēram, noformēts un iesniegts pieteikums par pagaidu aizsardzību pret vardarbību, sagatavota prasība par laulības šķiršanu un līdz ar to arī bērna aizgādības tiesību, uzturlīdzekļu noteikšanu un laulāto mantas sadali, ja šādas prasības ir saistītas ar lietu par pagaidu aizsardzību pret vardarbību. Bezmaksas juridiskā palīdzība ietver arī palīdzību kriminālprocesā. Kopš 2025. gada maija ir pieejams NVO “Skalbes” krīzes tālruņa pakalpojums potenciālu vardarbības gadījumu novēršanai. Zvanot pa tālruni, iespējams saņemt anonīmu un konfidenciālu psihoemocionālu atbalstu cilvēkiem, kuri: izjūt agresiju, dusmas vai spriedzi, domā, ka viņu uzvedība var kļūt vardarbīga, jau ir rīkojušies vardarbīgi un vēlas saprast, kāpēc tas noticis un kā mainīties, vēlas runāt ar kādu pirms domas kļūst par darbību. 11 mēnešu laikā sniegtas 200 konsultācijas.

59. Ar ES struktūrfondu atbalstu tiek īstenots projekts Atbalsta instrumenti vardarbības ģimenē mazināšanai, kurā līdz 2029. gadam plānots izstrādāt un ieviest atbalsta instrumentus ģimenes funkcionalitātes stiprināšanai, lai novērstu un mazinātu vardarbību pret bērniem un vardarbību ģimenē, aptverot gan vardarbības gadījumus pret bērniem ģimenē un ārpusģimenes aprūpē, gan vardarbības gadījumus ģimenē pret pilngadīgām personām, t.sk. vardarbību pret partneri un vardarbību pret senioriem, un īstenot izglītošanas un informēšanas pasākumus speciālistiem un sabiedrībai. Būtisku darbu Latvija veic vardarbības prevencijai: izglītojoši pasākumi bērniem, jauniešiem un viņu likumiskajiem pārstāvjiem par vardarbības atpazīšanu, apmācības speciālistiem (pedagogiem, jaunatnes darbiniekiem, sociālajiem un bāriņtiesu darbiniekiem, kultūras jomā strādājošiem, tiesnešiem, prokuroriem, policijas darbiniekiem u.c.) vardarbības mazināšanai; jauna terapijas metožu ieviešana: traumu fokusēta kognitīvi biheiviorālā terapija (TF-KBT), kas ir viena no efektīvākajām darbā ar bērniem un pusaudžiem, kas piedzīvojuši traumatiskus notikumus; multidimensionālā ģimenes terapijas metode, ar kuras palīdzību speciālisti var veiksmīgāk risināt jauniešu uzvedības, atkarību un ģimenes attiecību problēmas.

60. Tāpat izveidota starpinstitucionālās sadarbības programma Bērna māja, kas nodrošina specializētus pakalpojumus nepilngadīgām meitenēm un zēniem, kas cietuši no vardarbības, palīdzot sagatavot tiesvedībai derīgas liecības, izdibinot no bērna skaidrojumus tā, lai bērnam nebūtu jāierodas uz tiesu, ja lietā ir uzsākts kriminālprocess. Programma ietver sadarbību starp specializētajiem un vispārējiem atbalsta pakalpojumiem, iesaistot tādas institūcijas kā Bērnu aizsardzības centrs (BAC), VP, prokuratūra, Valsts tiesu medicīnas ekspertīzes centrs, pašvaldību sociālie dienesti, bāriņtiesas, pašvaldības policija, ģimenes ārsti, ārstniecības un sociālo pakalpojumu sniedzēji, juridiskās palīdzības sniedzēji un NVO. Šī sadarbība ļauj nodrošināt efektīvu palīdzību un visaptverošu risinājumu vardarbības gadījumos. Tāpat izveidota atbalsta grupa vecākiem un personām, kuras aprūpē bērnus, kuri ir cietuši no noziedzīga nodarījuma vai veikuši noziedzīgu nodarījumu. Šo atbalsta grupu mērķis ir stiprināt vecākus, vecvecākus, audžuvecākus, aizbildņus, lai palīdzētu apzināties notikušo un izvērtēt tā sekas, pārvarēt kauna un pāridarījuma sajūtu, iegūt zināšanas un prasmes, kā nodrošināt bērnam nepieciešamo atbalstu un palīdzību, vienlaikus sniedzot grupas atbalstu. 2024. gadā tika uzsākts jauns valsts finansēts sociālās rehabilitācijas pakalpojums FOrMA,[footnoteRef:56] lai sniegtu atbalstu bērniem, kuri ir cietuši no vardarbības un kuriem ir izveidojušās uzvedības grūtības. Pakalpojuma mērķis ir 5 līdz 13 gadus veciem bērniem attīstīt regulācijas prasmes, lai nākotnē viņi varētu pilnvērtīgi funkcionēt ģimenē, skolā un sabiedrībā. Bērniem, kuri cīnās ar uzvedības un emocionālām grūtībām, tiek padziļināti izvērtēti šo grūtību cēloņi, nodrošināta efektīva palīdzība un atbalsts, līdztekus mērķtiecīgi strādājot ar bērna dabisko vidi: ģimeni, aizbildni vai audžuģimeni.  [56:  Projekts Nr.6.2.1.3.i.0/1/22/I/TM/001.] 


61. Pievēršoties izglītošanas pasākumiem, kas nodrošināti papildus šī ziņojuma 13.-24. rindkopā izklāstītajam, pārskata periodā tiesībsargājošo iestāžu amatpersonām nodrošināti vairāki izglītošanas pasākumi par vardarbību pret sievietēm dzimuma dēļ. Lai VP amatpersonas gūtu pilnvērtīgas zināšanas par nepieciešamo rīcību vardarbības gadījumos VPK, Rīgas Stradiņa universitātē un konsorcijā Iekšējās drošības akadēmija organizē apmācības. VPK dažādos studiju kursos ir iekļautas policijas darbinieka apmācības par rīcību vardarbības gadījumos, vardarbības atpazīšanu, šādu noziedzīgu nodarījumu izmeklēšanas īpatnībām. 2023. gadā VP un VPK EP programmas Cilvēktiesību izglītība juridisko profesiju pārstāvjiem (HELP) ietvaros uzsāka speciālu e-apmācības kursu par policijas rīcību vardarbības ģimenē gadījumos un to novēršanu. Mācību mērķis ir veidot vienotu izpratni VP par vardarbības ģimenē problemātiku, tās novēršanu, policijas kompetenci un rīcību reaģējot uz ģimenes vardarbības gadījumiem.

62. 2023.-2025. gadā tiesneši un prokurori apguva mācību kursu Vardarbības pret sievietēm un vardarbības ģimenē apkarošana. Šī kursa ciklos apmācīti 34 prokurori, 32 tiesneši, 18 tiesnešu palīgi. Tiesnešiem un prokuroriem, kuri apguvuši minētos kursus, bija iespēja padziļināti šīs tēmas apgūt mācībās Sarežģītu procesuālu situāciju risināšana, izskatot pagaidu aizsardzības pret vardarbību pieteikumus. Šo izdevību izmantoja 15 tiesneši un 1 prokurors. Tiešsaistes kurss interaktīvā veidā aptver galvenos jēdzienus, starptautisko un Eiropas regulējumu un Eiropas tiesu praksi par sieviešu un meiteņu vardarbības novēršanu un aizsardzību, jo īpaši pievēršoties Konvencijai, Komitejas secinājumiem par Latviju, Eiropas Cilvēktiesību konvencijai un Stambulas konvencijai. 2023. gadā projekts Tieslietu akadēmija sagatavoja kursu Uz vardarbībā cietušā vajadzībām vērsta pieeja tieslietu sistēmā. 2024.-2026. gadā mācības nodrošinātas ar mērķi veicināt izpratni par darbu ar vardarbībā cietušajām un vardarbību veikušajām personām, mācību saturu pielāgojot tieslietu sistēmas vajadzībām un balstoties uz labās prakses piemēriem (tai skaitā ārvalstu labo praksi un iespēju to pielāgot Latvijas situācijai). Tāpat 2024. gadā tiesneši apguva kursu Kvalifikācijas jautājumi attiecībā par noziedzīgiem nodarījumiem, kuri saistīti ar vardarbību, naida izraisīšanu. Nolēmuma par aizsardzību pret vardarbību nepildīšanas aktualitātes un tiesu prakse, kur piedalījās 37 dalībnieki.

63. 2025. gadā Tieslietu akadēmija organizēja vairākus mācību pasākumus, kas saistīti ar Stambulas konvenciju, apmācot kopā 117 dalībniekus. Tieslietu akadēmija organizēja arī pasākumus par: sarežģītu procesuālu situāciju risināšanu, izskatot pagaidu aizsardzības pret vardarbību pieteikumus; ETA semināru Protecting Women and other Victims of Violence; KL 174., 174.1 un 168.1 panta piemērošanas problemātika: vardarbība pret nepilngadīgo, tuvinieku un nolēmuma par aizsardzību pret vardarbību nepildīšanu; ģimenes tiesību aktualitātēm; noziedzīgiem nodarījumiem pret tikumību un dzimumneaizskaramību, aktualitātēm un kvalifikācijas problēmjautājumiem. Minētie mācību pasākumi nodrošina profesionāļiem dziļāku izpratni par vardarbību ģimenē un vardarbību pret sievietēm.

64. 2025. gadā Izmeklētāju mācību centrs organizēja izglītības pasākumu Cietsirdības un vardarbības pret bērnu un tuvinieku izmeklēšanas kvalifikācija un problemātika, kurā piedalījās 110 nodarbinātie (Iekšējā drošības biroja, prokuratūras, VP u.c.). 2025. gada tiesnešu, prokuroru un tiesu darbinieku mācību plānā bija iekļautas mācības: 1) sarežģītu procesuālu situāciju risināšana, izskatot pagaidu aizsardzības pret vardarbību pieteikumus; 2) HELP e-mācību kurss Vardarbības pret sievietēm un vardarbības ģimenē apkarošana; 3) Uz vardarbībā cietušā vajadzībām vērsta pieeja tiesu sistēmā. 2026. gada tiesnešu, prokuroru un tiesu darbinieku mācību plānā ir iekļautas apmācības: 1) pagaidu aizsardzība pret vardarbību; 2) HELP e-mācību kurss Vardarbības pret sievietēm un vardarbības ģimenē apkarošana; 3) Uz vardarbībā cietušā vajadzībām vērsta pieeja tiesu sistēmā; 4) Pagaidu aizsardzība pret vardarbību; 5) Aktualitātes par vardarbību pret sievietēm un vardarbību ģimenē.

65. Sociālajiem darbiniekiem, apgūstot izglītības programmu, ar kuru iegūst kvalifikāciju “Sociālais darbinieks”, ir nepieciešams apgūt profesionālās zināšanas sociālajā darbā ar vardarbībā cietušām personām un vardarbību veikušām personām. 2020. gadā izstrādātas metodikas sociālajam darbam ar vardarbībā cietušām un vardarbību veikušām personām mācības, kurās 2022-2023. gadā zināšanas pilnveidoja 100 sociālie darbinieki. Metodikas mācības turpinās ES fondu 2021.-2027. gada plānošanas periodā projekta Profesionāla un mūsdienīga sociālā darba attīstība[footnoteRef:57] ietvaros. Tāpat 2026. gadā ir plānots izstrādāt arī metodiskos materiālus speciālistiem: metodika darbam ar vardarbībā cietušām un vardarbību veikušām nepilngadīgām personām un mācību programma par vardarbību ģimenē, kas būs pielāgota dažādu jomu speciālistiem un apgūstama tiešsaistē. Arī ārstniecības personām ir noteikta prasība regulāri pilnveidot profesionālās iemaņas: teorētisko un praktisko zināšanu apjomā un kompetences apguvē ietver caurviju kompetenču apguvi, izmantojot supervīziju kā pašvadītās mācīšanās, emocionālās inteliģences, komunikācijas prasmju (tai skaitā seksuālās un reproduktīvās veselības jomā), sadarbības un refleksijas spēju pilnveidošanas metodi; tās ietver kompetences tiesību un ētikas jomā, pacientu datu aizsardzībā, digitālajās prasmēs, pacientu drošībā, bērnu tiesību aizsardzībā, vardarbības atpazīšanā un dzimumu līdztiesībā. Tāpat ir izstrādāti Ieteikumi ārstniecības personām vardarbības gadījumu, kuros cieš bērni, atpazīšanai. Pašlaik Slimību profilakses un kontroles centrs (SPKC) sadarbībā ar Bērnu klīniskās universitātes slimnīcas speciālistiem strādā pie ieteikumu aktualizēšanas. [57:  Projekts Nr.4.3.5.4/1/24/I/001.] 


66. LM katru gadu īsteno sabiedrības informēšanas kampaņu par vardarbības ģimenē mazināšanu, aptverot informāciju par vardarbības veidiem, palīdzības iespējām, aizsardzības līdzekļiem un aicinājumu līdzcilvēkiem rīkoties. Plāns vardarbības pret sievieti un vardarbības ģimenē novēršanai un apkarošanai 2024.-2029.gadam paredz ik gadu īstenot sabiedrības izglītošanas un izpratnes veicināšanas par vardarbību pret sievieti un vardarbību ģimenē pasākumus. Šos pasākumus organizē visas plāna īstenošanā iesaistītās institūcijas atbilstoši pieejamajiem resursiem. Piemēram, LM ir publicējusi brošūru sievietēm, kuras cieš no vardarbības ģimenē vai partnerattiecībās, un visiem, kuri iestājas pret vardarbību un negrib samierināties ar to, Vardarbībai patīk klusums,[footnoteRef:58] skaidrojot vardarbības pazīmes, izpratni par piekrišanu, vardarbības emocionālo ietekmi, atšķirības starp vienlīdzīgām un veselīgām attiecībām iepretim varas un kontroles attiecībām, mītus utt. Tāpat SPKC, BAC un LM ir publicējuši izvērstu skaidrojumu par to, kas ir piekrišana, apskatot situāciju Latvijā, prevences, atbalsta un intervences nozīmīgumu, piekrišanas principus, mītus un realitātes, kā arī skaidrojot prasmes, lai veselīgi uzņemtu atteikumu.[footnoteRef:59] Papildus jāuzsver privātā sektora īstenotās iniciatīvas, labiekārtojot krīzes centrus, uzrunājot plašāku sabiedrību pamanīt vardarbību un sniedzot informāciju, kur vērsties pēc palīdzības un atbalsta. [58:  https://www.lm.gov.lv/lv/media/1318/download.]  [59: https://www.lm.gov.lv/lv/media/30893/download?attachment; https://www.bac.gov.lv/lv/jaunums/kapec-mes-runajam-par-piekrisanu; https://www.spkc.gov.lv/lv/piekrisana. ] 


67. Attiecībā uz iespēju sniegt sūdzību par savu tiesību pārkāpumiem, personām ir iespēja vērsties ar iesniegumu Tiesībsarga birojā[footnoteRef:60], Valsts darba inspekcijā un citās valsts un pašvaldību iestādēs, kā arī NVO. Personām, kuras ir cietušas no vardarbības un saņem valsts finansēto sociālās rehabilitācijas pakalpojumu, ir iespēja saņemt jurista konsultācijas, lai risinātu jautājumus par saviem tiesību pārkāpumiem, kuri ir saistīti ar vardarbības gadījumu, tā izmeklēšanu, diskrimināciju vai atbalsta pakalpojuma īstenošanu. [60:  Skatīt šī ziņojuma 18.-22. rindkopu attiecībā uz Tiesībsarga biroja pasākumiem, novērojumiem un statistikas datiem.] 



[bookmark: _Toc228956546]KONVENCIJAS 6.PANTS 

[bookmark: _Toc228956547]Cilvēku tirdzniecība un prostitūcijas samazināšana (Komitejas rekomendācijas Nrs. 25.-28.)

68. Latvijā 2025. gadā ir identificēti kopumā 22 cilvēku tirdzniecības upuri (2024. gadā – 38), kas, visticamāk, atspoguļo tikai daļu no faktiski notikušajiem cilvēku tirdzniecības gadījumiem. Starp identificētajiem cilvēku tirdzniecības upuriem ir gan Latvijas valstspiederīgie, gan trešo valstu valstspiederīgie, kuri tikuši pakļauti ekspluatācijai gan Latvijas teritorijā, gan ārvalstīs.[footnoteRef:61] [61:  Statistikas dati apskatāmi ziņojuma 4. pielikumā.] 


69. 2020. gadā noslēdzās Cilvēku tirdzniecības novēršanas pamatnostādņu 2014.-2020. gadam darbības periods. Lai nodrošinātu nepārtrauktu cilvēku tirdzniecības novēršanas politiku izstrādāts Plāns 2021.-2023. gadam, kurā iekļautie pasākumi bija paredzēti, lai iespējami efektīvi vērstos pret cilvēku tirdzniecību, bet 2025. gadā apstiprināts Plāns 2025.-2027. gadam. Plāna mērķis ir stiprināt institucionālo kapacitāti un efektīvu pieeju cilvēku tirdzniecības novēršanai, vēršoties pret cilvēku tirgotājiem, pilnveidojot atpazīšanu un potenciālo upuru novirzīšanu un sniedzot atbalstu upuriem. Plānā iekļauti 12 galvenie pasākumi, kas strukturēti 4 rīcības virzienos: 1) prevencija; 2) atbalsts upurim; 3) vainīgo saukšana pie atbildības; 4) politikas koordinācija. Jaunākais Plāns izstrādāts, ņemot vērā Eiropas Parlamenta un Padomes Direktīvas 2024/1712, ar ko groza Direktīvu 2011/36/ES par cilvēku tirdzniecības novēršanu un apkarošanu un cietušo aizsardzību prasības un EP GRETA trešajā novērtējuma kārtā par Latviju, ASV Valsts departamenta 2024. gada ziņojumā par cilvēku tirdzniecību Latvijā, EDSO Cilvēku tirdzniecības novēršanas speciālā pārstāvja koordinācijas biroja rekomendācijas. 

70. KL 154.1-154.2 pants nosaka kriminālatbildību par cilvēku tirdzniecību. KL definē cilvēktirdzniecību kā ekspluatācijas nolūkā izdarītu personu savervēšanu, aizvešanu, pārvadāšanu, nodošanu, slēpšanu, izmitināšanu vai saņemšanu, lietojot vardarbību vai draudus, vai viltu vai izmantojot personas atkarību no vainīgā vai tās ievainojamības vai bezpalīdzības stāvokli, vai arī dodot vai saņemto materiāla vai citāda rakstura labumus, lai panāktu tās piekrišanu tirdzniecībai, no kuras ir atkarīgs cietušais. Nepilngadīgā vervēšana, pārvadāšana, nodošana, slēpšana, izmitināšana vai saņemšana ekspluatācijas nolūkā atzīstama par cilvēku tirdzniecību arī tādā gadījumā, ja tā nav saistīta ar jebkuru minēto līdzekļu izmantošanu. Savukārt ekspluatācija ir personas iesaistīšana prostitūcijā vai cita veida seksuālā izmantošanā, piespiešana veikt darbu, sniegt pakalpojumus vai izdarīt noziedzīgus nodarījumus, turēšana verdzībā vai citās tai līdzīgās formās, turēšana kalpībā vai arī personas audu vai orgānu nelikumīga izņemšana. Ievainojamības stāvoklis šā panta izpratnē nozīmē, ka tiek izmantoti apstākļi, kad personai nav citas reālas vai pieņemamas izvēles, kā vien pakļauties ekspluatācijai. Atbilstoši KL 164. pantam personai piemērojama kriminālatbildība par apzinātu cilvēku tirdzniecības upura prostitūcijas izmantošanu. KL 280. pants paredz kriminālatbildību par apzinātu cilvēku tirdzniecības upura nodarbināšanu, KL 165. pants par sutenerismu; 165.1 pants par personas nosūtīšanu seksuālai izmantošanai; 285.2 pants par ļaunprātīgu personas nodrošināšanu ar iespēju likumīgi iegūt tiesības uzturēties Latvijā, citā ES dalībvalstī, EEZ valstī vai Šveicē.

71. 2026. gadā Latvija, izstrādājot grozījumus KL, pārņēma Eiropas Parlamenta un Padomes 2024. gada 13. jūnija direktīvu ES 2024/1712, ar ko groza direktīvu 2011/36/ES un pastiprinātu tiesību normas visaptverošas cilvēku tirdzniecības apkarošanai. Papildināts KL 154.1 pants, paredzot smagāku sankciju gadījumos, kad persona veicinājusi vai izplatījusi seksuāla rakstura attēlus vai video ar cilvēku tirdzniecībā cietušo; KL 154.2 pants, precizējot cilvēku tirdzniecības definīciju un papildinot cilvēku ekspluatācijas veidu sarakstu, iekļaujot tajā surogāciju, piespiedu laulību un nelegālu adopciju; kā arī iekļaut jaunu 154.3 pantu, nosakot atbildību par cilvēku tirdzniecības upura apzinātu izmantošanu. 

72. Pašreiz likumā Par cilvēku tirdzniecības upura uzturēšanos Latvijas Republikā ir noteikts 30 dienu nogaidīšanas periods, kura laikā trešās valsts pilsonis var saņemt sociālās rehabilitācijas pakalpojumu. Šāds periods ir izvēlēts, balstoties uz EP Konvencijas cīņai pret cilvēku tirdzniecību 13. pantu. VP ir novērtējusi, ka 30 dienu periods ir pietiekams, lai veiktu resorisko pārbaudi un lemtu par kriminālprocesa uzsākšanu, konstatētu, vai persona ir cietusi no cilvēku tirdzniecības. Ja persona ir cietusi no cilvēku tirdzniecības, tad normatīvajā regulējumā ir iekļautas iespējas nodrošināt personas legālu uzturēšanos Latvijā un sociālo rehabilitāciju. Ja tiek uzsāks kriminālprocess, tad VP lūdz un Pilsonības un migrācijas lietu pārvalde (PMLP) izsniedz termiņuzturēšanās atļauju uz izmeklēšanas laiku. Šādā gadījumā persona var turpināt saņemt sociālās rehabilitācijas pakalpojumu. Gadījumā, ja VP 30 dienu nogaidīšanas perioda laikā nekonstatē cilvēku tirdzniecību un nav pamata uzsākt kriminālprocesu, tad personu neuzskata par cietušo, tā saņem paziņojumu par izceļošanu no valsts, kā arī tiek pārtraukts sociālās rehabilitācijas pakalpojums. 

73. Lai pilnveidotu cilvēku tirdzniecības upuru agrīnu identificēšanu un novirzīšanu, ir izstrādāts jauns likumprojekts Cilvēku tirdzniecības upuru atpazīšanas un atbalsta likums. Tā mērķis ir veicināt cīņu pret cilvēku tirdzniecību, izveidojot nacionālo cilvēku tirdzniecības upuru novirzīšanas mehānismu un paredzot nogaidīšanas perioda piešķiršanas un šā perioda pārtraukšanas nosacījumus cilvēku tirdzniecības upurim. Vienlaikus 2022. gadā Valsts robežsardze (VRS) apstiprināja noteikumus Kārtība, kādā VRS kompetences ietvaros veicami pasākumi patvēruma jomā, kas attiecināmi uz pārbaudēm un tālākām rīcībām ar patvēruma meklētājiem. Kārtība satur gan protokolu paraugus, gan iespējamā cilvēku tirdzniecības upura novirzīšanas formu. Ja persona piekrīt sadarboties ar VP, VRS amatpersonas nekavējoties sazinās ar VP kontaktpersonām; ja persona nepiekrīt, VRS informē par iespēju vērsties biedrībās “Centrs MARTA” un “Patvērums “Drošā māja”. Veidlapā par atteikšanos sadarboties ar VP ir iekļauta informācija pakalpojuma sniedzējiem ar visu kontaktinformāciju; veidlapas kopiju persona patur sev. Lai gan Kārtība pamatā attiecināma uz patvēruma procedūru, VRS šo pašu procedūru un veidlapas izmanto arī aizturēšanas laikā, piemēram, ar personām, kas nelegāli šķērso robežu.

74. Attiecībā uz atbalsta sniegšanu cilvēku tirdzniecības upuriem, Latvija informē, ka Sociālo pakalpojumu un sociālās palīdzības likums noteic, ka cilvēku tirdzniecības upurim un tā pavadībā esošam nepilngadīgam bērnam ir tiesības saņemt sociālo rehabilitāciju. MK Noteikumi par kārtību, kādā cilvēku tirdzniecības upuri saņem sociālās rehabilitācijas pakalpojumus, un kritērijiem personas atzīšanai par cilvēku tirdzniecības upuri nosaka šo tiesību izmantošanas kārtību un kritērijus, pēc kuriem cilvēku var atzīt par cilvēku tirdzniecības upuri, un kārtību, kādā cilvēku tirdzniecības upuri saņem sociālās rehabilitācijas pakalpojumu par valsts budžeta līdzekļiem. Tāpat šobrīd tiek plānots pagarināt sociālās rehabilitācijas pakalpojumu, kas līdz šim ir bijis 180 dienu ilgs, visām personām, kuras identificētas kā cilvēku tirdzniecības upuri, lai nodrošinātu, ka tām personām, kuras 180 dienu laikā nespēj pilnībā sasniegt izvirzītos sociālās rehabilitācijas mērķus, pakalpojumu būtu iespējams sniegt ilgāku laiku, pamazām samazinot sniegtā pakalpojuma intensitāti un apjomu. 

75. [bookmark: _Hlk231490408]Attiecībā uz personu, kuras vainīgas cilvēku tirdzniecībā, efektīvu saukšanu pie atbildības un pienācīgu sodīšanu, Latvija informē, ka ar ĢP virsprokurora 2024. gada rīkojumu Par īpaši aktuālām krimināllietām, par īpaši aktuālām noteiktas krimināllietas par cilvēku tirdzniecību. Šādi rīkojumi tiek izdoti katru gadu, nosakot konkrētajam gadam īpaši aktuālās krimināllietas. Statistikas datus par kriminālprocesiem par cilvēku tirdzniecību, kā arī statistikas datus atsevišķi izdalot vecumu, dzimumu, izcelsmes valsti, nodarbinātību un sociālo statusu par periodu 2020.-2024. gadā skatīt ziņojuma 4. pielikumā. 2024.-2026. gadā tiesnešu mācību plānā bija iekļautas apmācības: (1) Cilvēktirdzniecības aktualitātes. Latvijas un starptautiskā tiesu prakse; (2) Cilvēku tirdzniecība; (3) Uz vardarbībā cietušā vajadzībām vērsta pieeja tiesu sistēmā.

76. Pievēršoties prostitūcijas samazināšanai, kā skaidrots Latvijas iepriekšējā ziņojumā,[footnoteRef:62] Latvijā prostitūcija nav kriminalizēta, bet tiek ierobežota, savukārt pie atbildības personas sauc par sutenerismu un cilvēktirdzniecību. Prostitūcijas ierobežošanas kārtību noteic MK noteikumi Nr. 32 Prostitūcijas ierobežošanas noteikumi. Pašreizējā likumprojekta redakcijā likuma mērķis ir ierobežot un samazināt prostitūciju, mazināt cilvēku tirdzniecības riskus, aizsargāt indivīda un sabiedrības veselību, labklājību, novērst bērnu un jauniešu iesaistīšanos prostitūcijā, mazināt vardarbības riskus, kas vērsti pret personām, kuras nodarbojas ar prostitūciju, veicināt atteikšanos no nodarbošanās ar prostitūciju un no prostitūcijas izmantošanas. Likumprojekts definē prostitūcijas jēdzienu, noteic vispārējos aizliegumus (aizliegumu izmantot prostitūcijā nepilngadīgu personu un cilvēku tirdzniecības upuri, aizliegumu veikt darbību, kas veicina un nodrošina prostitūciju u.c.) un vispārējos ierobežojumus (nodarboties ar prostitūciju, kā arī izmantot prostitūciju atļauts dzīvoklī vai viendzīvokļa mājā, kas ir tās personas, kura nodarbojas ar prostitūciju, īpašumā vai par kuru tā rakstveidā ir noslēgusi dzīvojamās telpas īres līgumu). Likumprojekts noteic, ka prostitūcijā iesaistītām personām valsts nodrošina sociālo rehabilitāciju atbilstoši ikgadējā valsts budžeta likumā piešķirtajiem līdzekļiem, kas precīzāk jānosaka MK noteikumos (veids, apjoms, saturs, pakalpojumu saņemšanas nosacījumi, piešķiršanas kārtība un prasības sociālo rehabilitācijas pakalpojumu sniedzējiem). Minētā pakalpojuma mērķis ir sniegt prostitūcijā iesaistītām personām psihosociālu palīdzību, motivēt tās sociālās funkcionēšanas spēju (ierobežotas personas spējas strādāt, aprūpēt sevi, iekļauties sabiedrībā) atjaunošanai vai uzlabošanai un nostiprināt un atjaunot sociālās funkcionēšanas spējas, lai veicinātu personu attiekšanos no prostitūcijas.  [62:  CEDAW/C/LVA/CO/4-7, 101.-114. Statistikas datus par kriminālprocesiem, kas saistīti ar sutenerismu, personas iesaistīšanu prostitūcijā skatīt 4. pielikumā.] 


77. Likumprojektu izskatīšanai MK iesniedza 2020. gada sākumā. Ņemot vērā, ka nav vienprātības par to, kas ir prostitūcija (sociāla problēma vai personas brīva izvēle; vardarbība pret personu vai personas tiesība; seksuālu darbību veikšana par maksu vai cilvēktirdzniecība un vardarbība pret personu), ilgstoši nav bijis iespējams vienoties par likumprojekta tālāku virzīšanu. 2020. gada februārī valdība lēma likumprojekta izskatīšanu atlikt. Atbilstoši biedrības “Centrs MARTA” vērtējumam jaunajā likumā iekļautās normas ir tādas pašas kā MK noteikumos Nr. 32. Biedrība uzskata, ka tas nesasniedz izvirzīto mērķi – pārtraukt prostituēto personu sodīšanu un vērsties pret pieprasījuma mazināšanu. Savukārt atbilstoši tiesībsarga vērtējumam normatīvais regulējums, kur pie atbildības par prostitūcijas ierobežošanas pasākumiem ir saucama arī persona, kas nodarbojas ar prostitūciju, nav atbilstošs sociāli atbildīgas valsts principam un neaizsargā prostituēto personu cieņu. Tāpat, tiesībsarga ieskatā, atbildībai par prostitūcijā iesaistīto personu izmantošanu ir jāgulstas tieši uz personām, kuras izmanto prostitūciju. Tādējādi pēc būtības jāmaina pašreizējais regulējums prostitūcijas jomā, nosakot prostitūcijas izmantošanas aizliegumu, kura pārkāpuma rezultātā pie atbildības sauc prostitūcijā iesaistīto personu izmantotājus. Savukārt, lai arī pašreizējais regulējums ir spēkā esošs un saistošs, pēc AAL spēkā stāšanās 2020. gadā administratīvā kontrole par šo noteikumu ievērošanu nevar tikt veikta, jo neesot likuma, uz kā pamata personas varētu saukt pie atbildības.

78. Prostitūcijā cietušās personas saņem sociālās rehabilitācijas pakalpojumus saskaņā ar sociālās rehabilitācijas cilvēku tirdzniecības upuriem programmu.[footnoteRef:63] 2020. gadā LM sadarbībā ar nodibinājumu “Centrs Dardedze”, biedrību “Skalbes”, biedrību “Centrs MARTA”, SIA “Mācību centrs MKB” un SIA “Ideju kapitāls” sagatavoja un publicēja metodisko materiālu sociālajam darbam ar vardarbībā cietušām un vardarbību veikušām personām.[footnoteRef:64] Metodikas mērķis ir nodrošināt metodisko atbalstu pašvaldību sociālajos dienestos praktizējošiem sociālajiem darbiniekiem, kuri ikdienā strādā ar vardarbībā cietušām un vardarbību veikušām personām. Materiālā apkopota informācija arī par prostitūcijā iesaistītām personām, sabiedrībā pastāvošiem stereotipiem, tos atspēkojot, gadījumu apraksti un ieteikumi darbam ar vardarbībā cietušām personām, aicinot izstrādāt individualizētu sociālās rehabilitācijas plānu, veicinot starpdisciplināro sadarbību un izvirzot citus priekšlikumus. Tāpat kopš 2022. gada ir aktualizēts jautājums par sociālās rehabilitācijas pakalpojuma izveidi prostituētām personām, lai prostitūcijā iesaistītās personas varētu pārtraukt nodarboties ar prostitūciju un nodrošināt alternatīvas iespējas gūt ienākumus, tomēr pakalpojuma izveidei līdz šim nav piešķirts nepieciešamais finansējums. Atbilstoši ANO Konvencijas par cīņu pret cilvēku tirdzniecību un prostitūcijas ekspluatēšanu no trešo personu puses 6. pantam Latvijā netiek veikta oficiāla prostitūcijā nodarbināto personu uzskaite. [63:  CEDAW/C/LVA/CO/4-7, 88-89. rindkopa.]  [64:  https://www.lm.gov.lv/lv/media/8377/download. ] 

Komitejas rekomendācijas Nrs. 31.-32.

79. Latvija informē, ka pārskata periodā nav mainījusies Sākotnējā un iepriekšējā ziņojumā ietvertā informācija par Konvencijas 9. pantu, proti, pilsonības iegūšana, maiņa vai saglabāšana, kā arī bērna pilsonības piešķiršana tiek nodrošināta bez jebkādas diskriminācijas. Latvija arī informē, ka Sākotnējā ziņojuma 81.rindkopā sniegtā informācija par pilsonības saglabāšanu, stājoties laulībā vai vīra pilsonības maiņas gadījumā, nav mainījusies.

80. 2023. gadā stājās spēkā MK noteikumi “Pilsonības iegūšanas un zaudēšanas informācijas sistēmas noteikumi”, kas nosaka pilsonības iegūšanas un zaudēšanas informācijas sistēmā iekļaujamo ziņu apjomu. Attiecībā uz Latvijas pilsonības iegūšanu naturalizācijas kārtībā PMLP papildus varēs apkopot informāciju par personām, kurām noteikta invaliditāte, ja personai attiecīgi invaliditātes dēļ ir noteikts atbrīvojums no Pilsonības likumā noteiktās latviešu valodas prasmes un Satversmes pamatnoteikumu, valsts himnas teksta un Latvijas vēstures un kultūras pamatu zināšanas pārbaudes vai atvieglojums to kārtošanai, kā arī pieņemto lēmumu skaitu par atteikumu uzņemt Latvijas pilsonībā naturalizācijas kārtībā. PMLP ir publicējusi virkni materiālu par naturalizācijas kartību, informatīvu materiālu elektronisko rīku izmantošanai, naturalizācijas procesu un citiem jautājumiem, lai veicinātu nepilsoņu naturalizāciju un nodrošinātu visiem skaidru un pieejamu informāciju par priekšnoteikumiem pilsonības iegūšanai. PMLP apkopo datus par pieteikumiem pilsonības saņemšanai pēc personas dzimuma, tautības, vecuma, izglītības līmeņa.[footnoteRef:65] Šo informāciju iespējams izmantot atbilstoši šī ziņojuma 24. rindkopā minētajam, izstrādājot politikas plānošanas dokumentus un normatīvā regulējuma projektus. Latvijas pilsonību 2024. gadā ieguva 4561 persona, 2025. gadā 4482 personas; naturalizācijas kārtībā 2020.-2025. gadā Latvijas pilsonībā uzņemtas 3675 personas, no kurām lielāko proporciju veido Latvijas nepilsoņi un Krievijas pilsoņi. 2022. gadā naturalizācijas pieteikumu iesniedza 636 sievietes un 511 vīrieši, 2023. gadā 673 sievietes un 596 vīrieši, tādējādi sievietēm veidojot lielāko proporciju (55,4% 2022. gadā un 53% 2023. gadā). [65:  Skatīt ziņojuma 5. pielikumu.] 


81. Lai izbeigtu Latvijas nepilsoņa statusa piešķiršanu bērniem, 2020. gadā spēkā stājās likums Par nepilsoņa statusa piešķiršanas izbeigšanu bērniem, izbeidzot nepilsoņa statusa piešķiršanu pēc 2020. gada 1. janvāra dzimušiem bērniem. Kopš 2020. gada dzimušie Latvijas nepilsoņu bērni neatkarīgi no dzimšanas vietas tiek atzīti par Latvijas pilsoņiem, ja vien bērns nav citas valsts pilsonis. Latvijas pilsonību var iegūt bērns, ja viņa dzimšanas brīdī abi vecāki ir nepilsoņi vai viens no vecākiem ir nepilsonis, bet otrs bezvalstnieks vai nav zināms, vai atbilstoši vecāku savstarpējai vienošanai, ja viens no vecākiem ir nepilsonis, bet otrs citas valsts pilsonis. 

[bookmark: _Toc228956553]Izglītība (Komitejas rekomendācijas Nrs. 21.(b) un 33.-34.)

82. Papildus informācijai, kas sniegta šī ziņojuma 27. rindkopā, Latvija informē, ka kopumā izglītības nozarē nav identificēta sieviešu diskriminācijas vai nevienlīdzības situācija, taču ir identificēta ar dzimumu stereotipiem saistīta izglītības jomu un profesiju izvēle. Latvijā sieviešu īpatsvars izglītības personālā un izglītības ieguvē ir augsts.[footnoteRef:66] Apskatot pasākumus stereotipu mazināšanai ziņojuma 14., 22., 35., un 38.-43.rindkopā jau atzīmēts, ka Latvijas politikas plānošanas dokumentos šajā jomā ir paredzēti vairāki pasākumi. Plāns sieviešu un vīriešu vienlīdzīgu tiesību un iespēju veicināšanai 2024.-2027. gadam paredz vairākus ar izglītību saistītus pasākumus: (1) stereotipu mazināšana izglītībā; (2) izglītojoši pasākumi un metodiskie materiāli darba devējiem par iekļaujošas darba vides un diskriminācijas novēršanas jautājumiem; (3) lekcijas par dzimumu stereotipiem profesijas izvēlē un darba meklēšanā; (4) interešu izglītības pasākumi izglītojamo motivācijas un intereses veicināšanai par STEM jomām, īpaši meitenēm; (5) meiteņu līderības programma Future Heroes; (6) lasītprasmes veicināšanas pasākumi; pedagoga atbalsts izglītojamajiem lasītprasmes veicināšanai; (8) dzimumu līdztiesības plāni Latvijas zinātnisko institūciju reģistrā ierakstītām zinātniskajām institūcijām; (9) diskusijas par sieviešu lomu un redzamību zinātnē. Izglītības attīstības pamatnostādnēs 2021.-2027. gadam dzimumu līdztiesību izvirza kā vienu no izglītības mērķiem.  [66:  Skatīt ziņojuma 2. un 6. pielikumu.] 


83. Viens no kopējiem ES dalībvalstu politikas instrumentiem, ar kura palīdzību tiek veicinātas pozitīvas ilgtermiņa pārmaiņas izglītības, pētniecības un inovāciju jomas institūcijās, lai mazinātu dzimumu nevienlīdzību, ir dzimumu līdztiesības plāni. Šo plānu esamība un publiskā pieejamība ir svarīgs priekšnoteikums, lai pieteiktos projektu finansējumam Apvārsnis Eiropa programmās. Šobrīd plāni publiski ir pieejami vairumam Latvijas augstskolu un Latvijas zinātnisko institūciju reģistrā uzskaitīto zinātnisko institūciju mājaslapās. Zinātnes, tehnoloģijas attīstības un inovācijas pamatnostādnes 2021-2027. gadam akcentē šo pozitīvo ilgtermiņa pārmaiņu nozīmi.

84. Latvijā ir obligāta pamatizglītība jeb 9 klašu izglītība. 2024. gadā pamatskolu beidza 22000 skolēnu, no kuriem 56,7% izvēlējās mācības turpināt vidusskolā, 34,4% profesionālās izglītības iestādēs, bet 8,9% mācības neturpināja. 2024. gadā Latvijā 7,9% no 18-24 gadu vecuma jauniešiem nebija vidējās izglītības, un viņi neturpināja to iegūt. Latvijas mērķis ir samazināt šo īpatsvaru līdz 5% 2027. gadā. Vīrieši biežāk pārtrauc mācības nekā sievietes: 2024. gadā mācības pārtrauca 9,6% vīriešu un 6,1% sieviešu. Lauku teritorijās šī problēma ir izteiktāka nekā pilsētās: 2024. gadā lauku teritorijās mācības pārtrauca 14,5% jauno vīriešu un 7,3% sieviešu. Attiecībā uz romu bērniem jāatzīmē, ka kopš 2011. gada, kad 56% romu 15-24 gadu vecumā un 46,3% romu 25+ gadu vecumā nebija ieguvuši pamatizglītību, situācija ir uzlabojusies. Kopumā 15-24 gadu vecuma grupā, kas vēl mācās pamatskolā, pamatizglītību nav ieguvuši 14,8%, bet romu vidū – 39,4%. 7% romu 15-24 gadu vecumā un 13,2% romu 25+ gadu vecuma grupā nav ieguvuši skolas izglītību vai viņu izglītības līmenis ir zemāks par sākumskolas izglītību (sākumskolas izglītība 1.-6. klase).[footnoteRef:67] [67:  Skatīt ziņojuma 6. pielikumu.] 


85. Lai mazinātu priekšlaicīgas mācību pārtraukšanas risku, Latvija ES kohēzijas politikas programmas ietvaros īsteno vairākus atbalsta pasākumus, t.sk. projektu Proti un dari 2.0[footnoteRef:68], kura mērķis ir palīdzēt atgriezties izglītībā vai darba tirgū jauniešiem 15-29 gadu vecumā, kuri nemācās, nestrādā un nav reģistrēti kā bezdarbnieki. Projektu sadarbībā ar pašvaldībām īsteno Jaunatnes starptautisko programmu aģentūra (2024.-2029.). 2021. gadā Jaunatnes starptautisko programmu aģentūra Plāna sieviešu un vīriešu vienlīdzīgu tiesību un iespēju veicināšanai 2021.-2023. gadam ietvaros kopā ar Igaunijas nacionālo aģentūru rīkoja tiešsaistes mācības jaunatnes darbiniekiem par dzimumu līdztiesības jautājumiem. Līdz 2023. gadam Izglītības kvalitātes valsts dienests īstenoja ESF projektu Atbalsts priekšlaicīgas mācību pārtraukšanas samazināšanai[footnoteRef:69], kurā ikviens skolēns ar risku pamest skolu varēja saņemt atbalstu. 2025. gadā ir uzsākts projekts, kurā ir pašvaldības izglītības ekosistēmas pieeja, lai nodrošinātu savlaicīgu atbalsta sistēmu bērniem un jauniešiem un mazinātu sociālās atstumtības un priekšlaicīgas mācību pārtraukšanas risku. 2025. gadā projektā jau bija iesaistījušies 58 sadarbības partneri, tostarp 40 pašvaldības, kuras uzsāka sniegt individuālu atbalstu izglītojamajiem ar sociālās atstumtības un priekšlaicīgas mācību pārtraukšanas risku. Iepriekšējā gadā projekta ietvaros īstenoja 2622 individuālos atbalsta plānus.[footnoteRef:70] No 2025. gada Latvija aktīvi pilnveido atbalsta sistēmu skolās, paplašinot pedagogu palīgu, speciālo pedagogu un citu speciālistu pieejamību; notiek pedagogu profesionālā pilnveide, atbalstot skolotāju spējas strādāt daudzveidīgās klasēs, un mācību vides uzlabošana. Latvijas studentiem no daudzbērnu ģimenēm neatkarīgi no dzimuma un tautības (t.sk. romu izcelsmes) ir iespēja saņemt stipendiju Studētgods augstākās izglītības studijās, taču Latvijas augstākās izglītības iestādes neuzskaita studentu etnisko piederību. [68:  Projekts Nr. 4.2.3.4/1/24/I/001.]  [69:  Projekts Nr. 8.3.4.0/16/I/001.]  [70:  Pieejams: https://www.viaa.gov.lv/lv/projekts/skola-kopiena.] 


86. Izglītības likums paredz tiesības uz kvalitatīvu un iekļaujošu izglītību ikvienam Latvijas iedzīvotājam. Tā kā iekļaujoša izglītība ir viena no prioritātēm izglītībā, skolēnu skaits ar speciālām vajadzībām ir pieaudzis vispārējās izglītības programmās, bet speciālajās skolās samazinājies. 2024./2025. mācību gadā Latvijā vispārizglītojošajās skolās bija 20,8 tūkstoši izglītojamo ar speciālām vajadzībām. 2024./2025. mācību gadā 36% izglītojamo ar speciālajām vajadzībām, kuri mācījās vispārējās izglītības programmas 9. klasē, arī nākamajā gadā turpināja mācības kādā no vispārējās izglītības programmām. 

87. [bookmark: _Hlk232592367]Programma Skola 2030 paredz, ka mācību satura ietvaru veido caurviju prasmes, izpratne un pamatprasmes mācību jomās. Vērtību dimensija mācību saturā balstīta Satversmē, Vispārējā cilvēktiesību deklarācijā un Eiropas Cilvēktiesību konvencijā noteiktajās vērtībās. Skolas uzdevums ir bērniem un jauniešiem veidot visaptverošu izpratni par tādām vērtībām kā dzīvība, cilvēka cieņa, brīvība, ģimene, laulība, darbs, daba, kultūra, latviešu valoda un Latvijas valsts, veidojot vērtējošu attieksmi un atbildību par sevi un savu rīcību. Kā ziņots iepriekš, izglītības saturā ir iekļautas mācības par dzimumu līdztiesību, stereotipiem un to atpazīšanu, veicinot skolēnu izpratni par šiem jautājumiem un novēršot stereotipu turpināšanos.

88. Attiecībā uz pasākumiem romu meiteņu iekļaušanai vispārizglītojošajā izglītības sistēmā projektu Latvijas romu platforma V, VI,VII un VIII ietvaros romu mediatori nodrošina sadarbību starp romu kopienu, sociālajiem pedagogiem, izglītības iestādēm un citiem speciālistiem, tostarp informējot vecākus par izglītības nozīmi un pedagogus un citu izglītības iestāžu personālu par romu kopienas vajadzībām, kā arī piedaloties tikšanās ar skolu administrāciju, pedagogiem un atbalsta personālu. Šajās tikšanās galvenokārt puses apspriež romu bērnu skolas apmeklējuma jautājumu, kavējumu mazināšanu, vecāku iesaisti un sadarbības stiprināšanu. Būtisku uzmanību pievērš tam, lai romu bērni regulāri apmeklētu pirmsskolas izglītības iestādes un skolas, nepārtrauktu mācības un sekmīgi turpinātu izglītības ieguvi. Romu mediators regulāri veic pārrunas romu ģimenēs, individuāli strādā ar vecākiem un romu jauniešiem, skaidrojot izglītības nozīmi, vecāku līdzdalības nepieciešamību bērnu izglītības procesā, kā arī informē par neattaisnotu kavējumu ietekmi uz mācību sasniegumiem un turpmākajām iespējām. Vajadzības gadījumā mediators palīdz risināt konfliktus vai neskaidrības starp ģimenēm un izglītības iestādēm, veicinot savstarpēju uzticēšanos un sadarbību.

89. Kopš 2012. gada bērni ar invaliditāti 5-18 gadu vecumā, kuriem ir noteikta īpašas kopšanas nepieciešamība, var saņemt asistenta pakalpojumu izglītības iestādē, saņemot atbalstu pašaprūpē, mobilitātē, komunikācijā, tādējādi veicinot bērnu iespējas iesaistīties vispārējās izglītības procesā.[footnoteRef:71] Tāpat bērni ar invaliditāti 5-18 gadu vecumā var saņemt pavadoņa pakalpojumu (ieviests no 2021. gada; piešķirams, ja ir Veselības un darbspēju ekspertīzes ārstu valsts komisijas atzinums par pavadoņa pakalpojuma nepieciešamību) pārvietošanās atbalstam, t.sk. līdz izglītības iestādei, tādējādi veicinot iespēju iesaistīties izglītības procesā.[footnoteRef:72] Kopš 2025. gada septembra ir nodrošināts papildu finansējums atbalsta personālam, t.sk. pedagoga palīgiem vispārējās pamatizglītības un vidējās izglītības programmās. Jo īpaši ir stiprināta pedagoga palīga loma 1.-3. klasē. [71:  Statistikas dati par pakalpojuma saņemšanu pieejami 6.pielikumā.]  [72:  Statistikas dati par pakalpojuma saņēmējiem pieejami 6.pielikumā.] 


90. Attiecībā uz meiteņu un zēnu piekļuvi mazākumtautību valodu izglītībai jāatzīmē, ka līdz ar vienotas skolas izveidi un pāreju uz mācībām latviešu valodā, mazākumtautību bērniem ārpus skolas formālās izglītības ir iespējas apgūt savu valodu un iepazīt savu etnisko un kultūras savdabību. Mazākumtautību valodas un kultūrvēstures interešu izglītības programmu nodrošināšana ir noteikta Izglītības likumā. Šādas programmas bez maksas nodrošina pašvaldības mazākumtautību izglītojamiem, kuri tās teritorijā vispārējās izglītības iestādēs apgūst pirmsskolas vai pamatizglītības programmu. Šīs programmas var apmeklēt arī citi pašvaldībā dzīvojušie bērni, jaunieši. Valsts noteiktā apjomā sedz šo interešu izglītības programmas īstenošanas izmaksas (pedagogu darba samaksa, valsts sociālās apdrošināšanas obligātās iemaksas, mācību līdzekļu iegāde). Piemēram, 2025.gadā valsts pašvaldībām piešķīra 2,035 miljonus eiro mazākumtautību valodas un kultūras apguvei interešu izglītībā. Latvijā veikto izglītības reformu, pārejot uz izglītību latviešu valodā, tas ir, valsts valodā, gan Satversmes tiesa, gan Eiropas Cilvēktiesību tiesa ir atzinusi par atbilstošu un nepieciešamu, secinot, ka tā bijusi pakāpeniska un nav radījusi nelabvēlīgu ietekmi uz skolēnu, kuru dzimtā valoda nav latviešu valoda, izglītības kvalitāti.[footnoteRef:73] Ņemot vērā Latvijas vairāk nekā 50 gadus ilgušo prettiesisko okupāciju un aneksiju un tās laikā īstenoto rusifikāciju, kā rezultātā latviešu valodas lietojums Latvijā bija izteikti ierobežots, ko apliecināja arī statistikas dati, tiesas secināja, ka Latvijai bija pamats spēcināt latviešu valodas kā mācību valodas statusu visās izglītības iestādēs Latvijā. Turklāt Satversmes tiesa uzsvērusi, ka šāda pāreja bija nepieciešama, lai izskaustu segregēto izglītības sistēmu Latvijā, kas bija izveidota okupācijas laikā. [73:  Piemēram, Satversmes tiesas 2024. gada 10. un 12. jūlija spriedumi lietās Nr. 2022-45-01 un 2023-15-01, kā arī Eiropas Cilvēktiesību tiesas 2023.gada 14.septembra spriedums lietās Valiullina un citi pret Latviju (iesniegums Nr. 56928/19 u.c.).] 


91. Līdz 2026. gada sākumam Latvijā aktīvi darbojās Konsultatīvā padome mazākumtautību izglītības jautājumos, kas 2023.-2025. gadā bija iesaistīta pārejas procesos uz mācībām latviešu valodā formālajās izglītības programmās un organizēja vairākus metodiskus seminārus pedagogiem. 2024. gadā atzinīgus vārdus par padomes darbību toreizējai izglītības un zinātnes ministrei vēstulē izteica EDSO Augstais komisārs nacionālo minoritāšu jautājumos.

92. Lai veicinātu vienotu izpratni un rīcību no izglītības iestāžu puses attiecībā uz vardarbības gadījumiem, 2024. gadā izstrādāts algoritms vardarbības gadījumu risināšanai izglītības iestādēs, paredzot arī rīcības plānu gadījumiem, kad nepilngadīgais izglītojamais apdraud savu vai citu personu drošību, veselību un dzīvību. Lai palielinātu pedagogu un speciālistu, kuri ikdienā strādā ar bērniem, izpratni par agresīvu uzvedību klasē (bērnu grupā), veicinātu empātiju, trenējot nodalīt agresīvas uzvedības izpausmes no personības, ir izstrādāts jauns rīks vardarbības novēršanai izglītības iestādēs – spēle Ikviens ir svarīgs.[footnoteRef:74] Spēle veidota kā inovatīvs daudzpakāpju sistēmisks instruments fiziskās un emocionālās vardarbības mazināšanai izglītības iestādē.  [74:  Spēlei ir 6 daļas: 1. daļa domāta klases klimata apzināšanai gan bērnu, gan pieaugušo kolektīvā. 2. daļa skata apstākļu kopumu, kas izraisa vardarbību. 3. un 4. spēles daļas runā par vardarbības veidiem un iespējām apturēt vardarbību. 5. daļa māca klasei, grupām un bērniem individuāli sarunāties un veidot veselīgas attiecības pēc notikušajiem incidentiem. 6. daļas mērķis ir veidot un stiprināt pozitīvu kolektīva identitāti, kā arī individuālu bērnu, jauniešu pieaugušo identitāti un modelēt pozitīvu nākotni.] 

93. Izglītības jomā tiek nodrošināta mērķēta pedagogu profesionālās kompetences pilnveide. Izglītības saturā ir iekļauti jautājumi par labvēlīgām un nelabvēlīgām attiecībām ar cilvēkiem, cilvēktiesībām, uzvedības principiem, kas palīdz mazināt nevienlīdzību, emocionālo un fizisko vardarbību u.c. Tāpat pedagogiem ir nepieciešams regulāri papildināt savas zināšanas, tai skaitā bērnu tiesību jomā un par vardarbības mazināšanu. Piemēram, labbūtības veicināšana izglītības procesā vardarbības risku novēršanā un mazināšanā ir noteikta kā obligāti iekļaujamā tēma pedagogu profesionālā pilnveidē. VIAA īstenotā pedagogu profesionālā pilnveide iekļauj tēmas par iekļaujošo izglītību, garīgās veselības veidošanu izglītības iestādēs, skolēnu dažādām vajadzībām, vardarbības risku pārvaldību. Tāpat pašvaldību jaunatnes darbinieki un jaunatnes lietu speciālisti un citi profesionāļi, kas saskaras ar bērniem un jauniešiem neformālās izglītības vidē, saņem apmācības. 2024. gadā Izcilības programmas ietvaros notika darbnīca ar BAC speciālistiem un nodarbība modulī Jaunieši, kuri tiek pakļauti diskriminācijas vai vardarbības riskiem, bet 2025. gadā nodarbības BAC darbības mērķi un kā sadarboties ar jaunatnes jomā strādājošiem un Jaunieši kuri tiek pakļauti diskriminācijai un vardarbības riskiem. 2024. gadā apstiprināts ziņojums Par emocionālās un fiziskās vardarbības izskaušanu un nepieļaušanu izglītības iestādē, kā arī par valsts un pašvaldības institūciju sadarbību, kas detalizēti raksturo pašreizējo situāciju, identificē sadarbības problēmas starp valsts un pašvaldību institūcijām, kā arī piedāvā konkrētus risinājumus vardarbības mazināšanai. 

94. KM padotības un pārraudzības izglītības iestādēs, kā arī profesionālās ievirzes iestādēs īstenoti pasākumi, lai nodrošinātu drošu mācību vidi, kā arī atbalstu sarežģītās un ar vardarbību saistītās situācijās kultūrizglītības iestādēs. Latvijas Nacionālais kultūras centrs reizi gadā organizē kursus profesionālo vidējo izglītības iestāžu un profesionālās ievirzes izglītības iestāžu pedagogiem par bērnu tiesībām, apskatot jautājumus par vardarbības atpazīšanu un novēršanu. Īstenoti vardarbības riska mazināšanas pasākumi augstākās izglītības iestādēs: mākslu un kultūras universitātēs, tostarp ņemot vērā Tiesībsarga biroja rekomendācijas.

[bookmark: _Toc228956554]KONVENCIJAS 11.PANTS

Nodarbinātība (Komitejas rekomendācijas Nrs. 15(c) un 35-36)[footnoteRef:75] [75:  Datus skatīt arī ziņojuma 7. pielikumā.] 


95. Apskatot nodarbinātību kopumā, 2025. gada dati liecina, ka Latvijā ekonomiski aktīvo iedzīvotāju skaits ir 69,3%, un sieviešu un vīriešu īpatsvars ir līdzīgs (471,4 tūkst. vīriešu un 477,4 tūkst sieviešu). 2025. gadā vīriešu nodarbinātības līmenis bija 64,5%, bet sieviešu 62,5%. Laikā līdz 2019. gadam bezdarba līmenis ik gadu samazinājās. 2020. gadā 8,1%, 2024. -2025. gadā 6,9%. Latvijā bezdarbnieku vidū lielāks īpatsvars ir vīriešiem.[footnoteRef:76] Nodarbinātības valsts aģentūrā (NVA) reģistrēto bezdarbnieku vidū sieviešu īpatsvars ir lielāks, taču tas samazinās (2020. gadā 54,9% sievietes; 2025. gadā 52,4%). Sieviešu un vīriešu vidējās bruto darba samaksas atšķirība 2020. gadā bija 16%, bet 2025. gadā 15,5%. Sabiedriskajā sektorā atšķirība 2020. gadā bija 18,2%, bet 2025. gadā 14,4%, savukārt privātajā sektorā 2020. gadā 16,1%, bet 2025. gadā 16,9%. Sieviešu un vīriešu vidējā stundas atalgojuma atšķirība pēdējo 4 gadu laikā ir pakāpeniski mazinājusies. 2024. gadā tā saruka līdz 13,9% (2,5% procentpunktu samazinājums salīdzinājumā ar 2023. gadu), bet 2025. gadā atkal pieauga līdz 16,8%. 2024. gadā vismazākā atšķirība starp sieviešu un vīriešu atalgojumu stundā bija vecuma grupā līdz 25 gadiem (9,1%), bet vislielākā vecuma grupā 35-44 (16,8%). Atbilstoši Latvijas Brīvo arodbiedrību savienības, kas ir Latvijā lielākā arodbiedrību savienība, 2024. gada datiem 60% no arodbiedrību biedriem Latvijā ir sievietes, visvairāk arodbiedrību biedru (74%) ir vecumā no 35 līdz 64 gadiem un vecāki.[footnoteRef:77] [76: ]  [77:  https://www.csp.gov.lv/lv/media/10208/download?attachment. ] 


96. Attiecībā uz vienlīdzīgas samaksas par vienādas vērtības darbu principu Latvija informē, ka Darba likumā un speciālajos normatīvajos aktos ir noteikts ietvars vienlīdzīgas darba samaksas principa nodrošināšanai. Attiecībā uz nodarbināto atlīdzības sistēmu valsts un pašvaldību institūcijās, Latvija informē, ka tā ir veidota uz šādiem principiem – līdzīgas vērtības darbs ar privāto sektoru un konkurētspēja ar privāto sektoru, virzoties uz mērķi, ka valsts pārvaldē nodarbinātajiem darba samaksa ir 80% apmērā no līdzīgas vērtības darba privātajā sektorā. Šie principi tiek piemēroti neatkarīgi no dzimuma. Dati apliecina, ka darba samaksa sievietēm un vīriešiem valsts pārvaldē ir līdzīga. Atbilstoši MK noteikumiem Nr. 361 Noteikumi par valsts institūciju amatpersonu un darbinieku darba samaksu un tās noteikšanas kārtību, kā arī par profesijām un specifiskajām jomām, kurām piemērojams tirgus koeficients iestāde, nosakot amatpersonas (darbinieka) mēnešalgas apmēru, ņem vērā kvalifikāciju un kompetences, darba snieguma līmeni, regulāro darba apjomu. Tādējādi individuālās mēnešalgas noteikšanas pamatā ir dzimumneitrāli kritēriji. Kopumā, veidojot Sociālās aizsardzības un darba tirgus politikas pamatnostādnes 2021.-2027. gadam, balstoties uz iepriekšējā perioda datiem, secināts, ka galvenokārt vidējās darba samaksas, minimālās darba algas un sociālo transfertu palielināšanās rezultātā vērojama ienākumu palielināšanās. 2019. gadā, salīdzinājumā ar 2014. gadu, tie pieauga par 50,6%.

97. Latvijai līdz 2026. gada jūnijam ir jāpārņem Eiropas Parlamenta un Padomes direktīva (ES) 2023/970 par to, lai ar darba samaksas pārredzamības un izpildes mehānismu stiprinātu to, kā tiek piemērots princips par vienādu darba samaksu vīriešiem un sievietēm par vienādu vai vienādi vērtīgu darbu prasības. Ņemot vērā, ka Direktīva paredz papildu noteikumus, kuru mērķis ir nodrošināt vēl efektīvāku vienlīdzīgas darba samaksas principa iedzīvināšanu praksē, tiek pilnveidots regulējums, izstrādājot Darba samaksas pārredzamības likumu. Tā mērķis būs veicināt vienlīdzīgu darba samaksu par tādu pašu vai vienādas vērtības darbu, kā arī noteikt Tiesībsarga biroja kompetenci, īstenojot nodarbināto tiesību uz vienlīdzīgu darba samaksu aizsardzību. Viens no būtiskākajiem soļiem Direktīvas ieviešanai ir skaidri definēti amatu vērtēšanas kritēriji un taisnīga atalgojuma sistēma, kas novērš diskriminācijas riskus. Lai palīdzētu darba devējiem labāk izprast Direktīvā noteikto un laikus sagatavoties jaunajām prasībām, LM organizē izglītojošus pasākumus un izstrādās skaidrojošu materiālu, lai sniegtu atbalstu caurspīdīgas amatu novērtēšanas sistēmas izveidē. Papildus LM rīko informatīvus pasākumus par darba samaksas starp vīriešiem un sievietēm mazināšanu politikas plānotājiem un ieviesējiem, darba devējiem un sabiedrībai kopumā. Piemēram, 2021. gada novembrī LM sadarbībā ar Korporatīvas ilgtspējas un atbildības institūtu organizēja diskusiju ciklu par efektīvākajiem risinājumiem darba samaksas atšķirību mazināšanai. Lai turpinātu 2021. gadā uzsākto dialogu par risinājumiem vienlīdzīga atalgojuma vīriešiem un sievietēm jomā, LM sadarbībā ar Korporatīvās ilgtspējas un atbildības institūtu 2022. gada septembrī organizēja 2 seminārus par efektīvākajiem risinājumiem darba samaksas atšķirību mazināšanai. Šādi pasākumi turpinājās arī 2024.-2025. gadā.

98. Pievēršoties politikas plānošanas dokumentiem, viens no galvenajiem rīcības virzieniem gan Plānā sieviešu un vīriešu vienlīdzīgu tiesību un iespēju veicināšanai 2021.-2023.gadam, gan Plānā 2024.-2027.gadam ir sieviešu un vīriešu vienlīdzīgas iespējas un tiesības nodarbinātības jomā. Abos plānos iekļautas aktivitātes stereotipu mazināšanai nodarbinātības jomā, lai mazinātu vertikālo un horizontālo segregāciju darba tirgū. Plānā 2021.-2023.gadam, kā arī Plānā 2024.-2027.gadam ir iekļauti intersekcionālās diskriminācijas aspekti, plānojot aktivitātes, piemēram, romu sieviešu kapacitātes stiprināšanai, veicinot iekļaujošu darba vidi. Iekļaujošas nodarbinātības pamatnostādnes 2015.-2020.gadam paredzēja visu personu vienlīdzīgas iespējas darba tirgū veicināšanu neatkarīgi no vecuma, dzimuma vai invaliditātes, un nodarbinātības iespēju uzlabošanu dažādām iedzīvotāju grupām, piemēram, jauniešiem, sievietēm, gados vecākiem iedzīvotājiem. Viens no politikas mērķiem bija darba samaksas atšķirību starp dzimumiem samazināšana. Būtiska uzmanība šim mērķim un tā sasniegšanai plānotajiem pasākumiem pievērsta arī Sociālās aizsardzības un darba tirgus politikas pamatnostādnēs 2021.-2027. gadam. Piemēram, plānoti pasākumi stereotipu izskaušanai, darba aizsardzības pilnveidei, bezdarba samazināšanai, dzimumu līdztiesības integrētās pieejas veicināšanai.

99. Apskatot bezdarba jautājumus, Latvija atzīmē, ka NVA klienti (reģistrētie bezdarbnieki) saņem atbalstu darba meklēšanai ar mērķi ātrāk un efektīvāk uzsākt nodarbinātību. NVA nodarbinātības atbalsta pasākumus piedāvā atbilstoši klienta individuālajam profilam (izglītība, vecums, darba pieredze, citas pazīmes), profila izmaiņām un personas individuālām vēlmēm, ņemot vērā bezdarba ilgumu. NVA piedāvā prasmju pilnveides un pārkvalifikācijas pasākumus, ieskaitot šo prasmju apguvi elastīgā mācību formā (tiešsaistē un attālināti) un citus aktīvās darba tirgus politikas pasākumus (subsidētā nodarbinātība, atbalsts reģionālajai mobilitātei, praktiskās mācības uzņēmumā uz vietas, uzņēmējdarbības un pašnodarbinātības uzsākšanas atbalsts u.c.). Personas ar invaliditāti saņem īpašu NVA atbalstu (piemēram, Nodarbinātības atbalsta centrs personām ar invaliditāti, subsidētās darba vietas, mentora pakalpojums utt.); NVA sniedz atbalstu darba devējiem, kas nodarbina personas ar invaliditāti. Pasākumi tiek atspoguļoti bezdarbnieka individuālajā darba meklēšanas plānā, kas tiek izstrādāts, ņemot vērā karjeras konsultāciju rezultātus.

100. Lai saglabātu un nezaudētu konkurētspēju darba tirgū, no 2021. gada bezdarba riskam pakļautiem nodarbinātiem iedzīvotājiem (personas 50+ gadu vecumā, personas, kam ir darba tirgum nepietiekama izglītība vai prasmes, un personas, kurām noteikta vai prognozējama invaliditāte) tiek piedāvāta iesaiste tiešsaistes kursu apmācībās, bet no 2023. gada – mūžizglītībā. Līdzīgi kā iepriekš, arī 2020.-2025. gadā sieviešu īpatsvars NVA rīkotajos pasākumos pārsniedza 50%. 2025. gadā aptuveni 10% bezdarbnieku no visiem reģistrētajiem bezdarbniekiem NVA izmantoja iespēju iegūt darba tirgum atbilstošas prasmes un kvalifikāciju; 2025. gadā mācībās iesaistījās aptuveni 66% sievietes un 34% vīriešu. NVA programmā Atbalsts pašnodarbinātības un uzņēmējdarbības uzsākšanai sniedz finansiālu atbalstu biznesa plāna izstrādei un īstenošanai. 2020.-2025. gadā biznesa plānus izstrādāja un iesniedza 823 personas, no tām 65% sievietes un 35% vīrieši; atbalsta līgumus noslēdza 467 personas, no tām 64% sieviešu un 36% vīriešu. 

101. Latvijā par iniciatīvu, kas netieši veicina dzimumu līdztiesību uzņēmējdarbībā, var uzskatīt sociālo uzņēmējdarbību. 2018. gada aprīlī Latvijā spēkā stājās Sociālā uzņēmuma likums, kura mērķis ir veicināt sabiedrības dzīves kvalitātes uzlabošanu un sekmēt sociālās atstumtības riskam pakļauto iedzīvotāju grupu nodarbinātību, radot labvēlīgu saimnieciskās darbības vidi. Sociālā uzņēmuma likums definē sociālo uzņēmumu kā uzņēmumu, kam ir piešķirts sociālā uzņēmuma statuss un kas veic saimniecisko darbību ar labvēlīgu un nozīmīgu sociālo ietekmi, nodarbinot mērķa grupas vai uzlabojot dzīves kvalitāti sabiedrības grupām, kuru dzīvi ietekmē sabiedrībai būtiskas problēmas (sociālo, veselības aprūpes vai izglītības pakalpojumu sniegšana, specializētu preču ražošana), vai veicot citas sabiedrībai nozīmīgas darbības ar ilgstošu labvēlīgu sociālo ietekmi (iekļaujošas pilsoniskas sabiedrības veidošana, atbalsts zinātnei, vides aizsardzība un saglabāšana, dzīvnieku aizsardzība vai kultūras daudzveidības nodrošināšana). Atbalstu sociālajai uzņēmējdarbībai sniedz jau kopš 2015. gada, kad ar ES struktūrfondu līdzfinansējumu Latvija uzsāka projektu Atbalsts sociālajai uzņēmējdarbībai[footnoteRef:78]. Projekta ietvaros sociālajiem uzņēmumiem kompensē valsts sociālās apdrošināšanas obligātās iemaksas par nodarbinātām personām ar invaliditāti un garīga rakstura traucējumiem. Tāpat sociālie uzņēmumi var saņemt bezmaksas konsultācijas, vienreizēju darba algas kompensāciju par atsevišķām nodarbināto grupām un pretendēt uz grantu līdz 200000 EUR līdz 2 gadu biznesa projektu īstenošanai, ja biznesa plāns atbilst izvirzītajām prasībām, tai skaitā attiecībā uz ilgtspēju un sociālās ietekmes radīšanu. Lai veicinātu sieviešu iesaisti IKT sektorā, 2020. gadā NVA sadarbībā ar Latvijas IKT asociāciju uzsāka projektu Women4IT, aicinot sievietes 18-29 gadu vecumā piedalīties bezmaksas IKT prasmju apguvei. Projekta mērķis bija jaunu sieviešu, kuras nemācās, nestrādā un neapgūst arodu, iesaiste IKT nozarē. 125 sievietes pabeidza šīs mācības, un 73% no viņām ieguva darbu. [78:  Projekts Nr.9.1.1.3/15/I/001.] 


102. Pievēršoties izmaiņām bērna kopšanas atvaļinājuma shēmā, Latvija informē, ka kopš 2023. gada ir mainīti vecāku pabalsta piešķiršanas un izmaksas nosacījumi pabalsta saņēmējiem, kuriem bērns piedzims kopš 2023. gada: 2 mēnešu nenododamā vecāku pabalsta daļa, ko nevar nodot otram vecākam. Kopējo vecāka pabalsta periodu veido vecāka pabalsta pamatdaļa un vecāku pabalsta nenododamā daļa. Nenododamā daļa katram vecākam ir 2 mēneši, ko var izmantot uzreiz vai elastīgi pa daļām līdz bērna 8 gadu vecumam. Tā izmantošanas laikā pabalsta saņēmējs nedrīkst strādāt. 2023. gadā nenododamo daļu izmantoja 171 persona, 2025. gadā 2914 personas. Kopš 2022. gada augusta bērna tēvam ir tiesības uz 10 darba dienu atvaļinājumu, nevis kalendāra dienām, kā bija noteikts pirms tam, turklāt arī paternitātes pabalstu piešķir par 10 darba dienām, un tā apmērs ir 80% no pieprasītāja vidējās apdrošināšanas iemaksu algas. Šāds atvaļinājums atsevišķos gadījumos pienākas arī citai personai, kas nav bērna tēvs.

103. 2024. gada decembrī stājās spēkā grozījumi Komerclikumā, papildinot to kārtību, kādā valdes loceklim piešķirams atvaļinājums, kas saistīts ar bērna aprūpi, un valdes locekļa aizvietošanu tā laikā. Valdes locekļi var izmantot tiesības uz Darba likumā paredzētajiem atvaļinājumiem, kas saistīti ar bērna dzimšanu un aprūpi, grūtniecības, dzemdību un bērna kopšanas atvaļinājumu, bērna aprūpētāja atvaļinājumu un atvaļinājumiem bērna tēvam, citai personai un adoptētājam. Tāpat pilnveidots regulējums, paredzot, ka ar bērna aprūpi saistītā atvaļinājuma izmantošanas laikā valdes locekļa pilnvaras aptur: valdes loceklis nepilda pienākumus un neveido valdes sastāvu, bet pilntiesīgi izmanto atvaļinājumu, veltot rūpes un uzmanību bērna kopšanai, kas ir būtiski, lai nodrošinātu vīriešu un sieviešu līdztiesību attiecībā uz pieeju un iespējām darba tirgū. 

104. Plānots, ka ar 2026. gadu priekšlaicīgi dzimušo bērnu vecāki saņems papildu atbalstu, vecāku pabalsta izmaksas periodā ieskaitot tikai dzemdību atvaļinājuma periodu: 56 vai 70 dienas (nevis visu maternitātes periodu), tādējādi pagarinot vecāku pabalsta izmaksas periodu par periodu, cik agrāk pirms plānotā datuma bērns piedzimis. Tāpat plānots, ka no 2026. gada jūlija tiks ieviests papildu kritērijs vecāku pabalsta piešķiršanai: to piešķirs par bērnu, kuram piešķirts personas kods, kura statuss Fizisko personu reģistrā ir aktīvs un kurš pastāvīgi dzīvo Latvijas teritorijā. Ja Latvijā sociāli apdrošinātas personas bērns, par kuru piešķir vecāku pabalstu, dzīvo citā ES dalībvalstī, Šveicē vai EEZ dalībvalstī, vecāku pabalstu par bērnu piešķir saskaņā ar Eiropas Parlamenta un Padomes 2004.gada 29.aprīļa regulas (EK) Nr. 883/2004 noteikumiem. 

105. Attiecībā uz mājsaimniecībās nodarbinātām personām jāuzsver, ka jau šobrīd Latvijas normatīvie akti noteic, ka gadījumā, ja tās tiek nodarbinātas uz darba līguma pamata, uz tām pilnā mērā tiek attiecināts Darba likuma regulējums. Šāda pieeja saskan ar Starptautiskās Darba organizācijas konvencijā Nr. 189 paredzēto. Tāpat uz šīm personām tiek attiecinātas arī Darba aizsardzības likuma un dažādu MK noteikumu prasības, piemēram, par minimālo mēneša darba algu un minimālo stundas tarifa likmi. 

106. Lai veicinātu romu kopienas pārstāvju nodarbinātību, projektu Latvijas romu platforma V, VI, VII un VIII ietvaros romu mediatori sniedz atbalstu romu kopienas pārstāvjiem arī nodarbinātības jautājumos: palīdz sazināties ar NVA, meklēt darbu, sagatavot CV un pieteikumu vēstules. Mediators palīdz personām iegūt bezdarbnieka statusu, informē par pieejamajām vakancēm un darba iespējām, sniedz konsultācijas par uzņēmējdarbības uzsākšanas iespējām. Tāpat tiek apzinātas un skaidrotas iespējas romu pārstāvjiem piedalīties bezmaksas apmācību kursos. Romu mediators motivē iedzīvotājus iesaistīties nodarbinātības veicināšanas aktivitātēs, palīdz orientēties valsts un pašvaldības piedāvātajos pakalpojumos un veicina sadarbību ar NVA un citām atbalsta institūcijām.

107. Trešo valstu pilsoņu, tai skaitā patvēruma meklētāju, personu ar bēgļa vai alternatīvo statusu līdzdalība darba tirgū ir cieši saistīta ar valsts valodas zināšanām. Latvijā atbilstoši Patvēruma, migrācijas un integrācijas fonda 2021.-2027. gadam plānam šīm personām nodrošina latviešu valodas kursus, kuru mērķis ir latviešu valodas kompetences veidošana agrīnās integrācijas posmā, uzlabojot tās lietošanu ikdienas saziņā un veicinot pilnvērtīgu līdzdalību visās sabiedrības dzīves jomās. Tāpat Plāna ietvaros tiek īstenoti trešo valstu pilsoņu integrācijas pasākumi, kuru mērķis ir sekmēt viņu pamattiesību īstenošanu un iekļaušanos sabiedrībā, piekļuvi darba tirgum, turpmākai izglītībai, nodrošinot teorētiskas un praktiskas apmācības. Visās Plāna aktivitātēs tiek īstenota prasība, ka projekta iesniedzējs projekta īstenošanā nodrošina horizontālo principu Vienlīdzība, iekļaušana, nediskriminācija un pamattiesību ievērošana ievērošanu (pamattiesību ievērošana, vīriešu un sieviešu līdztiesības veicināšana, diskriminācijas novēršana dzimuma, rases vai etniskās izcelsmes, reliģijas vai pārliecības, invaliditātes, vecuma vai seksuālās orientācijas dēļ).

108. Attiecībā uz pētījumiem par seksuālo uzmākšanos darba vietā papildus informācijai, kas sniegta šī ziņojuma 16., 20. un 22. rindkopā, Latvija vērš uzmanību, ka 2021. gadā Centrālā statistikas pārvalde (CSP) pirmo reizi veica aptauju Ar dzimumu saistītas vardarbības apsekojums, lai iegūtu datus par dažādu vardarbības formu izplatību Latvijā. Pētījumā secināts, ka sievietes biežāk nekā vīrieši savas darba dzīves laikā ir sastapušās ar seksuālu uzmākšanos un seksuāla rakstura pazemošanu darbavietā. 2021. gadā 11% sieviešu norādīja, ka ir sastapušās ar kāda veida seksuālu uzmākšanos vai pazemošanu darbā (vīrieši 5,1%). Vislielāko īpatsvaru pētījums identificēja 18-29 gadu vecuma grupā, bet viszemāko 65-74 gadu vecuma grupā. Pēc teritoriālā iedalījuma 12,1% identificēts Rīgā, 11,5% citās pilsētās, bet 9% lauku reģionos. No respondentēm, kuras identificēja, ka piedzīvojušas šādu rīcību, 76,9% to ziņoja kādam darbavietā, 64,1% draugiem, ģimenes locekļiem vai citai personai, 3,8% iestādēm, veselības pakalpojuma sniedzējam vai palīdzības organizācijai, bet 3% policijai. 2021. gada dati norāda, ka 10,2% sieviešu savas dzīves laikā saskārušās ar vajāšanu; visbiežāk Rīgā (13,8%) un citās pilsētās (9,6%), bet lauku reģionos 6,9%. Attiecībā uz vardarbības uztveri un informētību CSP dati liecina, ka Latvijas sabiedrība spēj atpazīt vardarbību un rīkoties dažādu situāciju risināšanai. Rezultāti rāda, ka sieviešu, kuras ir vardarbībā cietušas, un tās, kuras nav cietušas, informētība par vardarbībā cietušo atbalsta centriem ir līdzīga. Par šādu atbalsta pieejamību informētas 66,3% sieviešu, kuras bijušas upuri kāda veida vardarbībai, un 61,9% sieviešu, kas nav saskārušās ar vardarbību.[footnoteRef:79] Šī pētījuma rezultātus apskatīja arī Dzimumu līdztiesības komitejas sēdē, kur piedalījās gan CSP, gan iestāžu, gan NVO pārstāvji. Kā atzīmēts šī ziņojuma 53. rindkopā, kopš 2024. gada seksuālā uzmākšanās tiek administratīvi sodīta. Tāpat līdz 2026. gada septembrim plānots pabeigt pētījumu par vardarbības izplatību darba vidē,[footnoteRef:80] kas saistīts arī ar izvērtējumu par Starptautiskās Darba organizācijas konvenciju Nr. 190.[footnoteRef:81] [79: https://stat.gov.lv/system/files/publication/202208/Nr_08_Vardarbibas_izplatiba_Latvija_2021_%2822_00%29_LV_EN.pdf. ]  [80:  https://ppdb.mk.gov.lv/database/vardarbibas-izplatiba-darba-vide/. ]  [81:  Skatīt ziņojuma 9. rindkopu.] 

Veselība (Komitejas rekomendācijas Nrs.37.-38.)[footnoteRef:82] [82:  Skatīt arī ziņojuma 8. pielikumu.] 


109. [bookmark: _Hlk230865362]Veselības aprūpe ir nemainīga Latvijas prioritāte. Lai nodrošinātu visaptverošu veselības aprūpi, t. sk. sievietēm un meitenēm, valsts budžeta finansējuma apmērs veselības jomas pasākumu finansēšanai ir pieaudzis: kopējais veselības nozares budžets, noapaļojot, 2020. gadā bija 1,33 miljardi EUR (4,6% no IKP); 2021. gadā 1,95 miljardi EUR (6,1% no IKP). Ņemot vērā kopējo fiskālo telpu un resoriem atbalstīto pasākumu apjomu, 2022. gadā kopējais veselības nozares budžets bija 2,01 miljardi EUR (5,6% no IKP); 2023. gadā, samazinoties papildu finansējumam saistībā ar Covid‑19, kopējais veselības nozares budžets gada noslēgumā bija 1,89 miljardi EUR (4,8% no IKP); 2024. gadā 1,98 miljardi EUR (4,9% no IKP); 2025. gadā 2,04 miljardi EUR (4,8% no IKP). 

110. 2025. gada sākumā Latvijā dzīvoja 1,86 miljoni iedzīvotāju, no kuriem 53,7% ir sieviešu. Veselīgie dzīves gadi Latvijā 2023. gadā vīriešiem bija 51,2, bet sievietēm 54,3. 2024. gadā savu veselību kā labu un ļoti labu novērtēja 45,9% sieviešu un 53,3% vīriešu. Sieviešu salīdzinoši zemāks veselības stāvokļa pašvērtējums saistāms ar lielo sieviešu īpatsvaru vecākajā paaudzē. 2024. gadā 47,6% vīriešu un 15,7% sieviešu 15-74 gadu vecumā bija ikdienas smēķētāji. Pievēršoties aptaukošanās jautājumiem, dati liecina, ka aptaukošanās un liekais svars ir vairāk novērojams starp sievietēm (2024. gadā 60,3% sieviešu un 59,4% vīriešu). 15-24 gadu vecumā lielākajai daļai meiteņu un puišu ir normāls ķermeņa svars. 2025. gadā uzsākts jauns sabiedrības veselības apsekojums.[footnoteRef:83]  [83:  https://www.spkc.gov.lv/lv/media/23891/download?attachment.] 


111. Pārskata periodā uzsākti vairāki pasākumi, lai uzlabotu seksuālās un reproduktīvās veselības pakalpojumu un modernu kontracepcijas līdzekļu piekļuvi. No 2022. gada augusta sievietēm dzemdību laikā tiek nodrošināta valsts apmaksāta epidurālā analgēzija (atsāpināšana) arī pēc pacientes vēlēšanās neatkarīgi no medicīniskajām indikācijām. Kopš 2022. gada Latvijā tiek nodrošināta valsts apmaksātas krūts rekonstrukcijas operācijas sievietēm, kurām krūts ļaundabīga audzēja ārstēšanas laikā vai pēc tās veikta mastektomija. Pakalpojuma ieviešanas procesā nozīmīga bija sadarbība ar pacientu un sieviešu NVO, tostarp Latvijas Sieviešu NVO sadarbības tīklu, Latvijas sieviešu volontieru biedrību “VITA” un nodibinājumu “Rozā vilciena labdarības fonds”, kas īstenoja 10 mēnešus ilgu kampaņu finansējuma piesaistei. Lai veicinātu krūts veselības aprūpes un pakalpojumu turpmāku attīstību, Veselības ministrijā izveidota darba grupa krūts rekonstrukcijas programmas ieviešanai un krūts veselības veicināšanai, kurā iesaistīti valsts institūciju, ārstniecības personu un pacientu organizāciju pārstāvji. Tāpat kopš 2022. gada Latvijā ir pieejama valsts apmaksāta medicīniskās apaugļošanas procedūras sievietēm līdz 40 gadu vecumam (iepriekš līdz 37 gadu vecumam). Kopš 2024. gada sievietēm, kuras ir pakļautas sociālās atstumtības riskam, tiek nodrošināta valsts apmaksāta kontracepcija: intrauterinā sistēma (spirāle) vai kontraceptīvais zemādas implants. Tāpat kopš 2024. gada grūtniecēm un sievietēm pēcdzemdību periodā valsts apmaksātie ambulatorie veselības aprūpes pakalpojumi, piemēram, speciālistu konsultācijas, diagnostiskie izmeklējumi (ultrasonogrāfija, elektrokardiogramma u. c.) tiek sniegti prioritāri jeb ārpus kopējās pieraksta rindas (10 darbadienu laikā). Kopš 2024. gada, saņemot ārstu konsilija lēmumu, ir iespēja veikt valsts apmaksātu dzimumšūnu (olšūnu vai spermatozoīdu) paņemšanu, sasaldēšanu un uzglabāšanu uz laiku līdz 10 gadiem, ja pacientam ārstēšanās procesā nepieciešama ķīmijterapija. 

112. Latvijā grūtniecēm ir pieejama valsts apmaksāta grūtniecības novērošana, tajā skaitā ārsta un vecmātes konsultācijas, laboratoriskie un diagnostiskie izmeklējumi noteiktās grūtniecības nedēļās. Valsts apmaksātu grūtniecības novērošanu veic ārsti, kuri par grūtnieču aprūpi noslēguši līgumu ar Nacionālo veselības dienestu. Valsts apmaksāta dzemdību palīdzība tiek sniegta ārstniecības iestādēs (17 slimnīcās visā Latvijas teritorijā). No Latvijā kopumā reģistrētajām dzemdībām vidējais mātes vecums 2024. gadā bija 30,4 gadi. 2020.-2024. gadā Latvijā kopumā reģistrētas 77230 dzemdības, no kurām 479 dzemdības reģistrētas meitenēm līdz 17 gadu vecumam. Ik gadu to dzemdību skaits, kas reģistrētas nepilngadīgām meitenēm, sarūk (2020. gadā 105 dzemdības; 2024. gadā 85 dzemdības). Nedzīvi dzimušo jaundzimušo skaits Latvijā nemainīgi saglabājas zems (aptuveni 0,4-0,5% jaundzimušo).[footnoteRef:84] Latvijā ir apstiprināts Mātes un bērna veselības uzlabošanas plāns 2025.-2027. gadam, kas paredz stiprināt sieviešu piekļuvi veselības aprūpes pakalpojumiem un informācijai visos reproduktīvās veselības posmos, veicinot reproduktīvās veselības pakalpojumu pieejamību, labāku piekļuvi ģimenes plānošanas un kontracepcijas risinājumiem un saprotamas un pieejamas konsultācijas ar ekspertiem. Grūtniecības, dzemdību un pēcdzemdību aprūpes jomā Plāns paredz pilnveidot pakalpojumu kvalitāti un organizāciju, veicinot savlaicīgu aprūpi, lielāku speciālistu atbalstu un nepārtrauktāku aprūpi dažādos posmos. Tāpat tiek nodrošināta arī vecmāšu profesionālās kompetences pilnveide pēcdzemdību aprūpē, stiprinot viņu spēju sniegt konsultācijas un veselības novērtējumu sievietēm pēcdzemdību periodā. Tas veicina savlaicīgu veselības problēmu identificēšanu, uzlabo mātes veselības uzraudzību un nodrošina sievietēm pieejamāku profesionālu atbalstu pēc dzemdībām. Profesionālās kompetences pilnveides mācības ļoti cieši sasaistās ar 2026. gadā plānoto pilotprojekta uzsākšanu, kura mērķis ir pārliecināties par klīnisko pieeju pēcdzemdību aprūpē, katrai sievietei nodrošinot 3 vecmātes mājas vizītes, kuru laikā tiek vērtēts mātes un bērna veselības stāvoklis, sniegts atbalsts zīdīšanā, aprūpes prasmēs un emocionālajā adaptācijā, novērtēta situācija un apstākļi mājās. Vizītēs tiks veikts arī psihoemocionālā stāvokļa novērtējums, kā arī apkopota māmiņu un ģimenes locekļu apmierinātība ar saņemto aprūpi. [84:  Datus iespējams apskatīt ziņojuma 8. pielikumā.] 


113. Kopš 2024. gada vecmātēm (ne tikai ārstiem vai ārsta palīgiem) ir tiesības izsniegt pārejošas darbnespējas lapas saistībā ar fizioloģiski noritošu grūtniecību, pirmsdzemdību un pēcdzemdību periodu, tādējādi stiprinot vecmātes lomu primārajā veselības aprūpē un pakalpojumu pieejamību sievietēm reproduktīvos jautājumos, tajā skaitā reģionos. Līdztekus visaptverošas veselības aprūpes nodrošinājumam visiem, jo īpaši sievietēm un meitenēm saskaņā ar Latvijas imunizācijas politiku, kas ir daļa no profilakses pasākumu kopuma sabiedrības veselības jomā, tika rasti finanšu līdzekļi, lai no 2022. gada būtu iespējams nodrošināt grūtnieču valsts apmaksātu vakcināciju pret garo klepu, kas ir būtiski, jo zīdaini līdz viņa vakcinācijas sniegtās imunitātes iegūšanai vislabāk spēj pasargāt iepriekš grūtniecības laikā vakcinējusies māte. 

114. Tāpat iestādes ir veicinājušas sieviešu higiēnas preču brīvu pieejamību meitenēm skolās. MK noteikumos Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas noteikts, ka izglītības iestādēm ir jānodrošina arī menstruālās higiēnas preces, bet izglītības iestāde pati nosaka, kur tās var atrasties. Lai arī šie noteikumi neparedz valsts budžeta finansējuma piešķiršanu, vairākas pašvaldības izglītības iestādēs jau šobrīd ir nodrošinātas brīvi pieejamas higiēnas preces, kas tiek izvietotas meiteņu tualetēs. Menstruālo higiēnas preču pieejamības jautājumu aktīvi virzīja Latvijas Sieviešu NVO sadarbības tīkla iniciatīva Bezmaksas higiēnas preces meitenēm un sievietēm izglītības iestādēs. Biedrība 2 gadu laikā īstenoja informatīvu kampaņu, veica pētījumus skolās, sadarbojās ar ražotājiem O.B. un Libresse un realizēja pilotprojektu Aizkraukles un Balvu novadu skolās, apkopojot rezultātus un izmaksas. Prakses pašvaldībās atšķiras: brīvpieeja vai atbildīgā persona. NVO uzrunāja arī augstskolas: LU pilotprojekts nodrošinājis brīvpieeju vismaz vienā sieviešu tualetē katrā ēkā, Rīgas Stradiņa universitāte ieviešanu sāka 2025. gadā, bet Rīgas Tehniskās Universitātes Studentu parlaments to plāno no 2027. gada. Attiecībā uz izglītošanu seksuālās un reproduktīvās veselības jomā, valsts pamatizglītības standartā (programmā Skola 2030) veselībpratības aspekti ir integrēti mācību saturā dažādos mācību priekšmetos kā daļa no kompetenču pieejas. 

115. Attiecībā uz psihiskās veselības aprūpes sistēmas pieejamības un kvalitātes uzlabošanu Latvija informē, ka Psihiskās veselības aprūpes plāna 2018.-2020.gadam izpildē veikti vairāki pasākumi: (1) ieviestas multiprofesionālās komandas psihiskās veselības jomā gan stacionārā, gan ambulatorā aprūpē, tādejādi nodrošinot nemedikamentozās terapijas pieejamību (mākslas terapija, psihoterapija u.c.); (2) ar VM atbalstu tiek īstenota Garastāvokļu traucējumu programma pusaudžiem 11-18 gadu vecumā. Šobrīd šis sabiedrībā balstītais pakalpojums norit 9 Latvijas pilsētās (13 Bērnu un pusaudžu resursu centra filiālēs). Programmas mērķis ir nodrošināt mērķtiecīgu atbalstu pusaudžiem ar garastāvokļa traucējumiem (t. sk. viegliem vai vidēji smagiem depresīviem un trauksmes traucējumiem, kā arī pašsavainošanās un mērenu vai vidēji augstu pašnāvības risku); (3) ieviestas valsts apmaksātas psihologa/psihoterapeita konsultācijas ar ģimenes ārsta nosūtījumu. Pakalpojumi pieejami arī attālināti. Gadījumos, kad ir nepieciešams akūts psihoemocionālais atbalsts, ir izveidota vienota psihoemocionālā atbalsta telefonlīnija. Psihiskās veselības aprūpes organizēšanas un uzlabošanas plāna 2023.-2025.gadam izpildē tika sasniegts būtisks progress vairākos virzienos. Bērnu un pusaudžu psihiskās veselības aprūpē paplašināta valsts apmaksātā autiskā spektra traucējumu diagnostika, tostarp ADOS pakalpojuma pieejamība reģionos, ieviesta agrīnās intervences programma bērniem ar autiskā spektra un citiem attīstības traucējumiem. Nodrošināta arī koordinētāka pāreja no bērnu uz pieaugušo psihiskās veselības aprūpes pakalpojumiem pacientiem ar ilgstošiem psihiskās veselības traucējumiem.

116. [bookmark: _Hlk233365898]Latvijā kopumā ir tendence samazināties ik gadu jauni identificēto HIV infekcijas gadījumu skaitam.[footnoteRef:85] Attiecībā uz pasākumiem, lai apkarotu HIV/AIDS izplatību, Latvija informē, ka visi pakalpojumi HIV profilakses punktos Latvijā ir bezmaksas. Tāpat kompetentās iestādes turpina sabiedrības informēšanas kampaņas. HIV infekcijas, seksuālās transmisijas infekciju, B un C hepatīta izplatības ierobežošanas rīcības plāna 2018.-2020. gadam ietvaros īstenoti dažādi pasākumi izglītošanai seksuālās un reproduktīvās veselības jomā, profilaksei seksuālās transmisijas slimību gadījumā. Piemēram, 2020.-2021. gadā īstenota sabiedrības informēšanas kampaņa[footnoteRef:86] un pedagogu zināšanu veicināšana komunikācijai ar skolēniem par seksuālo un reproduktīvo veselību, ietverot seksuālās transmisijas slimību profilakses jautājumus. Turpinot stiprināt izglītošanu un profilaksi seksuālās un reproduktīvās veselības jomā, 2023. gadā pieņemts HIV infekcijas, seksuālās transmisijas infekciju, tuberkulozes, B un C hepatīta izplatības ierobežošanas rīcības plāns 2023.-2027. gadam, kas paredz pasākumus sievietēm reproduktīvā vecumā, tostarp, grūtniecēm, par viņām pieejamiem HIV un sifilisa ierobežošanas pasākumiem un izpratnes veicināšanai par nepieciešamību sadarboties ar speciālistiem, lai nodrošinātu savlaicīgu infekciju diagnostiku, ārstēšanu, uzraudzību un profilaksi. NVO aktīvi iesaistās romu sieviešu un bērnu veselības veicināšanā. Laba prakse izveidota Ventspils valstspilsētas pašvaldībā, kur romu mediatore sadarbībā ar biedrību Dia+Logs nodrošina romu kopienas ar HIV/AIDS, B un C hepatītu inficēto pārstāvju, to skaitā sieviešu un bērnu nogādāšanu uz Latvijas Infektoloģijas centru atbilstoši ārstu rekomendācijām, lai nodotu analīzes, saņemtu medikamentus un konsultācijas, savukārt romu mediatore seko medikamentu lietošanai un citu ārstu norādījumu izpildei. Tāpat 2023. gadā tika apstiprināts jauns normatīvais regulējums, ietverot konkrētus epidemioloģiskās drošības pasākumus HIV/AIDS izplatības ierobežošanai, tādējādi valstiskā līmenī stiprinot rīcības modeli attiecīgajās situācijās. Visi politikas plānošanas dokumenti paredz turpināt darbu ar riska grupām, lai nodrošinātu informāciju par iespēju saņemt pakalpojumus un iesaistīties dažādās aktivitātēs.  [85:  Skatīt ziņojuma 8. pielikumu.]  [86:  Projekts Nr. 9.2.4.1/16/I/001.] 

[bookmark: _Toc228956559]Sieviešu ekonomisko iespēju stiprināšana (Komitejas rekomendācijas Nrs. 39.-40.)[footnoteRef:87] [87:  Skatīt datus arī ziņojuma 9. pielikumā.] 


117. Papildus informācijai, kas sniegta ziņojuma 24. un 95.-107. rindkopā, Latvija informē, ka, lai mazinātu nabadzību, īpaši sieviešu nabadzību, 2020. gadā uzsākta minimālo ienākumu reformas ieviešana ar mērķi noteikt metodoloģiski pamatotus, sociālekonomiskai situācijai atbilstošus minimālos ienākumus. Reforma noslēdzās 2023. gadā, kad spēkā stājās grozījumi likumā Par sociālo drošību, paredzot, ka minimālo ienākumu sliekšņus pārskata katra gada 1. janvārī, un nosakot, ka zemākais minimālo ienākumu slieksnis nevar būt zemāks par 20% no CSP tīmekļvietnē publicētās aktuālās minimālo ienākumu mediānas uz 1 ekvivalento patērētāju mēnesī, paredzot regulāru minimālo ienākumu sliekšņu pārskatīšanu, mainoties ienākumu mediānas apmēram. Šī reforma attiecas uz garantēto minimālo ienākumu (GMI), minimālo vecuma, invaliditātes un apgādnieka zaudējuma pensiju, valsts sociālā nodrošinājuma (VSNP) un citiem pabalstiem. Kopš 2025. gada zemākais minimālo ienākumu slieksnis paaugstināts no 20% līdz 22% apmērā no ienākumu mediānas, tieši ietekmējot GMI slieksni un GMI pabalsta, mājokļa pabalsta un VSNP apmēru, tostarp pensijas vecumu sasniegušām personām un personām ar invaliditāti. Sieviešu nabadzības mazināšanai šī ir būtiska reforma, jo tieši sieviešu nabadzības risks gan valstī kopumā, gan vairākās iedzīvotāju grupās ir augstāks nekā vīriešiem. 2024. gadā nabadzības riskam Latvijā kopumā bija pakļautas 24,6% sievietes (19,0% vīriešu). Visās vecuma grupās sievietēm nabadzības risks ir augstāks nekā vīriešiem, jo īpaši pēc 60 gadu vecuma, kur atšķirības ir ievērojamas: 1,4-1,6 reižu (piemēram, sievietēm virs 75 gadiem nabadzības risks bija 55,3%, bet vīriešiem 33%). Pēc mājsaimniecību ar apgādībā esošiem bērniem situācijas visvairāk nabadzības riskam ir pakļautas viena vecāka ģimenes, kurās sievietes uztur un rūpējās par bērniem. 2022. gadā šādu ģimeņu nabadzības risks bija 29,6% (2024. gadā 28,7%). Lai identificētu risinājumus atbalsta sniegšanai viena vecāka ģimenēm, saskaņā ar Bērnu, jaunatnes un ģimenes attīstības pamatnostādnēm 2022.-2027. gadam noteikto 2024.-2025. gadā tika īstenots pētījums Priekšlikumu izstrāde atbalsta pilnveidošanai vecākiem, kuri par bērnu rūpējas vieni, kurā analizētas viena vecāka ģimeņu vajadzības, esošie atbalsta mehānismi un citu valstu prakse.

118. Minimālo ienākumu sliekšņu izmaiņas attiecas arī uz personām ar invaliditāti, kuras ir minimālās invaliditātes pensijas vai VSNP saņēmējas. Šo minimālo ienākumu sliekšņu apmēri izriet no personai noteiktās invaliditātes grupas, paredzot, ka līdz ar invaliditātes grupas smaguma pieaugumu pieaug arī valsts sniegtā atbalsta apmērs, tādējādi lielākā mērā kompensējot šo personu ierobežotās iespējas gūt ienākumus. Veiktās izmaiņas normatīvajā regulējumā nosaka, ka personām ar I un II invaliditātes grupu VSNP apmēru ietekmē arī personas nodarbinātības fakts. Ja persona ar I vai II invaliditātes grupu nav nodarbināta, pie VSNP tiek veikta piemaksa 30% vai 20% apmērā. Piemaksas apmēru aprēķina proporcionāli dienām, kurās persona iepriekšējā mēnesī nav bijusi nodarbināta. Tādā veidā valsts veicina sieviešu ar invaliditāti, kuras ir minimālās invaliditātes pensijas vai VSNP saņēmējas, finansiālo situāciju.

119. Kultūrpolitikas pamatnostādnēs 2022.-2027. gadam kā viena no prioritātēm ir noteikta sabiedrībai pieejama kultūra, paredzot, ka ikvienam Latvijas iedzīvotājam ir nodrošināta iespēja piekļūt viņa kultūras vajadzībām atbilstošiem kultūras pakalpojumiem neatkarīgi no sociālā vai ekonomiskā stāvokļa, dzīvesvietas, vecuma, dzimuma un citiem apstākļiem. Tāpat būtiska prioritāte ir aktīva sabiedrības līdzdalība kultūras procesos, sekmējot ikviena iespējas iesaistīties kultūras dzīvē atbilstoši interesēm un vajadzībām. Pamatnostādnes paredz arī kultūras nozarē nodarbināto talantu attīstību un profesionālo pilnveidi, uzsverot vienlīdzīgu iespēju nodrošināšanu profesionālajai izaugsmei kultūras un radošajās nozarēs neatkarīgi no dzimuma. Arī publiskā finansējuma instrumenti kultūras nozarē tiek īstenoti, ievērojot vienlīdzīgas piekļuves un nediskriminācijas principus.

120. Kopš 2016. gada KM ar Eiropas Komisijas atbalstu attīsta Latvijas romu platformu, kas ir koordinācijas mehānisms, lai uzlabotu visu romu integrācijas procesā iesaistīto pušu sadarbību, komunikāciju, pieredzes apmaiņu un informētību. Lai veidotu platformu tiks izmantoti jau pastāvošie koordinācijas mehānismi kā Romu integrācijas politikas īstenošanas konsultatīvā padome un aktīvās NVO un speciālisti no pašvaldībām. 2025. gadā 5 Latvijas novados norisinājās romu sieviešu īstenotas sabiedriski nozīmīgas iniciatīvas sadarbībā ar Sieviešu NVO sadarbības tīklu. Iniciatīvas aptvēra kultūras mantojuma popularizēšanu, kopienas saliedēšanu, sieviešu pašizaugsmes veicināšanu, bērnu un jauniešu iesaisti, izglītojošas un sociāli integrējošas aktivitātes u.c. Kopumā iniciatīvās piedalījās vairāk nekā 175 dalībnieku no romu kopienas: sievietes, bērni, jaunieši un ģimenes, kā arī pašvaldību, valsts institūciju, NVO un mediju pārstāvji. Plašais dalībnieku loks apliecināja romu sieviešu iniciatīvu nozīmi vietējās kopienās un to potenciālu veicināt sabiedrības saliedētību un savstarpēju izpratni. Pasākumu saturu veidoja radošās darbnīcas, koncerti, lekcijas, meistarklases, diskusijas un kopīgas aktivitātes, kas sekmēja romu sieviešu iesaisti, pašapziņu, līderības prasmes, karjeras attīstību, redzamību un sadarbību gan romu kopienas ietvaros, gan plašākā sabiedrībā. Tāpat tika radītas iespējas starpkultūru dialogam, paaudžu mijiedarbībai un pozitīvas romu kopienas reprezentācijas stiprināšanai sabiedrībā. 

Komitejas rekomendācijas Nrs.29-30

121. Sievietēm lauku apvidos tiek nodrošinātas tādas pašas tiesības kā jebkurai citai personai. Papildus informācijai, kas iekļauta šī ziņojuma 29.-37. un 48. rindkopā, Latvija informē, ka ar mērķi nodrošināt, ka lauku apvidos dzīvojošās sievietes var gūt tiešu labumu no lauksaimniecības atbalsta programmām un piedalīties lauku attīstībā, Zemkopības ministrija kā vadošā iestāde Eiropas Lauksaimniecības fonda lauku attīstībai līdzfinansēto pasākumu projektu īstenošanā nodrošina visiem vienlīdzīgas iespējas pretendēt un saņemt atbalstu visos pasākumos, izpildot konkrētā pasākuma atbalsta saņemšanas nosacījumus. Uz Eiropas Lauksaimniecības Fonda lauku attīstībai (ELFLA) un Eiropas Lauksaimniecības garantiju fonda atbalstu Kopējās lauksaimniecības politikas Stratēģiskā plāna 2023.-2027.gadam ietvaros Latvijā ikgadēji pretendē aptuveni 50 000 pretendentu. 2024. gadā kopumā 51 068 personas saņēma atbalstu, bet 2025.gadā 50 008 personas. No kopējā atbalsta saņēmēju skaita sievietes 2024. gadā veidoja 44,9% un 2025.gadā 44,8%. Vērtējot sieviešu iesaisti ELFLA finansējuma piesaistīšanai, 2014.-2025. gadā ELFLA līdzfinansētā pasākuma Atbalsts ieguldījumiem lauku saimniecībās ietvaros kopumā atbalstu saņēma 6360 personas, no kurām 84% ir juridiskas personas. Vērtējot fizisko personu-saņēmēju sadalījumu pēc dzimuma, secināms, ka šajā atbalsta pasākumā 24% no atbalsta saņēmējiem bija sievietes. ELFLA līdzfinansētā pasākuma Lauku saimniecību un uzņēmējdarbības attīstība kopumā atbalstu saņēma 4355 personas, no kurām 44% bija juridiskas personas, savukārt vērtējot fizisko personu sadalījumu pēc dzimuma – 42% bija sievietes.

122. Lai nodrošinātu sieviešu līdzvērtīgu pārstāvību lauku attīstības plānošanā un īstenošanā visos līmeņos, 33 vietējās rīcības grupās[footnoteRef:88] galvenokārt darbojas sievietes – no 91 darbinieka 87 ir sievietes, kas veido 95,6% no kopējā darbinieku skaita. Par vietējās attīstības stratēģijas izstrādi un īstenošanu atbildīgajā pārvaldes institūcijā no 356 pārstāvjiem 302 ir sievietes (84,8%). [88:  Vietējās rīcības grupas ir vietējo pašvaldību, NVO, uzņēmēju un aktīvu lauku iedzīvotāju partnerība, kas darbojas noteiktā teritorijā, pārstāvot iedzīvotāju intereses un rūpējoties par teritorijas attīstības jautājumiem vietējā līmenī. Tā nodrošina, ka lēmumu pieņemšanā pārvaldes institūcijā, kas ir atbildīga par vietējās attīstības stratēģijas izstrādi un īstenošanu, tiek pārstāvētas lauku sieviešu intereses (tā var būt fiziska persona, kuras dzīvesvieta ir deklarēta lauku teritorijā, vai juridiska persona, kas pārstāv lauku sieviešu intereses). Tāpat arī vietējās attīstības stratēģijas īstenošanā nodrošina atbalsta pretendentiem vienlīdzīgas iespējas un jāveicina dzimumu līdztiesības principa integrēšana.] 

Sieviešu pieeja tiesai (Komitejas rekomendācijas Nrs. 13.-14.)

123.  Papildus informācijai par sieviešu pieeju tiesai un valsts nodrošināto juridisko palīdzību, par ko Latvija ziņoja iepriekšējā ciklā, un 25.-26. rindkopā sniegtajiem statistikas datiem par sieviešu pārstāvību tiesu varā, 2018.-2021. gadā pakāpeniski ir ieviesta e-lietas platforma, kas nodrošina piekļuvi tiesām elektroniski iesniedzot dokumentus tiesās, iepazīstoties ar lietas materiāliem utt. Platforma veidota, lai nodrošinātu izmeklēšanas un tiesvedības procesu digitalizāciju, ietverot dažādu iestāžu sadarbību un informācijas apmaiņu. E-lietas ietvaros iedzīvotājiem ir pieejami vairāki e-pakalpojumi, kas nodrošina iespēju vienkopus atrast visus lietas materiālus: nolēmumus, sēžu protokolus un nozīmēto sēžu informāciju. Tāpat arī iespējams nosūtīt iesniegumus vai prasības pieteikumus, bez tiesas iesaistes iegūt padomus vai iepazīties ar praktisku juridisku jautājumu apkopojumu, izmantojot ārpustiesas ceļvedi. Tāpat e-lietas portālā atrodams nodevu kalkulators, kas ļauj aprēķināt ar tiesvedības gaitu saistītos izdevumus atbilstoši procesa vai iesnieguma veidam, prasības vai sūdzības veidam, tiesu kalendāros atrodama informācija par nozīmētajām tiesas sēdēm, savukārt, ievadot lietas numuru vai tiesas pavēstes numuru, iespējams saņemt informāciju par tiesvedības gaitu. Lietas materiālu pieejamība e-vidē nodrošina ātrāku informācijas apriti, samazina izmeklēšanas un tiesvedības termiņus un veicina procesu caurspīdību. Eiropas Komisijas 2024. gada ziņojums par tiesiskumu Latviju atzīmēja kā līderi digitālo risinājumu un tiesiskuma pieejā, bet 2025. gada ziņojums secina, ka Latvijas tiesu pieejamība un pielāgojumi diskriminācijas riskam pakļautajām personām un senioriem ir sekmīga (tiek īstenoti 6 no 8 kritērijiem). Saskaņā ar ziņojumu Latvija nodrošina visus ES anketā piedāvātos tiesiskās aizsardzības līdzekļus vardarbības pret sievietēm/vardarbības ģimenē upuriem. Starptautiskā cilvēktiesību organizācija Civil Liberties Union for Europe ir atzinusi Latviju par vienīgo ES dalībvalsti, kas mērķtiecīgi un sekmīgi stiprina tiesiskumu. Savukārt Georgetown Institute for Women, Peace and Security novērtējumā Latvija saņēma vienu no augstākajiem reitingiem kategorijā sieviešu pieeja tiesai.[footnoteRef:89] [89:  https://giwps.georgetown.edu/the-index/country/latvia/. ] 


124. Kopš 2024. gada Juridiskās palīdzības administrācija pievienota Tiesu administrācijai, lai nodrošinātu valsts pārvaldes institucionālās sistēmas turpmāku pilnveidošanu un darbības efektivitāti, tai skaitā radot plašākas attīstības iespējas juridiskās palīdzības un valsts kompensācijas jomā. 

125. [bookmark: _Hlk221875204]Lai veicinātu piekļuvi tiesām, personām Valsts nodrošinātās juridiskās palīdzības likumā noteiktajā kārtībā tiek nodrošināta juridiskā palīdzība ārpustiesas procesā, Satversmes tiesas procesā, civillietās, krimināllietās, administratīvajās lietās, tostarp pārrobežu strīdos. 2022. gadā stājās spēkā grozījumi KPL, nosakot jaunu subjektu loku, kas var pretendēt uz valsts apmaksāto juridisko palīdzību kriminālprocesā (plašāk ziņojuma 48. rindkopā). Lai veicinātu efektīvu pieeju tiesai sievietēm ar garīga rakstura traucējumiem, būtiski atzīmēt šī ziņojuma 32. rindkopā minēto pakalpojumu – atbalsta personas lēmumu pieņemšanā. Kā ziņots, atbalsta persona ir tiesīga sniegt atbalstu tiesību un interešu aizstāvības jomā, finanšu, ikdienas dzīves prasmju un attīstības jomā, veselības aprūpes jomā, sociālās aprūpes jomā, kā arī atbalsta loka veidošanā. Savukārt, lai veicinātu romu sievietēm efektīvu pieeju tiesai, jāatzīmē KM ES programmas Pilsoņi, vienlīdzība, tiesības un vērtības ietvaros īstenotie projekti Latvijas romu platforma V, VI, VII un VIII, kuros nodrošināta romu mediatoru darbība Latvijas pilsētās un novados, veicinot dialogu starp romu ģimenēm un pašvaldību un valsts iestāžu pārstāvjiem vietās ar augstu romu tautības iedzīvotāju īpatsvaru. Viens no priekšnosacījumiem romu mediatoram ir romu valodas zināšanas. Līdz ar to romu mediatori palīdz romu kopienas pārstāvjiem (neatkarīgi no dzimuma) sagatavot iesniegumus, tostarp policijai un tiesai, kā arī nepieciešamības gadījumā izmeklēšanas vai tiesvedības procesā nodrošina tulka pakalpojumus. Romu mediatori arī informē romu kopienas pārstāvjus par viņu tiesībām un to aizsardzības iespējām, tostarp sadarbojoties ar Tiesībsarga biroju. Līdzīgi pasākumi turpinās arī Plāna romu stratēģiskā ietvara pasākumu īstenošanai 2024-2027. gadam izpildē. 

126. 2024. gadā SIF uzsāka īstenot ESF+ projektu Sociālo darbinieku un sociālo mentoru atbalstu patvēruma meklētājiem un starptautiskās aizsardzības saņēmējiem[footnoteRef:90]. Projekts tiks īstenots līdz 2029. gadam, un tā mērķis ir nodrošināt sociālā darbinieka un sociālā mentora atbalsta pakalpojumu īstenošanu patvēruma meklētājiem un starptautiskās aizsardzības saņēmējiem. Sociālā atbalsta pakalpojuma mērķis ir veicināt mērķa grupas pamattiesību īstenošanu, piekļuvi publiskajiem un privātajiem pakalpojumiem, izstrādājot klienta individuālo sociālekonomisko iekļaušanās plānu, kas balstīts uz klienta vajadzībām, individuālo problēmsituāciju, t.sk. ievērojot klienta pašnoteikšanos plānā paredzēto mērķu sasniegšanā. Projekta īstenošanas gaitā sievietes kā atsevišķa mērķa grupa netiek izdalītas, bet pakalpojumu ietvaros visiem patvēruma meklētājiem tiek nodrošināts atbalsts dažādu ikdienas jautājumu risināšanā un pakalpojumu saņemšanā, tai skaitā dažādu iesniegumu sagatavošanā. Vispārējā kārtībā piekļuvi tiesām garantē Valsts nodrošinātās juridiskās palīdzības likums. [90:  Projekts Nr. 4.3.4.8/1/23/I/001.] 


KONVENCIJAS 16.PANTS

[bookmark: _Toc228956562]Laulības un ģimenes attiecības (Komitejas rekomendācijas Nrs.43.-44.)[footnoteRef:91] [91:  Skatīt arī ziņojuma 10. pielikumu.] 


127. [bookmark: _Hlk232689418]Latvija informē, ka 2024. gadā spēkā stājās likumu pakotne, ar kuru Latvijā ievieš partnerības institūtu. Partnerība ir veids, kādā juridiski nostiprināt 2 pilngadīgu personu (neatkarīgi no personu dzimuma) attiecības, nodrošinot sociālo un ekonomisko aizsardzību. Partnerība rada personām tiesības un pienākumus attiecībās ar valsti, tādējādi atvieglojot partneru kopdzīvi ikdienā. Partnerība nav paredzēta laulības aizstāšanai, un ar to radīto tiesību un pienākumu apjoms atšķiras no laulības. Grozījumi Notariāta likumā nosaka, ka partnerību noslēgt un izbeigt pie zvērināta notāra var 2 pilngadīgas personas, kuru starpā ir tuvas, personiskas attiecības un nepastāv ierobežojumi partnerības noslēgšanai, piemēram, radniecība. Ziņas par partnerības noslēgšanu un izbeigšanu, ja notariālais akts par partnerību taisīts Latvijā, zvērināts notārs aktualizē Fizisko personu reģistrā. Pirmā gada laikā kopš partnerības institūta izveides Latvijā noslēgtas 615 partnerības, no tām 235 viendzimuma pāru starpā. No visām reģistrētajām 19 partnerības ir izbeigtas. 9 partnerības ir beigušās ar partnera nāvi, 9 ar laulībām, bet 1 ar abu partneru gribas izteikumu notāram.

128. Latvijā kopumā 2020. gadā noslēgtas 10702 laulības, 2021. gadā – 11228 laulības, 2022. gadā – 11848 laulības, 2023.gadā – 10 549 laulības, 2024.gadā – 10 205, 2025. gadā – 10 457 laulības. Attiecībā uz stāšanos laulībā līdz 18 gadu sasniegšanai Latvija informē, ka atbilstoši CL 32. pantam Latvijā ir aizliegta laulība pirms 18 gadu vecuma sasniegšanas. CL 33. panta izņēmums paredz, ka, lai pirms pilngadības persona, kura sasniegusi 16 gadu vecumu, varētu noslēgt laulību, vispirms ir jāsaņem likumiskā pārstāvja (vecāka vai aizbildņa) atļauja. Savukārt, ja vecāki vai aizbildņi bez svarīga iemesla nesniedz atļauju, tad to var dot bāriņtiesa. Tātad pirms atļaujas došanas konkrētais solis tiek rūpīgi izvērtēts, apsverot rīcību personas interešu nodrošināšanai. 2020. gadā Latvijā reģistrētas 25 laulības, kurās viens no laulātajiem stājies laulībā pirms 18 gadu vecuma, 2021. gadā 19 laulības, 2022. gadā 22 laulības, 2023. gadā 21 laulība, 2024.gadā 13 laulības, 2025. gadā 22 laulības. Tas nozīmē, ka laulības, kurās viens no laulātajiem stājies laulībā pirms pilngadības sasniegšanas, sastāda vidēji 0,19% no kopējo laulību skaita, demonstrējot, ka tas ir samērā rets izņēmums.

129. Latvijā regulējums neliedz personām ar invaliditāti noslēgt laulības vai kļūt par vecāku un īstenot bērnu aizgādību. Ikvienai personai, neatkarīgi no invaliditātes statusa, ir tiesības lemt par bērnu skaitu ģimenē. Ja persona ir kļuvusi par vecāku, viņai ir jānodrošina bērnu aprūpes pienākumu pildīšana. Saskaņā ar CL invaliditāte pati par sevi nevar būt par pamatu aizgādības tiesību pārtraukšanai vai atņemšanai. Gadījumi, kādos aizgādības tiesības vecākam tiek pārtrauktas, uzskaitīti CL, un invaliditāte pati par sevi nevar būt šķērslis bērna aprūpei. Gadījumi, kādos vecākam var tikt atņemtas aizgādības tiesības, arī noteikti CL: ja viņa vainas dēļ (vecāka apzinātas rīcības vai nolaidības dēļ) ir apdraudēta bērna veselība vai dzīvība; ja vecāks ļaunprātīgi izmanto savas tiesības vai nenodrošina bērna aprūpi un uzraudzību un tas var apdraudēt bērna fizisko, garīgo vai tikumisko attīstību. Personas ar garīga rakstura traucējumiem rīcībspējas ierobežošanas gadījumā, būtiski, ka saskaņā ar CL 356.1 pantā un CPL likuma 268. pantā noteikto tiesa personai rīcībspēju var ierobežot tikai mantiskajās tiesībās, proti, rīcībspējas ierobežojums var attiekties tikai uz personas tiesībām pārvaldīt un rīkoties ar mantu, nevis uz personiskajām nemantiskajām tiesībām (piemēram, paternitātes atzīšana un apstrīdēšana, laulības slēgšana un šķiršana, adopcija, ārpusģimenes aprūpes īstenošana u.tml.).

